Sitsipas balikoh Medvedev Australian open ge final ah - Dhiyares\nސިޓްސީޕާސް ބަލިކޮށް މެޑްވެޑޭވް އޮސްޓްރޭލިއަން އޮޕެންގެ ފައިނަލަށް ދަތުރުކޮށްފި\nމެޑްވެޑޭވްއާއި ސިޓްސިޕާސް/ ފޮޓޯ: އީޕީއޭ\nޑެނިޔަލް މެޑްވެޑޭވްއަށް ގްރޭންޑް ސްލޭމް ތައްޓެއް ކާމިޔާބުކުރުމަށް އަނެއްކާވެސް އައު ފުރުޞަތެއް ފަހިވެއްޖެއެވެ. އެގޮތުން އޮސްޓްރޭލިއަން އޮޕެންގައި ސްޓެފާނޯސް ސިޓްސިޕާސް ބަލޮކޮށް އޭނާވަނީ ފައިނަލަށް ދަތުރުކޮށްފައެވެ.\nއޭނާ މި މެޗު ކާމިޔާބުކުރީ 6-4 6-2 7-5 ގެ ނަތީޖާއަކުންނެވެ. މިއީ ޖެހިޖެހިގެން އޭނާ ހޯދި 20 ވަނަ މޮޅެވެ. މި މުބާރާތުގެ 4ވަނައަށް ސީޑުކޮށްފައިވާ އުމުރުން5އަހަރުގެ މެޑެވެޑޭވް ފައިނަލުގައި ކުޅޭނީ ސާބިއާގެ ޓެނިސް ކުޅުންތެރިޔާ ނޯވާކް ޖޮކޮވިޗްއާއެވެ. މި މެޗު އޮންނާނީ އާދީއްތަ ދުވަހުއެވެ.\nއެންމެ ފަހުން އޭނާ ގްރޭންޑް ސެލޭމް މުބާރާތެއްގެ ފައިނަލު ކުޅުނީ 2019 ވަނަ އަހަރު ޔޫއެސް އޮޕެންގެ ފައިނަލް މެޗެވެ. މެޑްވެޑޭވުގެ އަމާޒަކީ 2005 ވަނަ އަހަރުން ޓެނިސްގެ މައި މުބާރާތެއް ކާމިޔާބުކުރި ފުރަތަމަ ރަޝިޔާ ކުޅުންތެރިޔާއަށް ވުމެވެ.\nމި މުބާރާތުގެ އެއްވަނާގައި ސީޑުކޮށްފައިވާ ޖޮކޮވިޗްއާ ދެކޮޅަށް ނުކުންނައިރު މެޑްވެޑޭވު ވަނީ ސާބިއާ ކުޅުންތެރިޔާ އާ ބައްދަލުކުރި4މެޗުގެ ތެރެއިން ތިން މެޗު ކާމިޔާބުކޮށްފައެވެ. ނަމަވެސް ފައިނަލެއްގައި ކުރިމަތިލާން ޖެހުންވާނީ މުޅިން ތަފާތު ކަމަކަށެވެ.\nމެޑްވެޑޭވް ބުނެފައިވަނީ 2019 ވަނަ އަހަރު ޔޫއެސް އޮޕެންގެ ފައިނަލުގައި ރަފައެލް ނަދާލް އަތުން ބަލިވި ބުރުގައި ވަރަށް ގިނަ ކަންކަން ދަސްކުރެވިފައިވާ ކަމަށެވެ. އަދި އެއިރު ކުރިމަތިލީ ޓެނިސްގެ އެންމެ ވަރުގަދަ ކުޅުންތެރިން ތެރެއިން އެކަކާ ކަމަށާއި އާދީއްތަ ދުވަހުގެ ފައިނަލުގައިވެސް ބައްދަލުކުރަންޖެހެނީ މި ކުޅިވަރުގެ އެންމެ ވަރުގަ އެއް ކުޅުންތެރިޔާއާ ކަމަށް އޭނާ ބުންޏެވެ.\nޓެނިސް މެޑްވެޑޭވް އޮސްޓްރޭލިއަން އޮޕަން\nބަޔާނުން ލާޒިއޯ ބަލިކުރި މެޗުގައި ޖަމާލް މުސިއާލާ ތާރީޚުން ޖާގަ ކަށަވަރުކޮށްފި\nއޮލިވާ ޖިރޯޑުގެ ހިތްގައިމު ގޯލާއެކު ޗެލްސީން އެތުލެޓިކޯ ބަލިކޮށްފެ\nގަތަރާއެކު ރާއްޖޭގެ ކުޅިވަރު ކުރިއަރުވަން އެއްބަސްވަނީ


ފޯރިއާއެކު ވެޓެރަންސް ފުޓްސަލް މުބާރާތް ކުރިޔަށްމިކަލް ނޫސް\nފުވައްމުލައް ސިޓީ ކައުންސިލްގެ ވެޓެރަންސް މުބާރާތް 2018. ފޮޓޯ؛ ފވމސިޓީ ކައުންސިލް\nފޯރިއާއެކު ވެޓެރަންސް ފުޓްސަލް މުބާރާތް ކުރިޔަށް\n3 މެއި 2018, 10:28 |\nމި މޭ މަހު 1 ގައި ފެށި ވެޓެރަންސް ފުޓްސަލް މުބާރާތުގެ ދެދުވަހުގަިއ ވަނީ4މެޗް ކުޅޭފައެވެ. މިހާތަނަށް ހުރިހާ ޓީމަކުން ވެސް ވަނީ މަދުވެގެން އެއް މެޗު ކުޅެފައެވެ.\nމުބާރާތުގެ ފުރަތަމަ މެޗުގައި ދަޑިމަގު ނެރެގަނޑު ޓީމާއި ފުވައްމުލަކު އެމްއެންޑީއެފް ޕޯސްޓްގެ ޓީމު ބައްދަލުކުރި މެޗު ނިމުނީ 3-3 ން އެއްވަރު ވެގެންނެވެ. މިމެޗުގެ މޮޅު ކުޅުންތެރިއަކީ އެމްއެންޑީއެފް ޓީމުގެ ޖާރޒީ ނަމްބަރު5ނާއިފް ސައީދެވެ.\nމުބާރާތުގެ ދެވަނަ މެޗުގައި ގްރޫޕް ބީގެ ފުވައްމުލައް ސިޓީ ޕޮލިސް ޓީމާއި، ޓީމް ފެނަކަ ބައްދަލކުރި މެޗު ނިމުނީ5–5ން ދެ ޓީމު އެއްވަރުވެގެންނެވެ. މިމެޗުގެ މޮޅު ކުޅުންތެރިއަކީ މިމެޗުގެ މޮޅު ކުޅުންތެރިއަކީ ފުވައްމުލައް ސިޓީ ޕޮލިސްޓީމުގެ ޖާރޒީ ނަމަބަރު6އިބްރާހިމް އަކުރަމް އެވެ.\nމެ 1 ވަނަ ދުވަހުގެ ރޭ ކުޅެވުނު ފަހު މެޗުގައި ބައްދަލުކުރީ ގްރޫޕް އޭ ގެ އައިޑިއަލް ސްކޫލުގެ ޓީމާއި އެފްސީ ދިގުވާނޑު ޓީމެވެ. މިމެޗު ނިމުނީ9– 1 ގެ ބޮޑު ތަފާތަކުން އެފްސީ ދިގުވާނޑު މޮޅުވެގެންނެވެ. މެޗުގެ މޮޅު ކުޅުންތެރިއަކީ އެފްސީ ދިގުވާނޑު ޓީމުގެ ޖާރޒީ ނަމްބަރު 10 އަހުމަދު އަޝްރަފެވެ.\nއިއްޔެ ކުޅެވުނު މުބާރާތުގެ4ވަނަ މެޗު ތީމް ފެނަކައިން ފަސޭހަކަމާއެކު ކާމިޔާބުކުރީ 10 –0އިން މާލެގަމު ޔޫތު ފައުންޑޭޝަންގެ ޓީމު ބަލިކޮށްގެންނެވެ. މިމެޗުގެ މޮޅު ކުޅުންތެރިއަކީ ޓީމު ފެނަކައިގެ ޖާޒީ ނަމްބަރު4ގާސިމް މުޙައްމަދެވެ.\nމިނަތީޖާއާއެކު މާލެގަން ޠޫތު ފައުންޑޭޝަންގެ ޓީމަށް ކުޅުނު ދެމެޗުން ބަލިވެ މުބާރާތުގަިއ އިތުރަށް ކުރިޔަށް ދިއުމުގެ ފުރުސަތު ވަނީ ގެއްލިފައެވެ.\nމިއަދު ވެސް މުބާރާތުގެ3މެޗް ކުޅުމަށް ވަނީ ހަމަޖެހިފައެވެ. ހަވީރު 4:30ގައި ބައްދަލުކުރާނީ އެމްއެންޑީއެފް ފުވައްމުލައް ޕޯސްޓގެ ޓީމާއި އެފްސީ ދިގުވާނޑު ޓީމުގެ މެވެޗެ. މިރޭގެ ފުރަތަމަ މެޗުގައި ދަށިމަގު ނެރަގަނޑު ޓީމާއި އައިޑިއަލް ސްކޫލް ކުޅެ އިރު ދެވަނަ މެޗުގައި ފުވައްމުލައް ސިޓީ ޕޮލިސް ޓީމާއި މާލެގަމު ޔޫތު ފައުންޑޭޝަން ޓީމު ބައްދަލުކުރާ މެޗު ފަށާނީ 9:30 ގައެވެ.\nމިއީ ފުވައްމުލަކު ސިޓީ ކައުންސިލުން އިންތިޒާމުކޮށްގެން ބާއްވަމުންއަންނަ މުބާރާތުމުބާރާތެކެވެ މި މުބާރާތުގައި ބައިވެރިވެފައި ވަނީ7ޓީމުންނެވެ.


Dark Rain huttumeh nethi kaamiyaabu 10 aharu | Mihaaru\nމޮގާ: ޕްރޮޑިއުސަރެއްގެ ގޮތުގައި ބެލުންތެރިންގެ އިތުބާރު ވަނީ ހޯދާފައި.\nފިލްމެއްގެ ޝޫޓިންގައި މޮގާ (ވ) އާއި ޓީމް ރަށެއްގައި.\n"ފަތިސްހަނދުވަރުގެ ފެށުން" ގެ ޝޫޓިންގައި މޮގާ ބަތަލު ޔޫއްޕެ އާ އެކު.\n02 ސެޕްޓެމްބަރ 2016 - 06:356comments\nފިލްމީ ދާއިރާގައި މިހާރު އެންމެ ހަރަކާތްތެރި އަދި އެންމެ ކާމިޔާބު އެއް ސްޓޫޑިއޯއަކީ ޑާކް ރެއިން އެންޓަޓައިންމަންޓެވެ. މީގެ 10 އަހަރު ކުރިން "ހެޕީ ބާތުޑޭ" އިން ފިލްމީ ދާއިރާ އަށް ނިކުމެ ވަރަށް ކާމިޔާބު ފިލްމުތަކެއް ބެލުންތެރިންނާ ހަމައަށް ގެނެސް ދީފައިވެ އެވެ.\nއޭގެ ތެރެއިން ވެސް އެންމެ ފާހަގަކޮށްލެވޭ ފިލްމުތަކަކީ މި އަހަރު ރިލީޒް ކުރި "ވާށޭ މަށާއެކީ" އާއި މިދިޔަ އަހަރު ރިލީޒް ކުރި "އެންމެ ފަހު ވިންދާ ޖެހެންދެން" އާއި 2011 ގައި ރިލީޒް ކުރި "ދިން ވޭނުގެ ހިތާމައިގައި" އަދި 2009 ގެ "ހެޕީ ބާތުޑޭ" އެވެ.\nމީގެ އިތުރުން ރާއްޖޭގެ ފުރަތަމަ ތްރީޑީ ފިލްމް "ފަތިސްހަނދުވަރުގެ ފެށުން" ބެލުންތެރިންނަށް ގެނެސް ދިން ސްޓޫޑިއޯގެ ޝަރަފު ވެސް އޮތީ ޑާކް ރެއިންގަ އެވެ. އެ ސްޓޫޑިއޯގެ އެވޯޑް ހަރުގަނޑު ވެސް ހަމަ އެހާމެ ތަނަވަހެވެ. އެތައް އެވޯޑެއް ޑާކް ރެއިންގެ ފިލްމުތައް ހޯދާފައިވެ އެވެ.\nފީޗާ ފިލްމުތަކުގެ އިތުރަށް ޑާކް ރެއިން އުފެދިގެން އައި ދުވަސްވަރު ކުރު ފިލްމުތަކާއި ޑްރާމާ ސިލްސިލާތައް ވެސް ބެލުންތެރިންނާ ހަމައަށް ގެނެސް ދީފައިވެ އެވެ.\nމި ހުރިހާ މަސައްކަތްތަކެއްގެ މުގުލުގައި ހުރީ ޕްރޮޑިއުސަރު މުހައްމަދު އަލީ (މޮގާ) އެވެ. ފިލްމީ ދާއިރާ އަށް އޮތް ލޯތްބާއި މި ވަރުގެ ޑެޑިކޭޝަނެއް އޮތް މީހެއް ފިލްމީ ދާއިރާ އިން މަދުން ނޫނީ ނުފެނެ އެވެ.\nޑާކް ރެއިން އެންޓަޓައިންމަންޓުން ފިލްމް ހަދާތާ މިއީ 10 ވަނަ އަހަރު. މިހާތަނަށް އެންމެ ފާހަގަކޮށްލެވޭ މަސައްކަތްތަކަކީ؟\nކޮންމެ މަސައްކަތެއް ވެސް ކުރަނީ އޭރަކު ލިބިފައިވާ ތަޖުރިބާޔާ ގާބިލިއްޔަތު ތަންދޭ އެންމެ ރަނގަޅަކަށް. އެހެންވީމަ ވޭތުވެ ދިޔަ 10 އަހަރު ތެރޭ ކުރެވިފައިވާ ހުރިހާ މަސައްކަތްކަކީ ވެސް ކުރިއެރުން ހާސިލް ކުރުމަށްޓަކައި ކުރެވިފައިވާ ވަރަށް ފާހަގަކޮށްލެވޭ މަސައްކަތްތަކެއް ކަމަށް ދެކެނީ.\n"ހެޕީ ބާތުޑޭ" ޓްރެއިލާ\nމޮގާ އަބަދުވެސް ފާހަގަ ކުރެވެނީ ވަރަށް ރިސްކް ނަގާ، ޑެޑިކޭޓެޑް ޕްރޮޑިއުސަރެއްގެ ގޮތުގައި. މި ދާއިރާ އަށް އޮތީ ކިހާ ވަރެއްގެ ލޯތްބެއް؟\nމި ކުރާ މަސައްކަތް ދެކެ ވާ ލޯތްބެއްގެ ބޮޑުކަމުން މި ދާއިރާގައި މި ދެމި ހުރެވެނީ. އަނެއްހެން މި ދާއިރާއަކީ މާ ބޮޑެތި މާލީ މަންފާތަކެއް ލިބޭ ދާއިރާއެއް ނޫން.\nފިލްމީ ދާއިރާ އެންމެ ނިކަމެތިކޮށް އޮއްވައި ވެސް ޖެހިލުމެއް ނެތި ސިނަމާ އަށް ފިލްމް ގެންނަން ކެރުނު ޕްރޮޑިއުސަރެއް މޮގާއަކީ. ރިސްކް ނެގުމަކީ ކިހާ ވަރެއްގެ ޗެލެންޖެއް؟\nރިސްކު ނެގުމަކީ އަބަދުވެސް ވަރަށް ކުރާ ހިތްވާ ކަމެއް. އެހެންވީމާ ކުރިއަށް އޮތް ތާނގައި ވެސް އިރާދަކުރެއްވިތްޔާ އަޅުގަނޑު ހަމަ ދާނީ އާ ކަންތައްތައް ތަޖުރިބާކޮށް ތައާރަފް ކުރަމުން.\nޑާކް ރެއިނުން އެބަހުރި ވަރަށް ތަފާތު ޖޯންރާތަކުގެ ފިލްމްތައް ހަދާފައި. މޮގާ އަށް ވަކި ޖޯންރާ އަށް ހާއްސަބާ؟\nއަޅުގަނޑަށް ހީވަނީ ރޮމޭންޓިކް ކޮމެޑީހެން. އެއީ އަޅުގަނޑު ޖެހިޖެހިގެން އަޅުގަނޑަށް ހަމައެކަނި ހެދުނު ޖޯންރާއަކީ އެއީ ކަމަށްވާތީ. މި އަހަރު ރިލީޒް ކުރި ވާށޭ މަށާއެކީއަކީ މިހާތަނަށް ހެދުނު އެންމެ ހިތްހަމެޖެހޭ ފިލްމް. އެންމެ ބޮޑު ކަމަކީ ބެލުންތެރިން ފިލްމަށް ދިން ބޮޑު ތަރުހީބު. ފިލްމް ވަރަށް ބޮޑަށް ބެލުންތެރިން ބަލައިގެންފި އެއީ ވަރަށް ބޮޑު ހިތްހަމަޖެހުމެއް.\n"ވާށޭ މަށާއެކީ" ޓްރެއިލާ\nފިލްމީ ދާއިރާ އަށް ވަރަށް ގިނަ އާ ފަންނާނުން ވެސް ނެރޭ ބައެއްގެ ގޮތުގައި ޑާކް ރެއިން ފާހަގަ ކުރެވެނީ. މިއީ ކިހާ މުހިއްމުކަމެއް؟\nފިލްމީ ދާއިރާ ކުރިއަރާނީ އާ ފަންނާނުން ނެރެގެން. އާ ވައްތަރު ވައްތަރުގެ ފިލްމުތައް ވެސް ހެދިގެން. ކުރިއަށް އޮތް ތާނގައި ވެސް ޑާކް ރެއިނުން މަސައްކަތް ކުރާނީ އެގޮތަށް. މިހާތަނަށް މަސައްކަތުގައި ދެމި ތިބެވުނީ ވެސް އާ ތަޖުރިބާތަކެއްކޮށްގެން ކުރިއަށް ދާން ބޭނުންވާތީ.\nޑާކް ރެއިންއަކީ ވަރަށް އެކުގައި އުޅޭ ވަރުގަދަ ޓީމެއްގެ ގޮތުގައި ފާހަގަ ކުރެވެނީ. ކޮބައި އޭގެ ސިއްރަކީ؟\nފިލްމް މޭކިންއަކީ ޓީމް މަސައްކަތެއް. ހިޔާލަކީ ތަފާތު އެއްޗެއް، ވަރަށް މުހިއްމު އެއްޗެއް. ޑާކް ރެއިން ޓީމުގެ ހުރިހާ މީހުން ވެސް ދޭ ހިޔާލުތައް އަޑު އަހައި ބަލައިގަނެ ކޮންމްޕްރޮމައިޒަކަށް އައިސް މަސައްކަތް ކުރުމަކީ އަޅުގަނޑުމެންގެ ކާމިޔާބީގެ ސިއްރު ކަމަށް އަޅުގަނޑު ދެކެނީ. ފިލްމް މޭކިންއަކީ އަކީ ކުރިން ވެސް ބުނިހެން ޓީމް މަސައްކަތެއް. އެހެންވީމަ ހަމަ އެންމެންނާ އެކީ ހުރިހާ ކަމެއްގައި ވެސް ޝާމިލުވަން.\nފިިލްމީ ދާއިރާ ކުރިއަރުވަން ޑާކް ރެއިނުން ވަރަށް މަސައްކަތް ކުރާ ކަމަށް މި ދާއިރާގައި އުޅޭ ވަރަށް ގިނަ ބަޔަކު ފާހަގަ ކުރޭ. މި ދާއިރާއަށް ކިހާވަރެއްގެ ކުރިމަގެއް އެބަ އޮތްބާ؟\nމި ދާއިރާގެ ކުރި މަގު އެބަ އޮތް. މި ދާއިރާ ކުރި އަރަނީ މި ދާއިރާގަ އުޅޭ މި ދާއިރާ ދެކެ ލޯބިވާ ބައެއްގެ ސަބަބުން. ޑާކް ރެއިން އަބަދުވެސް ބެލުންތެރިން މުނިފޫހި ފިލުވައި ދިނުމުގައި، ބެލުންތެރިން ބަލާ ހިތްވާ ކަހަލަ ފިލްމްތައް ގެނެސް ދިނުމުގައި ދެމި އޮންނާނެ.\nމޮގާ އާއި ޗިއްޕެ "އެންމެ ފަހު ވިންދާ ޖެހެންދެން" ގެ ޝޫޓިން ތެރޭގައި.\nމި ފަހަކަށް އައިސް ފިލްމްތައް އަޅުވަން ބޭނުންވާ މުއްދަތަކަށް އޮލިމްޕަސް ސިނަމާ ނުލިބޭ ކަމުގެ ޝަކުވާ ވަރަށް ބޮޑު. މިކަމާ ދޭތެރޭ މޮގާގެ ހިޔާލަކީ ކޮބާ؟\nއޮލިމްޕަސް ސިނަމާ ހިންގުމާ ހަވާލުވާ ފަރާތަކީ މި ދާއިރާ ރަނގަޅަށް އެނގި ދާއިރާ ކުރިއަރުވަން ބޭނުންވާ ފަރާތަކަށްވުން މުހިއްމު. މި ކަންތަށް ރަނގަޅުކޮށްލަނިކޮށް އޮލިމްޕަހުގެ ހުރިހާ ކަމެއް ހައްލު ވާނެ. ސަރުކާރުގެ އެހީ ވެސް ވަރަށް ބޮޑަށް މި ދާއިރާ އަށް ބޭނުންވޭ ވަރަށް ގިނަ ކަންތައްތަކުގައި. މިސާލަކަށް ފިލްމް އުފައްދާ ފަރާތްތަކަށް އޮލިމްޕަސް އެއްވެސް ދައްޗަކާ ނުލައި ލިބޭނެ އިންތިޒާމުތަކެއް ސަރުކާރުން ހަމަޖައްސައި ދިނުމަކީ ވެސް ވަރަށް ބޮޑު ވަރަކަށް ވާނެ.\nރާއްޖޭގައި ހަދާ ފިލްމްތައް އާންމުކޮށް ބަލާލަން މި ލިބެނީ މާލޭގައި އުޅޭ އާބާދީ އަށް. އަތޮޅު ތެރޭގައި ފިލްމްތައް އަޅުވަން ކިހާ ސަމާލުކަމެއް ދެން. އަދި އެކަން ކުރުމުގައި ހުރި ގޮންޖެހުންތަކަކީ ކޮބާ؟\nވަރަށް ހާއްސަ ސަމާލު ކަމެއް ދެން. ރާއްޖޭގެ ބޮޑު އާބާދީއެއް މި އޮންނަނީ ރަށްރަށުގައި. ވީމާ ފިލްމީ ދާއިރާ ކުރިއަރުވަން ބޭނުމިއްޔާ އަތޮޅު ތެރޭގައި ވެސް ފިލްމު ދެއްކޭނެ އިންތިޒާމްތަކެއް ލިބެން ހުރުމަކީ މުހިއްމުކަމެއް ކަމަށް އަޅުގަނޑު ދެކެނީ. ހަމަ އެގޮތަށް ރާއްޖެ އަށް ޑިސްޓްރިބިއުޝަން ހައުސްއެއް އޮތުމަކީ ވެސް ވަރަށް މުހިއްމު އަދި ވަރަށް ބޮޑު ކުރިއެރުމަކަށް ވާނެ. އެކަހަލަ ކަންކަން އެބަ ޖެހޭ މި ދާއިރާ އަށް ތައާރަފުކޮށް އެއް ބަޔަކު އަނެއް ބަޔަކަށް އިތުބާރު ހިފޭ ކަހަލަ ގޮތަކަށް މަސައްކަތް ކުރެވޭނެ ގޮތްތަކެއް ހޯދަން.\n"އެންމެ ފަހު ވިންދާ ޖެހެންދެން" ގެ ޓްރެއިލާއެއް\nމޮގާ ދުވަހަކު ވެސް ފިލްމެއް ޑައިރެކްޓް ކުރަން ހިޔާލުކޮށްފައި އެބަ އޮތްތަ؟\nހިޔާލު ކުރަން. ސިކުނޑިތެރޭގައި ކޮންމެވެސް ވަރަކަށް އިންނަ ކަމެއް އެއީ. އެކަމަކު ޑައިރެކްޝަނެއް މިވެނި ދުހެއްގައި ހަދާނަމޭ އެކަހަލަ ހިޔާލެއް އަދިއެއް ނެތް. ފިލްމް މޭކިންގެ ވަރަށް ގިނަ ކަންކަމުގެ ތެރޭގައި މިހާރު ވެސް އެބަ އުޅެވޭ. އެހެންވެ ޑައިރެކްޝަނެއް މިސްއެއް ނުވެއޭ ބުނެވިދާނެ.\nމޮގާގެ އަންހެނުން އައިޝަތު ފުއާދަކީ ސްކްރީން ރައިޓަރެއް، ޑައިރެކްޓަރެއް. އެއީ ޑާކް ރެއިންނަށް އޮތް ކިހާ ވަރެއްގެ އެޑްވާންޓޭޖެއް؟\nއަޅުގަނޑު ދެކޭ ގޮތުގައި ޑާކް ރެއިންނަށް އޮތް އެންމެ ބޮޑު އެއް އެޑްވާންޓޭޖަކީ އައިޝަތު ފުއާދު. [އައިޝަތު ފުއާދަކީ "ހުޅުދާން" ގެ ޑައިރެކްޓަރު އަދި ޑާކް ރެއިނުން އަލަށް ފަށާ ފިލްމުގެ ސްކްރީންޕްލޭގެ ކޯރައިޓަރަކީ ވެސް އޭނަ]. އަލީ ޝިފާއު (ޗިއްޕެ) އަކީ ހަމަ އެގޮތަށް ޑާކް ރެއިންގެ ވަރަށް މުހިއްމު ހިއްސާއެއް. ސްޓޫޑިއޯ މިހާތަނަށް ދެމިއޮތުމުގައި އަދި ސްޓޫޑިއޯގެ ކާމިޔާބީގެ ފަހަތުގައި ހުރި އެންމެ ވަރުގަދަ އެކަކީ ޗިއްޕެ. އެހެންވީމާ އެއީ ޑާކް ރެއިނާ ވަކި ނުކުރެވޭނެ ނަމެއް.\nމޮގާ އަންހެނުން އައިޝަތު ފުއާދާ އެކު: ދެ މީހުން ވެސް ފިލްމީ ދާއިރާ ދެކެ ވަރަށް ލޯބިވޭ.\nމޮގާ ދެކޭ ގޮތުގައި ކްރިޓިކުން ފިލްމުތަކަށް ފާޑު ކިއުމަކީ ކޮން ކަހަލަ ކަމެއް؟ އަދި އެއީ ރާއްޖޭގައި ކުރަން އެންމެ ރަނގަޅު ކަމެއްބާ؟\nކްރިޓިކުން ފާޑު ކިޔުމަކީ ވަރަށް މުހިއްމު ކަމެއް. އެކަމަކު ޒާތީ ހަސަދައެއް ނުވަތަ ވާނުވާ ނޭނގި ދެކޮޅު ނުބަލާ ހިތު ހުރި އެއްޗެއް ލިޔުމަކީ އެންމެ ރަނގަޅު ކަމެއް ކަމަކަށް ނުދެކެން. ކްރިޓިސައިޒް ކުރުމަކީ ވެސް ދަސްކޮށްގެން ޕްރޮފެޝަނަލްކޮށް ކުރާ ކަމަކަށް ހަދަން ޖެހޭ.\nޕްރޮޑިއުސަރެއްގެ ގޮތުގައި މިހާތަނަށް ކުރިމަތިލާން ޖެހުނު އެންމެ ބޮޑު ޗެލެންޖަކީ ކޮބާ؟\nފަތިސްހަނދުވަރުގެ ފެށުން. ރާއްޖޭގައި ތްރީޑީ ފިލްމެއް ހަދަން އަޅުގަނޑުމެން ނިކުތީ ވަރަށް ގިނަ ގޮންޖެހުންތަކަކާ އެކު. އެއް ކަމަކަށް އެކަމަށް ބޭނުންވާ އެންމެ ފުރިހަމަ ރިސޯސްތަކެއް ނެތް. ކަން ކުރަންވީ ގޮތް އެހާ ރަނގަޅަށް އެނގިފައެއް ނެތް. އެހެންވެ ދަސްކޮށްގެން ރިސޯސް ހޯދައިގެން ވަރަށް ގިނަ ވަގުތު މިކަމަށް ހޭދަކޮށްގެން މި ޗެލެންޖް ނަގައި ސިނަމާ އަށް ތްރީޑީ ފިލްމެއް ގެނެސްދެވުމަކީ ބަލައިގަންނަން ޖެހޭ ވަރުގެ ކަމެއް ކަމަށް އަޅުގަނޑު ދެކެނީ. އެކަމަކު އަދި ވިސްނާފައެއް ނެތް އިތުރު ތްރީޑީ ފިލްމެއް ހަދާކަށް.\n"ފަތިސްހަނދުވަރުގެ ފެށުން 3ޑީ" ޓްރެއިލާ\nޑާކް ރެއިންގެ ފިލްމްތަކަށް ލޯބިކުރާ މީހުންނަށް މޮގާ ބުނެލާނީ ކީކޭ؟\nވަރަށް ބޮޑު ޝުކުރިއްޔާ ހުރިހާ ބެލުންތެރިންނަށް. ތިބޭފުޅުން އަޅުގަނޑުމެންނަށް ތި ދެއްވާ ލޯތްބެއްގެ ސަބަބުން އަޅުގަނޑުމެންނަށް މި 10 އަހަރު މިކަނޑައްތު ކުރެވެނީ. ތި ގޮތުގައި ދެމި ތިއްބަވާށޭ. އިރާދަކުރެއްވިތްޔާ މާޔޫސްވިޔަކަ ނުދޭނަން.


Aa Communications Minister akah annaanee kon beyfulheh?\nއާ ކޮމިއުނިކޭޝަންސް މިނިސްޓަރަކަށް އަންނާނީ ކޮންބޭފުޅެއް؟\n- 1 month ago5- ރިމާހް\nމިނިސްޓަރ އޮފް ކޮމިއުނިކޭޝަންސް، ސައިންސް އެންޑް ޓެކްނޮލޮޖީގެ މަޤާމުގައި ހުންނެވި މުހައްމަދު މަލީޙް ޖަމާލްގެ އިތުބާރުނެތްކަމަށް މިއަދު ރައްޔިތުންގެ މަޖިލީހުގެ ޖަލްސާއިން ވަނީ ނިންމާފައެވެ.\nމި ވޯޓްގައި މަލީޙުގެ އިތުބާރުނެތްކަމަށް 59 މެންބަރަކު ވޯޓްދެއްވިއެވެ. އެބޭފުޅާގެ މައްޗަށް އިތުބާރު އޮތްކަމަށް ވޯޓްދެއްވީ އެންމެ މެންބަރެކެވެ. އަދި ވަކިކޮޅަކަށް ވޯޓު ނުދެއްވާ4މެންބަރުން ތިއްބެވިއެވެ.\n14 މެންބަރުންގެ ސޮޔާއި އެކު މަލީޙާއި ދެކޮޅަށް އިތުބާރުނެތްކަމުގެ މައްސަލައެއް ވައްދާފައިވަނީ އެމްޑީޕީގެ ޕާލިމެންޓްރީ ގްރޫޕުންނެވެ. މަލީޙުގެ އިތުބާރު ނެތްކަމުގެ މައްސަލަ ހުށައަޅާފައިވަނީ ޓެލެކޮމިއުނިކޭޝަން ޤާނޫނުގައި ބަޔާންކޮށްފައިވާގޮތަށް ކޮމިޔުނިކޭޝަންސް އޮތޯރިޓީ އިން ހަދަންޖެހޭ އެއްވެސް ޤަވާޢިދެއް، މަޤާމުގައި ދެ އަހަރު ވީއިރުވެސް ހައްދަވާފައި ނުވާ ކަމަށްބުނެއެވެ. މީގެ އިތުރުންވެސް ދިވެހިރާއްޖޭގެ އިންޓަރނެޓްގެ ޚިދުމަތުގެ އަގާއި ފެންވަރު ރަނގަޅުވެފައި ނުވާ މައްސަލައިގައި މަލީޙަށް އާންމުންގެ ބޮޑެތި ފާޑުކިޔުންތަކެއް ވަނީ ކުރިމަތިވެފައެވެ.\nމަލީހް މަޤާމުން ދުރުކުރެވުމާއެކު، އެ މަޤާމަށް ދެން ޢައްޔަންކުރާނެ ފަރާތަކާއި މެދުގައި ދަނީ ތަފާތު ގޮތްގޮތަށް ވާހަކަ ދެކެވެމުންނެވެ. އެގޮތުން މަލީޙް ނިސްބަތްވެ ވަޑައިގަންނަވާ ޖުމްހޫރީ ޕާޓީގެ ތަރުޖަމާނު އަދި ކޮމިއުނިކޭޝަންސް މިނިސްޓްރީގެ ސްޓޭޓް މިނިސްޓަރ ޢަލީ ޞާލިޙްގެ ނަމާއި މެދު ޖުމްހޫރީ ޕާޓީގެ ތެރޭގައި މަޝްވަރާ ކުރެވެމުންދާކަމަށް ވަނީ އަޑުފެތުރިފައެވެ.\nފާހަގަކޮށްލެވޭ ގޮތުގައި މަލީޙްގެ އިތުބާރުނެތްކަމުގެ މައްސަލަ އިއްޔެއާއި މިއަދު މިހާ ހޫނުވެގެންދިޔައިރުވެސް، އެ މައްސަލައިގައި ޢަލީ ޞާލިޙް މީޑިޔާގައި އެއްވެސް އެއްޗެއް ވިދާޅުވެފައެއް ނުވެއެވެ. ފަހަރެއްގައި މަޤާމަށް ފައި ނަންގަވައިގެން ހުންނެވީކަމަށް ވެދާނެއެވެ.\nމީގެއިތުރުން ޖުމްހޫރީ ޕާޓީގެ ތެރެއިން އެ މަޤާމަށް ހުށަހެޅުމަށް މަޝްވަރާކުރެވެމުންދާ އަނެއް ނަމަކީ ރައްޔިތުންގެ މަޖިލީހުގެ ކުރީގެ ދަނގެތީ ދާއިރާގެ ކުރީގެ މެންބަރު އިލްހާމް އަޙްމަދުކަމަށްވެސް ބައެއް ފަރާތްތަކުން ދަނީ ބުނަމުންނެވެ. މިފަހަކަށް އައިސް ސިޔާސީ މަސައްކަތްތަކުގައި ތަންކޮޅެއް ދުރުގައި ހުންނެވި އިލްހާމް އަލުން ސިޔާސީ މައިދާނަށް ވަޑައިގަންނަވާފާނެކަމުގެ އިޝާރާތެއް އަދި ކުރައްވާފައެއް ނުވެއެވެ.\nފާހަގަކޮށްލެވޭ ގޮތުގައި ބައެއް ފަރާތްތަކުން ދަނީ އަދިވެސް މިނިސްޓަރ އޮފް ކޮމިއުނިކޭޝަންސް، ސައިންސް އެންޑް ޓެކްނޮލޮޖީގެ މަޤާމުގައި ހުންނެވީ މުޙައްމަދު މަލީޙް ޖަމާލުކަމަށް ބުނަމުންނެވެ. ސަބަބަކީ މަލީޙްގެ މަޤާމް ގެއްލުނުކަމަށް ދިވެހިރާއްޖޭގެ ސުޕްރީމް ކޯޓުން ކަނޑައަަޅާފައި ނުވުމެވެ. 2017ވަނަ އަހަރުގައި ސުޕްރީމް ކޯޓުން ކުރި އަމުރެއްގައި ބުނެފައިވަނީ ރައްޔިތުންގެ މަޖިލީހުން ނިންމާ ކޮންމެ ނިންމުމެއްގެ ޞައްޙަކަން ބިނާވެގެން ދާނީ އެ ނިންމުމަކާ މެދު ދިވެހިރާއްޖޭގެ ޖުމްހޫރިއްޔާގެ ޤާނޫނު އަސާސީ އާއި ޤާނޫނުތަކުގެ ބެލެނިވެރިޔާގެ ހައިސިއްޔަތުން ދިވެހިރާއްޖޭގެ ސުޕްރީމް ކޯޓުން ވަކި ގޮތެއް ކަނޑައެޅުމަށް ފަހުގައި ކަމަށެވެ.\nމިވަގުތު އެ މިނިސްޓްރީ ހިންގުމުގެ މަސްއޫލިއްޔަތު ހަވާލުކުރެވިފައިވަނީ އިކޮނޮމިކް މިނިސްޓަރ އަލްއުސްތާޛު ފައްޔާޒް އިސްމާޢީލަށެވެ. ނަމަވެސް އެމަޤާމަށް ޖޭޕީން ހުށަހަޅާ ނަންތަކާއި ސަރުކާރު ހިންގާ ކޯލިޝަންގެ ބައިވެރިންގެ ތެރެއިން ރައީސުލްޖުމްހޫރިއްޔާއަށް ލަފާއަރުވާ ނަންތައް ދިރާސާކުރުމަށްފަހު، ވަރަށް އަވަހަށް އާ މިނިސްޓަރެއް ޢައްޔަންކުރެވިގެންދާނެކަމަށް ބެލެވެއެވެ.\nއަލީ ސާލިހް އެއީ ދެއުޅިއެއްނުވާ މީހެއަ\nއެމްޑީޕީ މީހަކު އަންނާނީ.ޖުމްހޫރީ މީކަށް ނުލިބޭނެ.\nޢަލީ ޞާލިހަކީ އެއްގޮތަކަށްވެސް ތި މަޤާމަށް ގެންނަން ކުފޫ ހަމަވާ މީހެއްނޫން. ނުގެންނާތި.


ދުނިޔޭގެ ފެޝަން އިންޑަސްޓްރީ އަށް ކޮރޯނާވައިރަސް ގެ އަސަރު | Jazeera\tދުނިޔޭގެ ފެޝަން އިންޑަސްޓްރީ އަށް ކޮރޯނާވައިރަސް ގެ އަސަރު - Jazeera\nދުނިޔޭގެ ފެޝަން އިންޑަސްޓްރީ އަށް ކޮރޯނާވައިރަސް ގެ އަސަރު\nއައިމިނަތު ޔުމްނާ February 15, 2020 52 views0\nދުނިޔޭގެ ލަގްޒަރީ ބްރޭޑްތަކުގެ ވިޔަފާރި އަށް ކޮރޯނާވައިރަސްގެ ސަބަބުން ފާހަގަ ކޮށްލެވޭ ވަރު ބޮޑު ގެއްލުން ވާން ފަށައިފިކަމަށް ބީބީސީގައި ރިޕޯރޓް ކޮށްފިއެވެ.\nދުނިޔޭގެ ފެޝަން އިންޑަސްޓްރީ އަކީ 1.5 ޓްރްލިއަން ޑޮލަރުގެ އަގުހުރި ވިޔަފާރިއެކެވެ.ހަމައެކަނި ޔޫކޭ އަށް ރެވެނިއުގެ ގޮތުގައި 30 ބިލިއަން ޕައުންޑު ފައިދާ ފެޝަން އިންޑަސްޓްރީގެ ސަބަބުން ލިބެއެވެ.\nއިންވެސްޓްމަންޓް ބޭންކް ޖެފަރީޒް އިން މައުލޫމާތު ދީފައި ވާގޮތުގައި ހަމައެކަނި ޗައިނާއިން ފެޝަން ވިޔަފާރިއަށް %80 ގެ ކުރިއެރުން ގެނުވާއިރު ، ޖެފަރީޒްގެ މެނޭޖިންގެ ޑައިރެކްޓަަރ ފްލާވިއޯ ސެރީޑާ ސިފަކުރައްވާފައިވާ ގޮތުގައި މިކަމަކީ ބިރުވެރި ހުވަފެނެއް ފަދަ ކަމެކެވެ.\nފެޝަން އިންޑަސްޓްރީގެ ވިޔަފާރު 23 ޖެނުއަރީ 2020 ވަނަ ދުވަހާ ހަމައަށް ވެސް އޮތީ އެއްވެސް ބަދަލެއް ނައިސް ކަމުގައި މައުލޫމާތު ލިބެއެވެ.\nނަމަވެސް ވައިރަސްގެ ސަބަބުން ޗައިނާގެ ގިނަ އަވަށްތަށް ވަނީ ހުސްކުރެވިފައެވެ. ހުކުރުދުވަހާ ހަމައަށް 63،922 މީހަކަށް ވައިރަސް ޖެހިފާވާކަން ކަށަވަރުވެފައިވާއިރު، 1381 މީހުން ވަނީ މިވައިރަސްގެ ސަބަބުން މަރުވެފައެވެ. ޝޮޕިންގ މޯލް ތަކައް ނުކުންނާނެ ބަޔަކު ނެތި މުޅިތަން ހުސްވެ، މުވައްޒަފުން ތިބީ ގޭގަ އެވެ. ލަގްޒަރީ ބްރޭންޑް ތަކުގެ ވިޔަފާރި ކުރާ ފަރާތްތަކުން މިކަމާވަނީ ކަންބޮޑުވުން ފާލުކޮށްފައެވެ.\n"ދުވަހަކުވެސް މިފަދަ ދަނޑިވަޅަކާ އަދި ކުރިމަތި ނުވޭ ، ސޭލްސް ހަމަ ޒީރޯގަ، މިކަމުގެ އަސަރު ކިތަންމެ ކުޑަ ވިޔަފާރިއެއްކަމުގައިވިޔަސް ބޮޑު ވިޔަފާރިއަކަށް ވިޔަސް ފޯރާނެ" މިސްޓަރ ސެރެޑާ ބީބީސީ އިންޓަރވިއުގައި ވިދާޅުވިއެވެ.\nފައިދާދަށަށް ދާކަމުގެ އިންޒާރު ދީިފައިވާ ލަގްޒަރީ ބައެއް ބްރޭންޑް ތަކުގެ ތެރޭގައި ބަރބަރީ ، ރަލްފް ލޯރަން ، ކޯޗް، ކޭޓް ސްޕޭޑް ގެ ޓޭޕެސްޓްރީ ، މޮންކްލިއަރ އެންޑް ކެޕްރި ހޯލްޑިންގްސް ގެ ދަށުން ހިންގާ ވާރސާސީ، މައިކަލް ކޯސް އަދި ޖިމީ ޗޫ ހިމެނެއެވެ.\nބޮޑެތި ލަގްޒަރީ ބްރޭންޑު ތަކުގެ އިތުރުން ހައި ސްޓްރީތް ރީޓެއިލް ވިޔަފާރިތަކަށް ވެސް މިކަމުގެ އަސަރު ފޯރާނެ ކަމުގައި ބެލެވެއެވެ. ބައެއް މިފަދަ ރީޓެއިލަރސް ގެ ފިހާރަ ޗައިނާ ގައި ހުރެއެވެ. ރީޓެއިލް އެކްސްޕަރޓް ކޭޓް ހާޑްކާސަލް މައުލޫމާތު ދީފައިވާގުގައި ޗައިނާ އަކީ ތަކެތި އުފެއްދާ މައިގަނޑު ތަނަށް ވެފައި ޔޫކޭ ގެ ރީޓެއިލަރސް އަށް މިހާރުވެސް ވަނީ ސްޕްރިންގ ފެޝަން ކަލެކްޝަން މަދުވެގެން ފަސްވަރަކަށް ހަފްތާ ލަސްވެފައެވެ.\nފެޝަންގެ ދުނިޔޭގެ ވިޔަފާރި ވެރިން ޤަބޫލު ކުރާގޮތުގައި މިކަމުން އަރައިގަތުމަށް މަސްތަކެއް ނަގާނެއެވެ.


Mathindhaaboatah araairu kuru soatu nulaanvee sababu\nމަތިންދާބޯޓަށް އަރާއިރު ކުރު ސޯޓު ނުލާންވީ ސަބަބު\nފްލައިޓެއް ތެރޭ ބަޔަކު އިށީނދެގެން\nމަތިންދާބޯޓުގައި ދަތުރުކުރާއިރު ކޮންމެ މީހަކުވެސް ހިފަހައްޓަންޖެހޭ ހަމަ ތަކަކާ އުސޫލުތަކެއްވެރު އެވެ. ޚާއްސަކޮށް ކޮވިޑް-19ގެ އާލަމީ ވަބާ ފެތުރުނު ފަހުން ފްލައިޓްތަކަށް އަރާ މީހުން އަމަލުކުރަންޖެހޭ އުސޫލުތައް އިތުރަށް ހަރުކަށިވެފައިވެ އެވެ.\nކުރީގައި އޮންނަ ގޮތުން ބޯޓަށް އަރާފައި މޯބައިލް ފޯނު އޮފް ކޮށްލާފައި ސީޓު ބެލްޓު އެޅުމުން ފުދެ އެވެ. ނަމަވެސް މިހާރު ގައިދުރުކަން ވެސް ބަހައްޓަން ޖެހެ އެވެ. މާސްކް އަޅަން ޖެހެ އެވެ.\nފްލައިޓް އެޓެންޑެންޓެއްގެ ގޮތުގައި ވަރަށް ގިނަ ދުވަހު މަސައްކަތްކުރި ތަޖުރިބާކާރު މީހެއް ކަމަށްވާ ޓޮމީ ސިމާޓޯ ޓިކްޓޮކްގައި ޝެއާކުރި ޕޯސްޓެއްގައި މަތިންދާބޯޓުގައި ދަތުރުކުރާ ފަސިންޖަރުން އަމަލުކުރަން ޖެހޭ އުސޫލުތައް ވަރަށް ރަނގަޅަށް ކިޔައިދީފައިވެ އެވެ.\nޓޮމީގެ ލިސްޓުގައި ފަސިންޖަރުން ކޮންމެހެން އަމަލުކުރަން ޖެހޭ ފަސް ކަމެއް ފާހަގަކޮށްފައިވެ އެވެ. އެ ކަންތައްތަކަށް ބަލާލުމުން މިއީ ހަގީގަތުގައި ވެސް ކުރަން ޖެހޭ ކަންތައްތައް ކަން ކޮންމެ މީހަކަށް ވެސް ވިސްނޭނެ އެވެ.\nފުރަތަމަ ކަމަކަށް ޓޮމީ ފާހަގަކޮށްފައިވަނީ މަތިންދާބޯޓަށް އަރާއިރު ކުރު ސޯޓުބުރި ލައިގެން ނޭރުމެވެ. މިއީ ވަރަށް ގިނަ ބަޔަކު ހައިރާންވީ ކަމެކެވެ. ސޯޓު ލުން ރަނގަޅު ނޫން ސަބަބު ވެސް ޓޮމީ ބުނެދިނެވެ.\nޓޮމީ ބުނި ގޮތުގައި އޭނާ ކުރު ސޯޓުބުރި ލައިގެން އުޅޭއިރު އަހަރެމެންގެ ދެ ފައި ހުރިހާ ވައްތަރެއްގެ ފަނިފަކުސާ އަކަށް (ބެކްޓީރިއާ އާއި ވައިރަސް އަށް) ހުށަހެޅޭނެ އެވެ. މަތިންދާބޯޓުގެ ސީޓުތަކަކީ ގިނަ އިރު ތަކަކު އެކި ކަހަލަ މީހުން އިށީނދެގެން ތިބޭނެ ސީޓު ތަކެކެވެ. ކޮންމެ ފަހަރަކު މީހުން ފައިބާއިރަށް ސީޓުތައް ޑިސްއިންފެކްޓް ކުރުމަކީ ވަރަށް ނާދިރު ކަމެކެވެ. ސޯޓު ލައިގެން ބޯޓަށް ނޭރުމަށް ޓޮމީ އިރުޝާދު ދެނީ އެހެންވެ އެވެ.\nދެ ވަނަ ކަމަކަށް އޭނާ ފާހަގަކޮށްފައިވަނީ މަތިންދާބޯޓުގައި އިންނައިރު ޖެހިގެން އިންނަ ކުޑަދޮރުގައި ބޯ އަޅާލައިގެން ނީނުމެވެ. ސަބަބަކީ އެތަނުގައި އަތް ހާކާފައި ހުންނާނީ ކިތައް މީހުން ކަން ނޭނގޭތީ ކަމަށް ޓޮމީ ބުންޏެވެ.\nތިންވަނަ ކަމަކަށް އޭނާ ފާހަގަކޮށްފައިވަނީ ފާޚާނާއަށް ވަދެފައި ފްލޭޝް ބަޓަން ފަދަ ތަކެތީގައި އަތް ނުލުމެވެ. ޓިޝޫއެއް ފަދަ އެއްޗެއް ޖައްސައިގެން ފްލެޝް ކުރުމެވެ. ސަބަބަކީ ފާޚާނާ ބޭނުންކޮށްފައި އެކަށީގެންވާ ވަރަށް އަތް ނޮދެވެ ގިނަ ބަޔަކު ފްލެޝް ބަޓަންގައި އަތްލުމުގެ ފުރުސަތު ބޮޑުވީމަ އެވެ. އަދި ފްލެޝް ބަޓްންގައި ޖަރާސީމު ހުރުމަކީ ވަރަށް ގާތުގައި އޮންނާނެ ކަމަކަށް ވާތީ އެވެ.\nއިތުރަށް އޭނާ ފާހަގަކޮށްފައިވާ އަނެއް ކަމަކީ ފްލައިޓް ތެރޭގައި ތިބޭއިރު ފެނާއި ކާބޯ އެއްޗިއްސަށް އެދެން ލަދު ނުގަތުމަށެވެ. އަދި މޭނުބައިކުރާނަމަ ހޮޑުލާ ކޮތަޅު ގެނެސްދޭން އެދުމަށް ވެސް އޭނާ އިރުޝާދު ދިނެވެ.\nޓޮމީގެ މި ޕޯސްޓް ވައިރަލްވެ 1.5 މިލިއަން ވިއުޒް ލިބިފައިވެ އެވެ. އަދި ވަރަށް ގިނަ ބަޔަކު ކޮމެންޓު ވެސް ކުރި އެވެ. ގިނަ ބަޔަކު އެންމެ ބޮޑު ކަންބޮޑުވުމެއް ފާޅުކުރީ ބޯޓު ރަނގަޅަށް ސެނިޓައިޒް ނުކުރާކަން ޓޮމީގެ ވާހަކަތަކުން ދޭހަ ވުމުންނެވެ.\nޓެސްޓް ޕޭޕަރަކުން އެންމެ މާކް އެއް ލިބުމުން އުފާވެއްޖެ\nފިރުމާލަން އުޅެނިކޮށް ސިންގާ ހަމަލަދީފި\nއަސްލު މޯގްލީ އުޅެނީ ގަސްގަހު ކުރީގައި، ކަނީ ވިނަ\nއޫރެއްގެ ކުރެހުންތައް އަގުބޮޑުކޮށް ވިއްކަނީ


Rohingya muslimunaa kuri aniyaa kuhverikoh Un in garaarei faas kohfi\nރޮހިންޖާ މުސްލިމުން ރެފިއުޖީން ބަންގްލަދޭޝްގައި-\nމިޔަންމާގެ ރާކީން ސްޓޭޓުގެ ރޮހިންޖާ މުސްލިމުންނާ ދެކޮޅަށް އެގައުމުގެ ސިފައިން ހިންގި އުދުވާނީ ހަމަލާތަކަށް ކުށްވެރިކޮށް އދގެ ޖެނެރަލް އެސްމްބްލީން ގަރާރެއް ފާސްކޮށްފި އެވެ.\nއެ ގަރާރުގައި ވަނީ މިއަންމާގެ އައުލަބިއްޔަތު ނެތް މުސްލިމުންދާ ދެކޮޅަށް ހިންގާ ނަފުރަތުގެ އަމަލުތަށް ހުއްޓާލުމަށް ގޮވާލާފަ އެވެ. މިއަންމާގެ ސިފައިން މުސްލިމުންނާ ދެކޮޅަށް ހިންގާ އަމަލުތަށް އދއިން ސިފަކޮށްފައިވަނީ ބައިނަލްއަގްވާމީ ބޮޑެތި ކުށްތަކުގެ ގޮތުގަ އެވެ. ގަރާރު ފާސް ކުރުމުގެ ކުރިން އދއިން ބުނެފައިވަނީ މިޔަންމާގެ ހިނގަމުންދާ ކަންކަމަކީ ނަސްލެއް ނައްތާލުމަށް ކުރަމުންދާ ކަމަށެވެ. އަދި އެއީ ބައިނަލްއަގްވާމީ ބޮޑު ކުށެއް ކަމަށެވެ.\nމި ގާރާރު ފާސްކޮށްފައި ވަނީ އދ އާއްމު މަޖިލީހުގެ އާއްމު މަޖިލީހުގެ 193 މެންބަރުންގެ ތެރރޭން 134 މެންބަރު ގައުމުގެ ތާއީދާ އެކު އެވެ. ގަރާރާ ދެކޮޅު ހަދާފައި ވަނީ ނުވަ ގައުމެކެވެ. އަށާވީސް ގައުމަކުން ވަކިކޮޅަކަށް ވޯޓެއް ނުދެ އެވެ.\nމިއަންމާ ސިފައިން ރަކީން ސްޓޭޓުގައި 2017 ވަނަ އަހަރު މުސްލިމުންނާ ދެކޮޅަށް ހިންގި އުދުވާންގައި އެތައް ސަތޭކަ ބަޔަކު މަރައި މުސްލިމުންގެ ގެދޮރާއި މުދަލުގައި އަލިފާން ޖަހާފައިވެ އެވެ. މިއަންމާގެ އަސްކަރިއްޔާގެ އަނިޔާވެރިކަން ބޮޑުވުމުން ހަތް ލައްކައެއްހާ މުސްލިމް ރެފިއުޖީން ވަނީ އަވަށްޓެރި ބަންގްލަދޭޝް އަށް ހިޖުރަކޮށްފަ އެވެ.\nމިކަމާ ގުޅިގެން އަމިއްލަ ބައެއް ލޯފާމް ތަކުން ވަނީ މިޔަންމާގެ ސްޓޭޓް ކައުންސިލާ އަންސަން ސޫކީގެ މައްޗަށް ހަނގުރާމަވެރި ކުށް ހިންގުމުގެ ދައުވާ ކޮށްދިނުމަށް އެދި ބައިނަލްއަގްވާމީ ކޯޓަށް ހުށަހަޅާފަ އެވެ. މި މައްސަލައިގެ އަޑު އެހުން މިހާރު ފެށިފައިވާއިރު ސޫކީ ވިދާޅުވެފައިވަނީ މިޔަންމާގައި އެއްވެސް ހިސާބެއްގައި ހަނގުރާމަވެރި ކުށެއް ނުވަތަ ނަސްލަތެއް ނައްތާލުމުގެ އަމަލު ހިންގާފައިނުވާ ކަމަށް ވިދާޅުވެފަ އެވެ.


ކައިލް - Bodufoshi\nފުރަތަމަ ސަފުހާ ކައިލް ވާހަކަ ކައިލް\n20.10.17 , ,\n*** މިވާހަކައާއި މިވާހަކައިގައި ހިމެނޭ އެންމެންނަކީ ލިޔުންތެރިޔާގެ އަމިއްލަ ޚިޔާލަށް އުފައްދާފައިވާ ބައެކެވެ. ވާހަކައިގައި\nބުނެދެވިފައިވާ ތަނެއް ނުވަތަ ރަށެއްގައި ވިޔަސް އުޅޭ އެއްވެސް މީހަކާއި މިވާހަކައިގެ އެއްވެސް މީހަކާ ގުޅުމެއްނޯންނާނެވެ.\nގުޅުމެއްވާނަމަ އެއީ މުޅިން އިއްތިފާގެކެވެ.***\nއެއީ ބ.ހިތާދޫ ސްކޫލުގައި މުޅިން އަލަށް ލަވަ މުބާރާތެއް ބޭއްވި އަހަރެވެ. މުޅި އަތޮޅަށް ހުޅުވައިލައިގެން ބާއްވާ މިތާރީޚީ މުބާރާތުގެ ފަ ނޑިޔާރުކަމުގައި އައިސް އުޅެނީ ރައްޖޭގައި ނަންވިދާ ތިން ލަވަކިޔުންތެރިންނެވެ. ލަވަ މުބާރާތް އޮތީ ސްކޫލުގައި ނަމަވެސް މުޅިރަށްވަނީ އެކި ކުލަކުލައިގެ ފޮތިން ޖަރީކޮށްފައެވެ. މުބާރާތުގައި ބައިވެރިވާ ކޮންމެ ރަށަކަށް ވަނީ ވަކި ކުލައެއް ދީފައެވެ. ވީމާ މަގުތަކުގައި ފޮތި ދަމައި ދިދަ ޖަހައިފައި ހުރީ މިކުލަތަކުންނެވެ. ކޮންމެ މަގަކު ވަކި ކުލައަކުންނެވެ. ރަށުގެ އަންހެންވެރިން އުޅެނީ އަވަދިނެތި މެހެމާނުންނަށް ކައްކައި ކާންދިނުމުގައެވެ. ކެއުން އޮންނަނީ ރަށްވެހިގޭގެ ޖަލްސާކުރާ މާލަމުގައެވެ. ރަށުންބޭރުން އައިސް ތިބި ހުރިހާ މެހެމާނުން ބައިންދާފައި ހުންނަނީ މިގޭގައެވެ.\nމިއީ ލިބިފައިވާ ލަވަކިޔުމުގެ ހުނަރު ދައްކާލުމަށް ބ.ހިތާދޫ ދަރިވަރުންނަށް ލިބިފައިވާ ރަނުގެ ފުރުސަތެކެވެ. އަފާވެސް ވިސްނަމުން ދިޔައީ މިފުރުސަތުގެ ބޭނުން އެންމެ ރަނގަޅު ގޮތުގައި ބޭނުންކުރުމަށެވެ. އެއީ އަފާ ސްކޫލުގައި އުޅޭނެ އެންމެފަހު އަހަރު ކަމުންނާއި ދުވަހަކުވެސް އެކަހަލަ ކަމެއްގައި ބައިވެރިވެފައި ނުވާތީއެވެ. އަފާ ލަވަކިޔާލެއް ރީތިކަމަށް އޭނާގެ ހުރިހާ ރައްޓެހިންވެސް ބުނެއެވެ. އަދި އީދުފަދަ ދުވަސް ދުވަހު ސްޓޭޖުގައި ލަވަކިޔުމަށް އެމީހުން އާދޭސްކުރެއެވެ. ނަމަވެސް ދުވަހަކުވެސް އޭނާ މިކަމަށް އެއްބަސް ވެފައެއްނުވެއެވެ. ހުންނަ މަޑުމައިތިރި މިޒާޖެއްގެ ސަބަބުން ކަމަށްވެސް ވެދާނެއެވެ. ވީމާ މި މުބާރާތުގައި އަފާ ބައިވެރިވެ، ސްކޫލަށް ފަރިތަކުރުންތަކަށް ދާންފެށުމުން އޭނާގެ ރައްޓެހިން ތިބީ ޤަބޫލުކުރަން އުނދަގޫވެފައެވެ.\nމުބާރާތުގެ ފުރަތަމަ ދުވަހެވެ. ބައިވެރިން ތިބީ މާލަމުން ބޭރުގައި އަތުރާފައި ހުރި ގޮޑިތަކުގައި އެބައިވެރިއެއްގެ ފުރުސަތު ޖެހެންދެނެވެ. ބެލުންތެރިންނާއި ފަ ނޑިޔާރުން ތިބީ މާލަންތެރޭގައެވެ. ފުރަތަމަ ބުރުގައި އޮންނަނީ ހުރި ހާ ބައިވެރިން ލަވަ ކިޔުމުން އެންމެ މޮޅު 01 ބައިވެރިއެއް ހޮވުމެވެ. މިކަންކުރަނީ ތިން ދަންފަޅިއަކަށް ބަހާލައިގެންނެވެ. އަފާއަ ށް ލަވަ ކިޔަން ޖެހުނީ ފުރަތަމަ ދަންފަޅީގެ އެންމެ ފުރަތަމައަށެވެ. ވަރަށް ހިތްވަރާއެކު ގޮސް ސްޓޭޖް މައްޗަށް އަރައި އެންމެންނަށް ބަލާލިއެވެ. "އަފާ އަވަހަށް ފަށާ!" ފަ ނޑިޔާރު މިހެން ބުނުމާއެކު ލަވައިގެ ރާގު އިވެން ފަށައިފިއެވެ. ނަމަވެސް އަފާގެ އަނގަޔަކުން އަޑެއްނުނިކުތެވެ. ގަ ނޑުވެފައި އެންމެންނަށް ބަލަންހުރެވުނެވެ. ބަލަމުން ދަނިކޮށް މަންމައާއި ދައްތަ ފެނުމުން ކުޑަކޮށް ހަމަޖެހިލެވުނެވެ.\n"އުޑުން...ތަރިތަށް.. އޮތީމޭ..ހި..ތުން.." އަފާގެ އަޑު ތުރުތުރު އަޅަންފެށިއެވެ. ކަރުތެރެ ބެދޭހެންހީވަން ފެށިއެވެ. އަފާބޭނުންވީ އެންމެންނަށް ގެއްލޭށެވެ. ހަދާނެ ގޮތް ހުސްވެ ، ފެންކަޅިވެފައި ހުރެ ފަޔަށް ބަލަންފެށުނެވެ.\n"އެންމެ ރަނގަޅު." ފަ ނޑިޔާރު މިއުޒިކް ހުއްޓުމަށް އެންގިއެވެ. އެއާއެކު އަފާ ދުވެފައި ސްޓޭޖުން ފައިބައިގެން ދިޔައީ ރަށްވެހިގޭގެ ފުރަގަހުގައި ހުންނަ ބަގީޗާއަށެވެ. އަދި އެތާހުރި ފާރުކޮޅެއްމަތީ އިށީންދެ އަޑުންއަޑުނަގައި ރޯންފެށިއެވެ.\nލަވަކިޔަން އެރުމުގެ ކުރިން ރަށްވެހިގޭގެ ފުރަގަހުގައި އޮންނަ ބަގީޗާއަށް ކައިލް ދިޔައީ ވަމުން ދިޔަ ހާސްކަން ފިލުވައިލެވޭތޯއެވެ. ކައިލް އަކީވެސް މިއަހަރު ބ.ހިތާދޫ ސްކޫލުން ކިޔަވައި ނިމޭނެ ދަރިވަރެކެވެ. ފެންބޮމުން ހިނގަމުން ދަނިކޮށް އިވުނީ އަންހެން ކުއްޖަކު ގިސްލަ ގިސްލާފައި ރޯއަޑެވެ. ދެކޮޅު ހޯދާ ބަލާލިއިރު އޭނާއަށް އަފާ ފެނުނެވެ. އެއީ އަފާކަން ކައިލްއަށް އެނގުނީ ކުރިންވެސް އަފާ އެހެދުން ލައިގެން އުޅެނިކޮށް ފެނިފައިވާތީއެވެ.\n" އެހާގިނައިން ގަސްތަކަށް ފެންދެންޏާ ގަސްތަށް މަރުވެދާނެ" ކައިލް އަފާ ކައިރީ އިށީންދެލިއެވެ. ކައިލް އަކީ ސަކަމިޒާޖެއް ހުންނަ ކުއްޖެއްކަމުން އަބަދުވެސް މީހުން ހެއްވައިލެވޭތޯ މަސައްކަތްކުރެއެވެ. ކައިލް ވާހަކަދެއްކުމުން އަފާ ސިއްސައިގެން ގޮސް އަވަހަށް ކަރުނަތަށް ފުހެލިއެވެ.\n" ކޮންކަމަކާޔޯ ފެންބޮޑުކުރަނީ؟" އެދެމީހުންނަކީ ރަޙުމަތްތެރިން ނޫނަސް އޭނާ ސުވާލުކޮށްލީ ގާތް ރަހުމަތްތެރިޔަކުހެންނެވެ. ރަޙުމަތްތެރި ނޫނަސް އަފާއަށް އެންމެ ފުރަތަމަ ކައިލް ފެނުނު ދުވަހުއް ސުރެވެސް އޭނާދެކެ ލޯބިވެވުނެވެ. އެއީ މާލޭގައި ކިޔަވަން އުޅެފައި ގުރޭޑު އަށަކަށް ކައިލް ރަށަށްއައި އަހަރުގައެވެ. އޭގެފަހުން ކިތަންމެ ވަރަކަށް ފެނިދެނިވެ ވިނަމަވެސް މިހާތަނަށްވެސް ލޯބިވާކަމުގެ އިޝާރާތެއް ކޮށްލަން އަފާއަކަށް ނުކެރެއެވެ.\nކައިލްއަށް މޫނު ނުދައްކަންވެގެން އަނެއްފަރާތަށް އަފާގެ މޫނު އަނބުރާލިއެވެ. ކައިލް ބޯއަރިކޮށް އަފާގެ މޫނަށް ބަލަން ފެށިއެވެ. ކައިލް އިނީ އަފާއާއި ކިހާ ގާތެއްގައިކަން އަފާއަށް އިހުސާސުވީ ދެނެވެ. ހާސްވެ މޫނު ރަތްވާން ފެށުމުން ދެއަތުން މޫނު ފޮރުވިއެވެ.\n"އޯކޭ.އޯކޭ. މިދަނީ. ސޮރީ" ކައިލްއަށްވެސް އެކަން ރޭކާލިއެވެ. ކައިލް ދިޔަކަން ޔަގީން ވުމުން އަފާ މޫނުން އަތްނެގިއެވެ.\nމުބާރާތުން ކެޓިޔަސް މިހާރު އަފާ އެއްވެސް ދެރައެއްނުވެއެވެ. އެއީވެސް ނަސީބު ކަންނޭންގެއޭ އޭނާގެ ހިތައްއަރަމުން ދިޔައެވެ. ނޫންނަމަ އެގޮތަށް ކައިލްއާ ދިމާވެ، އޭނާއާ އެހާ ގާތުގައި ނީންދެވުނީހެވެ. އަފާ އުފަލުން ހުރެ ގެއަށް ދިޔައިރު ގޭގެ އެންމެން ތިބީ އޭނާ ގެއަށް ނައިސްގެން ކަންބޮޑުވެފައެވެ. އަފާ ގެއަށް ވަނުމާއެކު ހިތްވަރުގެ ބަސްތަށް އޮއްސާލިއެވެ. ނަމަވެސް އޭނާއަށް މިބަސްތަށް އިވޭ ހެނެއް ހިޔެއްނުވެއެވެ. ފާޑަކަށް ހިނިތުންވެ ހުރެ ކޮޓަރިއަށްވަނެވެ. އަފާގެ މައިންބަފައިން ނިންމީ އަދިވެސް އަފާ ހަމަޔަކަށް ނޭޅެނީ ކަމުގައެވެ. އެހެންވެ އޭނާ އެކަނިވާން ދޫކޮށްލިއެވެ.\nކޮޓަރިއަށްވަދެ އެނދަށް ވެއްޓިގަތްގޮތަށް އަފާއަށް އޮވެވުނީ ކައިލްގެ ހިޔާލުގައެވެ. ކައިލްގެ ގައިން ދުވި މީރު ސެންޓުވަހާއި އެހާކައިރިވުމުން ވީ އިހުސާސެވެ. އެރީތި މުށިމަޑު ދެލޮލުން އަފާއަށް ބަލާލި ބަލާލުންވެސް ޚާއްސަހެން އަފާއަށް ހީވިއެވެ. ލަދުން އަނެއްކާވެސް އަފާގެ މޫނު ރަތްވާންފެށިއެވެ.\nއަފާއަށް ދެން ކައިލް ފެނުނީ މުބާރާތް ނިމި ސްކޫލަށް ދާން ފެށުމުންނެވެ. އޭނާ ބޭނު ންވީ ކޮންމެވެސް ގޮތަކުން ކައިލްއާއި ވާހަކަދައްކާށެވެ. އެއްދުވަހަކު ކުލާސް ނިންމާފައި ލައިބްރަރީއަށް ވަންނަނިކޮށް ކައިލް އެތަނުން ނިކުންނަތަން ފެނުނެވެ. "ކަ..ކައިލް" ވަރަށް މަޑުމަޑުން އަފާ ގޮވާލިނަމަވެސް ކައިލްއަށް އަޑުއިވުނެވެ. ކައިލް އަފާއަށް ބަލާލިއެވެ. ކައިލް ބަލަން ފެށުމުން ހަދާނެ ގޮތެއް ނޭންގިގެން އަފާއަށް އިސްޖެހުނެވެ.\n" ކިހިނެއްވީ؟" އަފާ އެއްވެސް ވާހަކައެއް ނުދެއްކުމުން ކައިލް އެހިއެވެ. " ކަ..މެއްނުވޭ.." އަފާ ތުންފަތުގައި ދައިގަންނަމުން ވާހަކަދެއްކިއެވެ. އަފާ މިހެން ބުނުމުން އިރުކޮޅަކު ވިސްނަން ކައިލް ހުއްޓެވެ.\n"އޯ..ކޭ؟.." ނަމަވެސް އަފާ ބޭނުންވީ ކައިލްއާއި އިތުރަށް ވާހަކަ ދައްކާށެވެ. ނަމަވެސް އަފާގެ ނަސީބު ދިމާކުރީ އެހެން ގޮތަކަށެވެ. ކުދިންތަކެއް ކައިލްއަށް ގޮވަންފެށުމުން އޭނާ އަފާއަށް ހިނިތުންވެލާފައި ދިޔައީއެވެ.\nއަފާ އޭގެފަހުން ވަގުތެއްވާއިރަށް ލައިބްރަރީއަށްދެއެވެ. ކޮންމެ ދުވަހަކުވެސް އެއްގަޑިއެއްގައި ކައިލް ރައްޓެހިންނާއެކު ކިޔަވަން ލައިބްރަރީއަށް އަންނަކަން އަފާއަށް އެނގުނީ މިހެން އުޅުމުގެ ތެރޭގައެވެ. ވީމާ އެގަޑީގައި އަފާވެސް އަބަދުވެސް ހުންނަނީ ލައިބްރަރީގައެވެ. އެގަޑީގައި އޭނާގެ ކުލާހެއް އޮތަސްހެވެ. އަދި ކައިލް ގެއަށްދާއިރު ފަސްފަހަތުން ދުރު ދުރުންދެއެވެ. އަފާއަށް\nޤަބޫލުކުރެވެމުން ދިޔައީ އޭނާއަށް އިންތިހާއަށް ކައިލްދެކެ ލޯބިވެވިއްޖެކަމެވެ. އަދި ކައިލްދޭ ހިނިތުންވުމާއި ފެންނައިރަށް "ހައި" ކިޔާލާ ގޮތުން ކައިލްވެސް އަފާއަށް ޝައުގުވެރިވާހެން އަފާއަށް ހީވެއެވެ. މިހީވުންތަށް އިތުރުވަނީ ބައެއްފަހަރު އޭނާއާއި ކައިލްއާ އެކީ ލައިބްރަރީއަށް ވަންނަން ނުވަތަ ނިކުންނަންދެވޭ ވަގުތެއްނަމަ ދޮރު ހުޅުވާލައިފައި އަފާއަށް ފުރަތަމަ ނިކުތުމަށް ނުވަތަ ވަނުމަށް ތަންދޭތީއެވެ.\nދެއަހަރުފަހެވެ. އަދިވެސް އަފާގެ ހިތުގެ ރާޖާއަކީ ކައިލްއެވެ. ސްކޫލު ނިންމާފައި ކައިލް މާލެ ދިޔަދުވަސްކޮޅު އަފާއަށް ރަނގަޅަށް ނުނިދެއެވެ. އެއްޗެއްކާ ހިތް ނުވެއެވެ. މިހާރު ކައިލް މަސައްކަތް ކުރަނީ ރަށު ހޮސްޕިޓަލުގެ އޮފީސްބައިގައެވެ. ވީމާ ވަރަށް މަސައްކަތުން އަފާވެސް އެތަނުން ވަޒީފާއެއް ހޯދިއެވެ. އެއީ ހޮސްޕިޓަލުގެ ރިސެޕްޝަނިސްޓެއްގެ މަގާމެވެ. ކޮންމެ ދުވަހަކުވެސް ކައިލް އޮފީހަށް ވަންނަނީ އަދި ނިކުންނަނީ އަފާ އެތާ އިންދައެވެ. ދަނީ އަފާއަށް ނުހަނު ލޯބި ހިނިތުންވުމެއްދީފައެވެ. ބައެއް ފަހަރު ކުޑަކޮށް ވާހަކަވެސް ދައްކައެވެ. ސްކޫލު ނިމުނުފަހުން އޭނާ އަދި މާރީތިހެން އަފާއަށް ހީވެއެވެ.\nމިހާރު ކައިލްއާއި ވާހަކަދައްކަން ކެރޭތީ އަފާ ބޭނުންވަނީ އިތުރު ލަސްތަކެއްނުވެ އޭނާގެ ހިތުގައިވާ އެއްޗެއް ކައިލްއަށް އަންގާދިނުމަށެވެ. މިއަދުމީ އޭނާ ކޮންމެހެންވެސް އެކަން ކުރާނެ ދުވަހެކެވެ. އެހެން ދުވަސް ދުވަހަށްވުރެ ބޮޑަށް ރީތިވެ ދެތިން ވައްތަރު ސެންޓުޖަހައިގެން އަފާ އޮފީހަށް ދިޔައީ ފަނަރަވަރަކަށް މިނަޓު ކުރިންނެވެ. ޑެސްކު ދޮށުގައި އިންނަތާ މާގިނައިރެއްނުވެ އޮފީސް ދެމީހަކާއެކު އޭނާގެ ހިތުގެ ރާޖާ އަންނަތަން ފެނުނެވެ. އަވަސް އަވަހަށް ބުރުގާ ރީތި ކޮށްލައި އަތްދަބަހުން ލޯގަ ނޑުނަގައި ސިއްރު ސިއްރުން މޫނު ބަލާލައި ހަމަޖެހިލިއެވެ.\n"އޭ ދެން މީނާ ކަންތައް މިދިޔައިއްޔޭ!. ދެން އަހަރުމެންނާއެއްކޮށް ކޮފީއަކަށް އަޔަސް ޝުކުރުހުރި. ރަނގަޅަށްވިއްޔާ އަބަދު ހުންނަނީ ތުނޑިގައި ތަރިބާލަން!" ސައީދު ކައިލްގެ ކޮނޑުގައި ޖަހާލަމުން ބުނާއަޑު އަފާއަށް އިވުނެވެ.\n'އަހަރެން ނުބުނަނީސްވެސް އެމީހުންނަށް އިނގުނީހެއްޔެވެ؟ ނޫނެކެވެ. އެހެނެއް ނުވާނެއެވެ. އެކަކަށްވެސް ނޭންގޭނެއެވެ. އެހެންވިއްޔާ....ކައިލް! ކައިލް އަހަންނަށް ލޯބި ހުށައަޅަނީހެއްޔެވެ؟' އަފާގެ ހިތްތެޅެން ފެށިއެވެ. މޫނަށް ޖަންބު ކުލަވަރު އަރަންފެށިއެވެ. 'އެންމެފަހުން އަހަރެންގެ ދިގު އިންތިޒާރުގެ ނިމުން އަންނަނީއެވެ.' އަފާގެ އަތްފައި ފިނިވާން ފެށިއެވެ.\n" ގުޑްމޯރނިންގް އަފާ! ކިހިނެއްވެފަ ތިއިނީ؟" ކައިލްއާއެކު އައި މާހިދު އެހިއެވެ.\n"ނުވޭ ކަމެއް." އަފާއަށް ޖަވާބު ދެވުނީ ކައިލްއަށް ބަލަމުންނެވެ.\n"އެހެންނުވާނެ ތިހުރި...ފަހަރީ!" މާހިދު ދައްކަން ހުރިވާހަކަ މެދުކަ ނޑާލައިފައި ރާގުލާފައި އެތަނަށް އައި ނަރުސް ކުއްޖަކަށް\nގޮވާލިއެވެ. އެއީ އަފާ ދަންނަ ކުއްޖެއް ނޫނެވެ. ބޮޑަށް ހީވަނީ އަލަށް ވަޒީފާއަށް ނިކުތް ކުއްޖެއްހެންނެވެ. ހިތާދޫ ކުއްޖެއްހެންވެސް\nހީނުވެއެވެ. އަފާ އެކުއްޖާއަށް ރަނގަޅަށް ބަލާލިއެވެ.\n"ވެލްކަމް! ވެލްކަމް! ކިހިނެއްވަނީ ފުރަތަމަ ޑިއުޓީ؟" ސައީދު އެކުއްޖާއާގާތަށް ޖެހިލާ އަހާލިއެވެ. " ފަރސްޓް މިހެދީ ދަންވަރު ޑިއުޓީތާ..އެހާ ބުރައެއް ދެންނުވާނެ ދޯ ރަށްރަށެއް. އެކަމަކު ނިދާލާކަށް ނުކެރުނު. މިހާރު މިހުރީ ހަމަ ނިންޖަށް ޖެހިފާ"\n" ހާސްވާނެ ކަމެއްނެތެއްނު؟ މިހުރި ފިރިސޮރު. އަވަހަށް އޭނާ ގެއަށް ގެންގޮސްދީބަލަ ދެންވެސް." މާހިދު ކައިލް ޖަންނަތާ ގާތަށް\nކުޑަކޮށް ކޮށްޕައިލިއެވެ. މާހިދު ބުނި ޖުމްލަތަށް އަފާގެ ކަންފަތަށް އިވުނީ ބާރު ގުގުރިހެނެންވެ. ހަށިގަ ނޑުގެ އެންމެ ހިމަނާރަށްވެސް އަސަރު ކުރިހެން ހީވިއެވެ.\nކައިލް# ވާހަކަ# ޓެގް\nLabels: ކައިލް, ވާހަކަ


Dhuvaafaru Covid Maru: Sea Ambulance Dhiyaee Bali Meehaa Niyaavi Fahun - Vaguthu\nކޮވިޑް-19 ޖެހިގެން ރ. ދުވާފަރުން ނިޔާވި އުމުރުން 54 އަހަރުގެ މީހާ ބ. އޭދަފުށީ ކޮވިޑް ފެސިލިޓީއަށް ގެންދިއުމަށް ސީއެމްބިއުލާންސް އައިސްފައި ވަނީ ބަލި މީހާ ނިޔާވި ފަހުން ކަމަށް ދުވާފަރު ސިއްހީ މަރުކަޒުން ވިދާޅުވެއްޖެއެވެ.\nއެ އަންހެން މީހާ ނިޔާވި ހާދިސާއާ ގުޅިގެން އެރަށު އެ ސިއްހީ މަރުކަޒުން ނެރެފައިވާ ބަޔާނެއްގައި ވިދާޅުވީ، ބަލި މީހާގެ ކަންކަން އެ ހޮސްޕިޓަލުން ވަރަށް ކައިރިން ބަލަމުން ދިޔަ ކަމަށާއި އެހެން ނަމަވެސް ހާލު ދެރަވެގެން އެ މީހާ އޭދަފުއްޓަށް ގެންދަން ސީއެމްބިއުލާންސް އައިސްފައިވަނީ ބަލި މީހާ ނިޔާވި ފަހުން ކަމަށެވެ.\nދުވާފަރު ސިއްހީ މަރުކަޒުން ވިދާޅުވީ، އެ މީހާ ކޮވިޑަށް ފައްސިވެފައިވަނީ 22 ޖުލައި ގައި ނެގި ސުންކަކުން ކަމަށާއި 29 ވަނަ ދުވަހު އެމީހާ މަރުކަޒަށް ގުޅައި އާވިއަރުވާލަން ބޭނުންވާ ކަން ހިއްސާ ކޮށްފައިވާ ކަމަށެވެ.\nއަދި އެމީހާ އެގޮތަށް އެންގުމުން ވެގެން އުޅޭގޮތް ސާފުކޮށް، ޑޮކްޓަރުގެ ލަފާ ހޯދައި އެދުވަހުގެ ހަވީރު 17:15 ގައި އެމީހާއަށް ޓެލެކޮންސަލްޓޭޝަން ހަދައި ވައިޓަލްސް ނެގުމަށް ނަރުހަކު ތައްޔާރުކޮށް އާވިއަރުވަން ބޭނުންވާ ތަކެއްޗާއި އެކީ އެމްބިއުލާންސްގައި 17:30 ގައި އެގެއަށް ފޮނުވި ކަމަށް ބަޔާނުގައި ވެއެވެ.\nއެ ބަޔާނުގައިވަނީ، ބަލި މީހާގެ SPO2 ދަށްވެފައިވާތީ ޑޮކްޓަރުގެ އެންގުމުގެ މަތިން ބަލި މީހާ 1:40 އާއި 17:50 އާއި ދެމެދުގެ ވަގުތެއްގައި ގެނައި ކަމަށާއި ގެނައި ވަގުތުން ފެށިގެން އައިސޮލޭޝަން ވޯޑުގައި އެނދުމަތިކޮށް އޮކްސިޖަން ގުޅައި ފަރުވާ ދޭން ފަށާފައިވާ ކަމަށެވެ.\nއޭގެ ފަހުން ބަލި މީހާގެ ހާލަތު ދަށް ކަމަށް ޑޯކްޓަރަށް ގަބޫލު ކުރެވޭތީ ކަނޑައެޅިފައިވާ އުސޫލުގެ މަތިން އެ މީހާ އޭދަފުށީ ކޮވިޑް ފެސިލިޓިއަށް ފޮނުވުމުގެ ކަންކަން ހަމަަޖައްސާފައިވާ ކަމަށް އެ ބަޔާނުގައި ވެއެވެ\nއެކަންކަން ހަމަ ޖެހުމުން އަތޮޅު ފޯކަލް ޕޮއިންޓަށް 18:28 ގައި ގުޅައި ސީއެމްބިއުލާންސް ބޭނުންވާ ވަސީލަތްތަކާއި އެކީ އެންމެ އަވަހަށް ފޮނުވައި ދިނުމަށް އެދުނު ކަމަށާއި 19:00 ހާއިރު މަރުކަޒުގެ އެމްބިއުލާންސް ބަނދަރަށް ފޮނުވުމަށްފަހު މަޑު ކުރި ކަމަށް ސިއްހީ މަރުކަޒުން ވަނީ ބުނެފައެވެ.\n"ބަނދަރުގައި އެމްބިއުލާންސް އޮތްއިރު، ސީއެމްބިއުލާންސް އައިސްފައި ނެތްކަން ފާހަގަ ކުރަމެވެ. އިތުރު ބަލި މީހަކު އެމަޖެންސީގައި މަރުކަޒަށް ގެނައުމަށް ގުޅަމުންދާތީ ބަނދަރުގައި އޮތް އެމްބިއުލާންސް ބަލި މީހާ މަރުކަޒަށް ގެނައުމަށް ފޮނުވާލައިވާނެއެވެ. އަދި މި ދެންނެވި ބަލި މީހާ މަރުކަޒަށް ބޭލުމަށްފަހު ލަސްނުކޮށް އަނެއްކާ ވެސް ދެވަނަ ފަހަރަށް އެމްބިއުލާންސް ބަނދަރަށް ފޮނުވުނު ނަމަވެސް ސީއެމްބިއުލާންސް އައިސްފައި ނެތްކަން ފާހަގަ ކުރަމެވެ." ބަޔާނުގައި ބުނެފައިވެއެވެ.\nބަނދަރުގައި އޮތް މަރުކަޒުގެ އެމްބިއުލާންސް އެނބިރު މަރުކަޒަށް އައިސްފައިވަނީ ބަލި މީހާ ނިޔާވިކަން އެންގުމާއި ގުޅިގެން ކަމަށާއި އޭރު ސީއެމްބިއުލާންސް ދުވާފަރު ބަނދަރަށް ވަދެފައިވަނީ ބަލި މީހާ ނިޔާވި ފަހުންކަމަށް ސިއްހީ މަރުކަޒުން ވަނީ ބުނެފައެވެ.\nސިއްހީ މަރުކަޒުން ބުނީ، ބަލި މީހާ ނިޔާވި ކަން ޑޮކްޓަރު ކަށަވަރު ކޮށްދެއްވާފައިވަނީ 19:30 ގައި ކަމަށާއި ބަލި މީހާ އެންމެ ފުރަތަމަ މަރުކަޒަށް ގެނެވުނު ވަގުތުން ފެށިގެން ނިޔާވުމާއި ހަމައަށް މަރުކަޒުގައި ހުރި ވަސީލަތްތައް ބޭނުން ކޮށްގެން އަވަސް ފަރުވާ ދީފައިވަނީ އޮކްސިޖަން ގުޅައިގެން ކަމަށެވެ.\nކޮވިޑް ޖެހިގެން ދުވާފަރުން ނިޔާވި މީހުންގެ އަދަދު މިހާރު ވަނީ ހަތަރަކަށް އަރާފައެވެ.\nއެރަށުގައި އެންމެ ފަހުން އެ ބަލީގައި މީހަކު ނިޔާވުމާއި ގުޅިގެން އެރަށުގައި މުޒާހަރާކޮށްފައި ވެއެވެ.\nއޮގަސްޓް 1, 2021 21:13\nބަލިމީހާ މަރުވުމުން ރައްޔިތުންގެ ފަރާތުން އަތުވެދާނެ ހަމަލައަކަށް މުވައްޒަފުން އެ ތިބީ ބިރުން ފިއްކެނޑިފަކަން މި ހަބަރު ކިޔާލުމުން ދޭހަވޭ. ވަރަށް ދެރަކަމެއް ، ވަގުތުން ވަގުތަށް ބޭނުންވާ ހައި ފުރިހަމައަށް އެއްވެސް ކަމެއް ނުވާނެ. ޙިދުމަތްތައް ހުރިގޮތުން ބުނާއިރަށް ކަންކަން ވާކަށް ވެސް ނުހުރޭ. ހާދިސާ ތަކުގައި ކަންކަންދިމާވާނެ. ކަމެއްދިމާވުމުން އެކަންކުރަންތިބޭމީހުން އޮރިޔާން ކޮށްލާކަށްނުވާނެ\nއޮގަސްޓް 1, 2021 21:14\nއެކަމަކު މުޒާހަރާ ރޫޅާލަން ފުލުހުންނަށް ދެވިއްޖެ މުޒާހަރާ ނުވެސް ފެށެނީސް.\nއޮގަސްޓް 1, 2021 21:46\nމާދަމާ ހެލްތު މިނިސްޓަރު ނުކުމެ ސީ އެމްބިއުލާންސްގެ ޚިދުމަތް ރަގަޅުކުރުމަށް އޭގެ އިންޖީނަށާއި، ބުރަފައްޗަށާއި ބޮށިގަނޑަށާއި ގިޔަރު ފޮއްޗަށް ކޮންމެ އެއްޗަކަށް މުއައްސަސާއެއް އުފައްދާނެ! އެހައިވެސް ޚިދުމަތް ރަގަޅުކޮށްދޭނެ........... އަނގައިން\nއޮގަސްޓް 2, 2021 03:15\nއޯގާތެރި ސަރުކާރު. އޯގާތެރި ސަރުކާރު، އެޖެންޑާ 19 ، ރައްވެހި ފަތިސް، ނަން ހުސްކޮށް ހުސްކުރާ ސޭލް އަޅުޗާއިރަށް ރައްޔިތުން ވޯޓް ލާންވީ، ވާކަމެއް ހަރާން\nއޮގަސްޓް 2, 2021 10:17\nތީގައި އިދާރާތަކުގެ އިހުމާލު އެބައޮތް.\nއެހެންނަމަވެސް، ރ. ކަނދޮޅުދޫ/ރ. ދުވާއިފަރު މީހުންނަކީ ވަރަށް ބަސްނާހާބައެއް. ކޮވިޑް އެރަށުގައި ފެތުރުނަސް އެމީހުން އަޅާނުލާ. އުޅެނީ އުޅޭނެ ގޮތަކަށް. އެޗް.ޕީ.އޭ ގެ ގައިޑްލައިންތަކަށް ހުރިމަތް ތެރިކޮށް ނުހިތާ. އެ ރަށުގައި ކޮވިޑް ފެތުރޭތީ ކޮވިޑަކީ އާންމުރޯގާ އެއްގޮތަށް ކަނޑައަޅާދިނުމަށް އެދި މުޒާހަރާވެސް ކުރީ ތިރަށުމީހުން. ބައެއްގެ ހާލަތު ރަނގަޅެއްނުވާނެ އެބަޔަކު ރަނގަޅު ކުރިމާނޫނީ.\nއަދިވެސް ބުނަން. އިދާރާތަކުގެ އިހްމާލު އެބައޮތް


Iran aa dhekolhah dhathi kurumuge fiyavalhuthah ithuru kuraane kamuge inzaaru\nއިރާނާ ދެކޮޅަށް ދަތިކުރުމުގެ ފިޔަވަޅުތައް އިތުރު ކުރާނެކަމުގެ އިންޒާރު\nއެމެރިކާގެ ސެކްރެޓަރީ އޮފް ސްޓޭޓް މައިކް ޕޮމްޕޭ- އިރާނަށް އަޅައިފައިވާ ދަތިކުރުމުގެ ފިޔަވަޅު އިތުރު ކުރާނެ ކަމަށް ވިދާޅުވި\nއިރާނުން 2015 ވަނަ އަހަރު ވެފައިވާ ނިއުކުލިއާ އެއްބަސްވުމުގައި ބަޔާންކޮށްފައިވާ މިންވަރަށް ވުރެ އިތުރަށް ޔޫރޭނިއަމް ފައްކާ ކުރާނެ ކަމަށް މިހާރު އަޅައިފައިވާ ދަތިތަކަށްވުރެ އިތުރަށް ދަތިކުރުމުގެ ފިޔަވަޅު އަޅާނެ ކަމަށް އެމެރިކާގެ ސެކްރެޓަރީ އޮފް ސްޓޭޓް މައިކް ޕޮމްޕޭއޯ ވިދާޅުވެއްޖެ އެވެ.\nމިދިޔަ އާދިއްތަ ދުވަހު އިރާނުން ބުނެފައިވަނީ ދުނިޔޭގެ ބާރުގަދަ ގައުމަކަށް އިރާން ހެދުމަށް ޔުރޭނިއަމް ބޭނުން ވަރަކަށް އުފައްދަމުން ދާނެ ކަމަށެވެ. އަދި އެކަން ކުރުމުގައި އެމެރިކާގެ ބަހަކަށް ނުވަތަ އެމެރިކާއިން އަޅާފައިވާ ދަތިކުރުމުގެ ފިޔަވަޅުތަކަކަށް ނުބަލާނެ ކަމަށެވެ.\nއިރާނުން ނިއުކުލިއާ އަދި ޔޫރޭނިއަމް ބޭނުންކުރާ މިންވަރު މަދު ކުރުމުގެ ބޭނުމުގައި 2015 ވަނަ އަހަރު ދުނިޔޭގެ ބާރުތަކާއި އެކު ހެދި އެއްބަސްވުމުން އެމެރިކާ ވަނީ 2018 ވަނަ އަހަރު ވަކިވެފަ އެވެ.\nއެމެރިކާގެ ސެކްރެޓަރީ އޮފް ސްޓޭޓް ޕޮމްޕޭއޯ އިރާނަށް އިންޒާރު ދެއްވަމުން އިތުރަށް ވިދާޅުވީ، މިހާރު އިރާނުގެ އަމަލުތައް އެ ހުންނަ ގޮތުން ދުނިޔޭގެ ގައުމުތަކުން ބޮޑު ބިރަކާ ކުރިމަތިލާން ޖެހިފައިވާ ކަމަށެވެ.\nއެއްބަސްވުމުގައި ބަޔާންކޮށްފައިވާ މިންވަރަށް ވުރެ އިތުރަށް އިރާނުން ޔޫރޭނިއަމް ބޭނުން ކުރަމުންދާ ކަމަށް އދ. ގެ ނިއުކުލިއާ ކަންތައް ބަލަހައްޓާ އިންޓަނޭޝަނަލް އެޓޮމިކް އެނާޖީ އެޖެންސީ (އައިއޭއީއޭ) އިން ވެސް ވަނީ ބުނެފަ އެވެ. އެއްބަސްވުމުގައިވާ ގޮތުން އިރާނަށް ޔޫރޭނިއަމް ބޭނުން ކުރެވެނީ 300 ކިލޯގްރާމަށެވެ.


New Dhivehi Observer | މަރަށް މަރު ހިފަން ބޭނުމޭ ޖަމީލު ބުނީ އެކަން ކުރުމުގެ ނިޔަތަކު ނޫން\nEnglish\tމަރަށް މަރު ހިފަން ބޭނުމޭ ޖަމީލު ބުނީ އެކަން ކުރުމުގެ ނިޔަތަކު ނޫން 02 ޖުލައި 2012 16:42 |0ކޮމެންޓް އެންގްރީ ބާޑު ޖަމީލަކީ ރާއްޖޭގެ ރައްޔިތުންނަށް އައު މީހެއް ނޫނެވެ. އަބަދުވެސް ސިޔާސީ ފައިދާ ހޯދުމަށާއި ރައްޔިތުންގެ ތާއީދު ހޯދުމަށް ކަރަށް ބާރުލާފައި ވީދޭ މީހެކެވެ. ދުވަހަކުވެސް ދައްކާ ވާހަކައަކާއި އަމަލަކާއި ދިމައެއް ނުވާނެވެ. އެންގްރީ ބާޑަކީ މީހުންގެ ސަމާލުކަން އަބަދުވެސް ހޯދަން ބޭނުންވާ ކިބުރުވެރި ކަމާއި ބޮޑާކަން އިންތިހާއަށް ބޮޑު މީހެއްކަން ރާއްޖޭގެ ގިނަ ރައްޔިތުންނަށް ވަކިން ހާއްސަކޮށް ފުވައްމުލަކު ރައްޔިތުންނަށް އެނގޭނެއެވެ.\nރޭގައި މާލޭގެ ގެއެއްގެ ތެރޭގައި މީހަކު މަރާލާފައި އޮތްވާ ފެނުނު ހިތާމަވެރި ހާދިސާއާއި ގުޅިގެން ހާލަތުގެ ނާޖާއިޒު ބޭނުންކޮށް ސަމާލުކަން ހޯދުމަށް އެންގްރީބާޑު އައު ވާހަކައެއް ދައްކައިފިއެވެ. މިފަހަރު އެންގްރީ ބާޑު ބުނެފައިވަނީ މަރަށް މަރު ހިފަން ޖެހޭ ކަމަށެވެ. އަދި ކަމާ ގުޅޭ ދާއިރާތަކުން އެކަން އެގޮތަކަށް ކުރުމަށް ނިންމައިފިނަމަ ހޯމް މިނިސްޓްރީއިން ތަންފީޒު ކޮށްދޭނެ ކަމަށް އެންގްރީ ބާޑު ބުނެފައިވެއެވެ.\nއެންގްރީ ބާޑެވެ. ބަޔަކަށް ހިތާމައެއް ލިބުނީމަ އެހާލާތުގެ ފައިދާ ނަގައި ހުސް ވާހަކަ ދެއްކުމުގެ ބަދަލުގައި އަލަލުން އެކަން ދައްކަން ވީ ނޫން ހެއްޔެވެ. އެއީ ވަރަށް ފަސޭހަ ކަމެކެވެ. ޤާނޫނަށް ގެންނަން ޖެހޭނީ ބަދަލެކެވެ. މަޖްލީހުގެ މެޖޯރިޓީ އެބަ އޮތެއް ނޫން ހެއްޔެވެ. މިއަދު މިނިސްޓަރުންނަށް ރުހުން ދޭން ފާސްކުރި ގޮތަށް ކަލޭމެން ބޭނުން ކޮންމެ ކަމެއް ފާސް ކުރެވޭނެ ވަރަށް މަޖްލީހުގެ މެމްބަރުން އެތިބީއެވެ. ޖޫޑިޝަރީގައި ތިބީ ގިނައިން ކަލޭމެންގެ ތިޔަ ސަރުކާރަށް ވަފާތެރި ތިކޮޅަށް ބުރަވެފައިވާ ފަނޑިޔާރުންނާއި ވަކީލުންނެވެ. ވީއިރު މަރަށް މަރު ހިފަން ބޭނުންނަމަ އެކަން ނުކުރެވޭނެ ހަމަ ކުޑަވެސް ސަބަބެއް ނެތެވެ.\nއެންގްރީ ބާޑެވެ. ކަލެއަށް ގޮން ޖަހައި ބުނަމެވެ. ކަލޭމެންގެ ތިޔަ ސަރުކާރަށް މަރަށް މަރުހިފާކަށް ހަމަހިލާ ނުކެރޭނެއެވެ. ކަލޭ ކަހަލަ ފިނޑިއަކަށް އެކަމާއި އުޅޭކަށްވެސް ނުކެރޭނެއެވެ. ކަލެއަށް އެނގޭނީ ހަމައެކަނި ތިޔަ ކަހަލަ ބޮޑެތި ބަސްތައް ބުނުމަށްފަހު ފިލައި އޮންނާށެވެ.\n0 ކިޔުންތެރިންގެ ޚިޔާލު\tސީދީ Reply\nJuly 6, 2012 at 9:01 pm\tކަލޯ ޖަމީލެ ޤާނޫނޭ ކިޔާގެން ފެލެން ނަހަދާށެވެ!އެއީ ކަލޯ ހެދިއެއްޗެއް ނޫނެވެ.އަދި ގޫކާބެއްޔާ ހެދި އެއްޗެއްނޫނެވެ. އަހަރެމެން މުސްލިމުންގެ ޤާނޫނަކީ ޤުރުއާނެވެ. ހާޝިމް Reply\nJuly 4, 2012 at 6:37 pm\tބަލަގަ އިސްލާމީ ޝަރީއަތަކީ ތި ރުޑިން ހިތަށްއެރީހާ ފަހަރަކު ތަންފީޒްކޮށްފަ، ހަމަ ހިތަށް އަރާއިރަށް އަޅާނުލާ ދޫކޮށްލަންއޮތް އެއްޗެއް ނޫނެވެ، ތި ހީކުރަނީ އެއީވެސް ތިތިބަ ތިން ރަންޑިންފަދަ ކުޅޭކުޅޭ އެއްޗެއް ކަމަށްތަ..!! މިވާހަ ދައްކަންވެސް މިޖެހެނީ އަހަރެމެން ދީން ނުދަންނަ މީހުނަށެވެ، އަދާލަތުގައި ތިބި ދަންނަ ބޭކަލުނަށް ބޮޑުވާނީ ތަނެއްގެ މޮނިއުމަންޓެއް ބަހައްޓާފިނަމަ އެކަމެވެ، ރާއްޖޭގެ އެންމެން ކަތިލާ ހުސްކުރިއަސް އެމީހުނަށް އޯކޭ…. އިންކްރެޑިބަލް Reply\nJuly 3, 2012 at 12:11 pm\tބަދުއަޙްލާޤީ އަމަލުތައް ހިންގާ ފަރާތްތަކާމެދުވެސް އިސްލާމީ ޝަރީޢަތުގައި ކަނޑައެޅިފައިވާ ޙުކުމް ކުރެވެން ޖެހޭނެ. އެހެންެ ނޫނީ މި ފަދަ ކަންތައްތައް ނުހުއްޓުވޭނެ. ވަކި މީހަކަށް ވަކި ގޮތެއް ހަދައިގެން ކަންތައް ކުރަންވެއްޖެނަމަ ގައުމު ހަލާކުވެގެން ހިނގައިދާނެ. މިހާރުވެސް ފެންނަމުންމިދަނީ އެގޮތަށް ކަންތައް ކުރުމުގެ ހިތި ނަތީޖާ\nJuly 3, 2012 at 11:24 am\tމަރަށް މަރު ހިފޭނީ ވައްކަން ކުރާ މީހުންގެ އަތް ކެނޑިގެންތާ!! އެއީ މާ ކުޑަ އަދަބެއް!!!!\nJuly 2, 2012 at 4:05 pm\tއެއީ އަންނިތަ؟\nހައުލަތު/ފުރަތަމަ އަނބި Reply\nJuly 2, 2012 at 3:00 pm\tއަދި އެކަކާ އިނދޭ……….ދެން ކޮންމެވެސް ތަނަކަށް ވަދެ ފިލާ.ޖަމަލު ފޮޑިޖަހާނެ ވަރަށް ބާރަށް…ޤާނޫނޫނޫނޫން ގަ ވާގޮތުގެމަތިން .. ހައުލަތު ބެނީ އެގަޑިއެ ވަރަށް ބާރަށް ފޮޑި ޖަހައި އޮއު..ޝެޝް…ހުސް އަނގަ..\nJuly 2, 2012 at 2:21 pm\tތިޔައީ ހަމަ ވަރަށް ބޮޑު ތެދެއް


Haisham aai Zihan umurah jalah, maruge dhiya ah 1.3 million rufiyaa - One Online\nހައިޝަމް އާއި ޒިހާން: ޔާމީން ރަޝީދު މަރާލިކަމުގެ ކުށް މި ދެމީހުންގެ މައްޗަށް ސާބިތުވާ ކަމަށް ވަނީ ކަނޑައަޅައިފަ --\nހައިޝަމް އާއި ޒިހާން އުމުރަށް ޖަލަށް، މަރުގެ ދިޔައަށް 1.3 މިލިއަން ރުފިޔާ\nރަހުމުކުޑަ ގޮތަކަށް މަރާލާފައި އޮއްވަައި ފެނުނު ބްލޮގަރު ޔާމީން ރަޝީދުގެ މަރުގެ މައްސަލައިގައި ކުށް ސާބިތުވެފައިވާ ހ. އަންނާރުމާގޭ/ އިސްމާއިލް ހައިޝަމް އާއި މ. އިރާސްމިކުގެ/ އަހުމަދު ޒިހާން އިސްމާއީލް އުމުރަށް ޖަލަށް ލުމަށް ކުރިމިނަލް ކޯޓުން ހުކުމް ކޮށްފިއެވެ.\nކުރިމިނަލް ކޯޓުން އެގޮތަށް ހުކުމް ކުރީ ޔާމީން ރަޝީދު މަރާލިކަމަށް ސާބިތުވާ ކުށްވެރިންނަށް އަދަބު ކަނޑައެޅުމަށް މިރޭ ބޭއްވި ޝަރީއަތުގައެވެ. މިރޭގެ ޝަރީއަތުގައި ވަނީ ހައިޝަމް އާއި ޒިހާންގެ މައްޗަށް މަރުގެ ދިޔައިގެ 1.3 މިލިއަން ރުފިޔާ ދައްކަންވެސް ހުކުމްކޮށްފައެވެ.\nއޭގެ އިތުރުން ކައްފާރާގެ ގޮތުގައި 60 ދުވަހު ރޯދަ ހިފަން ވެސް ވަނީ ހުކުމްކޮށްފައެވެ. އެ ދެ މީހުންގެ މައްޗަށް އިއްވި ހުކުމުގައި ބުނީ، ޔާމީން މަރާލާފައިވަނީ ރަމަޟާން މަހު ކަމަށްވާތީ މަރުގެ ދިޔައަށް ތިން ލައްކަ ރުފިޔާ އިތުރުކުރާ ކަމަށެވެ.\nއެ ދެ މީހުންގެ މައްޗަށް މަރުގެ ހުކުމް އިއްވޭވަރަށް ކުށް ސާބިތުވެފައިވާތީ ހުކުމް އިއްވުމުގެ ކުރިން ޔާމީންގެ ވާރިސުންގެ ބަސް ވަނީ ހޯދައިފައެވެ. އެގޮތުން ޔާމީންގެ މަންމަ މަރިޔަމް ޝަފީގާ ޝަރީއަތުގައި ބުނީ ދިރިހުރުމަކީ އަސާސީ ހައްގެއްގެ ގޮތުގައި އޭނާގެ ދަރިފުޅު ދެކޭތީ މަރަށް މަރު ހިފަން ބޭނުންނުވާ ކަމަށެވެ. ބޭނުންވަނީ މަރުގެ ދިޔަ ކަމަށް އޭނާ ބުންޏެވެ. ޝަފީގާ ބުނީ މަރުގެ ދިޔައިގެ ގޮތުގައި ލިބޭ ފައިސާއިން ޔާމީންގެ ނަމުގައި ކޮންމެވެސް ކަމެއް ކުރުމުގެ ފުރުސަތު އޮންނާނެ ކަމަށެވެ.\nއޭނާ ބުނީ ޝަރީއަތުގެ މިހާ ހަމައަށް އައި އިރުވެސް ޔާމީންގެ ގާތިލުން އޭނާ އާއި އޭނާގެ އާއިލާގެ ކިބައިން މައާފަށް އެދިފައި ނުވާ ކަމަށެވެ. އަދި ރާވައިގެން ޔާމީން މަރާލާފައިވާތީ އޭނާގެ ފަރާތުން މައާފެއް ނުލިބޭނެ ކަމަށްވެސް ބުންޏެވެ.\n"މިހާ ހިސާބަށް ޝަރީއަތް އައިއިރު ގާތިލުން އަޅުގަނޑުގެ ކިބައިންވެސް އަދި އާއިލާގެ ކިބައިންވެސް މައާފަކަށް ނޭދޭ. މައާފު ކުރުމަކީ އިސްލާމް ދީނުގެ ރިވެތި ސިފައެއް. އެކަމަކު މީހަކު މަރަން ރާވައިގެން ގަސްތުގައި މަރާލީމަ މައާފެއް ނުކުރެވޭނެ. އަޅުގަނޑުގެ ދެން ތިބި ދަރީން ބޭނުންވަނީ ގިސާސް ނުހިފަން. އެ ކުދީންނަށް ދޫކޮށްލީ،" ޔާމީންގެ ބައްޕަ ބުންޏެވެ.\nޔާމީން މަރާލި މައްސަލައިގެ ކުށް ސާބިތުވި ދެ މީހުންގެ މައްޗަށް ހުރިހާ ވާރިސުން ގިސޯސް ހިފަން ބޭނުންވާނަމަ މަރުގެ ހުކުމް އަންނާނެއެވެ. ވާރިސުންގެ ތެރެއިން އެއްވެސް ވާރިސަކު ގިސޯސް ހިފަން ބޭނުންނުވާނަމަ މަރުގެ ހުކުމް އުމުރު ދުވަހުގެ ޖަލު ހުކުމަކަށް ބަދަލުވާނެއެވެ. އެއީ 25 އަހަރަށް ޖަލަށް ލުމެވެ. ކުށް ސާބިތުވި މީހުންނަށް 25 އަހަރުގެ ޖަލު ހުކުމެއް އިއްވައި، އަދި މަރުގެ ދިޔައިގެ ގޮތުގައި 1.3 މިލިއަން ދައްކަން އަންގައި ކައްފާރާގެ ގޮތުގައި 60 ދުވަސް ވަންދެން ރޯދަ ހިފުމަށް ހުކުމްކޮށްފައިވަނީ ޔާމީންގެ މަންމަ ގިސޯސް ހިފަން ބޭނުން ނުވުމުންނެވެ.\nހައިޝަމް އާއި ޒިހާން، ޔާމީން މަރާލި މައްސަލައިގައި ޖަލުގައި ހަތަރު އަހަރާއި އަށް މަހާއި 11 ދުވަސް ހޭދަކޮށްފައިވާތީ އެ ދުވަސްތައް އުނިކޮށް ދެން ތަންފީޒުކުރަން ޖެހޭނީ 20 އަހަރާއި ތިން މަހާއި 19 ދުވަހެވެ.\nއުމުރުން 29 އަހަރުގެ ޔާމީން 23 އޭޕްރިލް 2017 ވަނަ ދުވަހުގެ ރޭ ދަންވަރު މަރާލީ، އޭނާ ދިރިއުޅުނު އިމާރާތް މ. ސްޕެޓީއުލާ ގޭ ސިޑި ކައިރީގައި ތޫނު އެއްޗެހިން ހަމަލާދީގެންނެވެ.\nއެ މައްސަލައިގައި ތޫނު އެއްޗެއް ބޭނުންކޮށްގެން ގަސްތުގައި މީހަކު މަރާލުމުގެ ދައުވާ ހަ މީހެއްގެ މައްޗަށް ދައުލަތުން އުފުލިއެވެ. އެ މީހުންގެ ތެރެއިން ކުށް ސާބިތު ނުވާކަމަށް ހުކުމްކުރި މީހުންނަކީ، ގދ. ގައްދޫ/ ސިންދުބާދުގޭ، މުހައްމަދު ދިފްރާނާއި މ. ކުދެހިގެ/ ހަސަން ޝިފާޒާއި މ. ތާއިފް/ އިސްމާއިލް ރަޝީދާއި މ. ކޮޅުފުށީ/ އީސްޓް، ހުސައިން ޒިޔާދެވެ.\nގުޅޭ ޓެގު މަރުގެ މައްސަލަތައް ޔާމިން ރަޝީދު މަރު


The Sky is Pink ge2vana lava ves ehaa furihama!\n3 އޮކްޓޯބަރ 20190ކޮމެންޓް\n"ދަ ސްކައި އިޒް ޕިންކް" ގެ ދެވަނަ ލަވަ ވެސް އެހާ ފުރިހަމަ!\nސޮނާލީ ބޯސްގެ "ދަ ސްކައި އިޒް ފިންކް"ގެ ދެވަނަ ލަވަ ވެސް ވަރަށް ފުރިހަމަ ކަމަށް ގިނަ ބަޔަކު ބުނެފި އެވެ.\nމިދިޔަ އަންގާރަ ދުވަހު ނެރެނު ފިލްމުގެ ދެވަނަ ލަވައަށް ކިޔަނީ "ޕިންކް ގުލާބީ ސްކައި" އެވެ. އެ ލަވައިގައި ޕްރިޔަންކާ ޗޯޕްރާ އާއި ފަރުހާން އަހްތަރުގެ އިތުރުން ޒައިރާ ވަސީމް އަދި ރޯހިތު ސަރަފް ފެނިގެން ދެއެވެ.\nއެ ލަވަ ކިޔާފައި ވަނީ ޕްރިތަމް އާއި ޝަޝްއަތު އަދި ޖޮނީތާ އެވެ.\nއެ ފިލްމަކީ މޯޓިވޭޝަނަލް ސްޕީކަރެއްގެ އިތުރުން އިންސްޕިރޭޝަންލް ލިޔުންތައް ލިޔެފައިވާ އައިޝާގެ ހަޔާތުގެ މައްޗަށް ހެދި ފިލްމެކެވެ. ދިފާއީ ބާރުގެ މައްސަލަތަކެއް ދިމާވެ، ބަލިކޮށް އުޅެމުން އައި އައިޝާ މަރުވެފައި ވަނީ އުމުރުން އެންމެ 18 އަހަރުގަ އެވެ.\nފިލްމުގައި ޒައިރާ ފެނިގެން ދަނީ އައިޝާގެ ރޯލުންނެވެ. އަދި ޕްރިޔަންކާ އާއި ފަރްހާން ފެންނާނީ ޒައިރާގެ މައިންބަފައިންގެ ރޯލުންނެވެ. މިއީ ޒައިރާ ފެނިގެން ދާނެ އެންމެ ފަހު ފިލްމު ކަމުން އެ ފިލްމަކީ އޭނާގެ ސަޕޯޓަރުންނަށް ހާއްސަ ފިލްމަކަށް ވާނެ އެވެ.\nޒައިރާ ވަސީމް ދަ ސްކައި އިޒް ފިންކް މުނިފޫހިފިލުވުން ޕްރިޔަންކާ ފަރްހާން އަކްތަރް


ލަމްހާ –3– Esfiya\nހިތާމަ July 2, 2020\nލަމްހާ – 3\nކުއްލިއަކަށް ހުރެފަ ލަހުފާ ހަޅޭއްލަވައި ގަތެވެ.\nލަމްހާ ވެސް ސިއްސައިގެން ގޮސް ހަޅޭއްލަވައި ގަތެވެ. އޭރު ލަހުފާ ހުރެގެން ހެނީއެވެ. ލަމްހާ ސުވާލު ކުރިއެވެ.” ދައްތާ ކިހިނެއްވީ؟ ” އެހެން ބުނި ތަނާ ލަހުފާ ބުންޏެވެ.” ލަމް ޓީވީ އަށް ގެއްލިފަ އިނީމަ ލަމް އަށް ކިހިނެއްތޯ ވަނީ ބަލާލަން ވެގެން. ” އެހެން ބުނި އިރު ވެސް ލަހުފާ އަށް ހެވެނީއެވެ. ލަމްހާ ލަހުފާއާ ދިމާއަށް ލޯ އަޅާލަމުން ބުންޏެވެ.” ތި ނޫން ކަމެއް ކުރަން ނޭނގުނީތަ؟ ”\n” އޭ ލަމް. އެއީ މަޖަލޭ. ތިހާ ރުޅި އަންނަ ކަމެއް ނޫން އެއީ. ” ލަހުފާ ބުންޏެވެ. ދެމީހުން ވެސް ސަކަރާތް ޖަހަމުން ޓީވީ ބަލާ ނިންމާލިއެވެ. ދެމީހުން ވެސް އަވަހަށް ތަން ސާފުކޮށް ލުމަށްފަހު ކޮޓަރިއަށް ދިޔައީ ނިދާލަންށެވެ. ލަމްހާ ކޮޓަރިއަށް ވަދެ ކުޑަކޮށް ގަޔަށް ފެން އަޅާލައިގެން ނިދާ ހެދުން ލުމަށްފަހު އެނދަށް އެރިއެވެ. ލަމްހާ ދެންމެ ވީ ކަންތައްތައް މަތިން ހަނދާންވެ ހެވުނެވެ. ކުއްލިއަކަށް ލަމްހާ އެއްލި ކަޅިއަކުން ފެނުނީ ކޮޓަރީގައި ހުރި ފޮޓޯ ފްރޭމެކެވެ. އެއީ އެއްދުވަހަކު ކުޅެން އުޅެފަ ނެގި ފޮޓޯ ގަނޑެކެވެ. ލަމްހާ ހަނދާންވީ މާޒީ އެވެ.\nލަހުފާ ބަލިވި ފަހުން ލަމްހާ އަކަށް ކުޅޭކަށް ނުދެވެއެވެ.\nބޭސް ކެއުމުން އޭގެ ދެތިން ދުވަސް ފަހުން ލަހުފާ އައީ ރަނގަޅު ވަމުންނެވެ. އެހެންކަމުން ލަހުފާ އެއްކޮށް ރަނގަޅުވުމުން ލަހުފާމެންގެ މަންމަ ކުޅެންފޮނުވިއެވެ. އެދުވަހު ލަމްހާ ވަރަށް ގިނައިރު ވަންދެން ކުޅުނެވެ. ލަހުފާ ދާން އަންނާށޭ ބުނީމަ ވެސް ލަމްހާ ގެއަކަށް ނުދިޔައެވެ. އެދުވަހު ލަހުފާ ގޮސް މަންމަ ކައިރީގައި ބުނުމުން މަންމަ އައިސް ގަދަކަމުން ގެންދިޔައީއެވެ.\nގޭތެރެއަށް ލާފައި މަންމަ ބޭރަށް ނިކުތެވެ މަންމަ ދާހާއިރު ކޮށްފަ ލަމްހާ ލަހުފާއާ ދިމާއަށް އެއްޗެހި ކިޔައި ގަތެވެ. އެދުވަހު ލަހުފާ ވަރަށް ދެރަވިއެވެ.\nލަމްހާ ސިއްސައިގެން ދިޔައީ ބަދިގެއިން އެއްޗެއް ވެއްޓުން އަޑަށެވެ. ލަމްހާ ސިއްރު ސިއްރުން ގޮސް ބެލި އިރު ލަހުފާ އުޅެނީ ފެންބޯށެވެ. ލަމްހާ އަނބުރާކޮޓަރިއަށް ގޮސް އެނދުމަތީގައި އިށީނެވެ.\nލަހުފާ ސިއްސައިގެން ދިޔައީ ގޭދޮރުގައި މީހަކު ވަރަށް ބާރަށް ތަޅާ އަޑަށެވެ. ލަހުފާ މަޑު މަޑުން ގޮސް ދޮރު ހުޅުވާލިއެވެ. ނަމަވެސް ހަމަ އެކަކު ނެތެވެ. ލަހުފާ ބިރު ގަންނަ ގޮތް ވިއެވެ. އަވަސްއަވަހަށް ދޮރު ތަޅު ލުމަށްފަހު ލަހުފާ ގޮސް ކޮޓަރިއަށް ވަނެވެ. ދެވަނަ ފަހަރަށް ވެސް ތަޅާ އަޑު އިވުނެވެ. މިފަހަރު ލަހުފާ އެއް ނުދެއެވެ. ނަމަވެސް ކުރިއަށްވުރެ ބާރަށް ތަޅަން ފެށުމުން ލަހުފާ ވަރަށް ލަސްލަހުން ގޮސް ދޮރު ހުޅުވާލަމުން ބޭރު ބާލާލި އެވެ. ލަހުފާއަށް ދެލޯ ބޮޑުކޮށްލެވުނެވެ.\nނުހައްޤު ލޯބި (20 ވަނަ ބައި)\nހިތާމަ ލޯބި October 8, 2016\nއަނދިރިފަރާތް (13 ވަނަ ބައި)\nހިތާމަ އެހެނިހެން ލޯބި February 27, 2017\nބޭނުންވަނީ ޔާރާ… 12\nހިތާމަ ބިރުވެރި އެހެނިހެން ލޯބި May 4, 2018\nނުވާނަމޭ ބަދަލެއް ހުވާޔާރާ…(8)\nހިތާމަ މަޖާ ލޯބި July 13, 2020


ބަލިތައް | ޞިއްޙަތު | Page 5\nޖެނިޓަލް ހާރޕީޒް(Genital herpes)\nޑރ. ޢަބްދުލް ޢަޒީޒު ޙަމީދު\n11 ޖުލައި 2005\nމިއީ ހާރޕީޒް ސިމްޕްލެކްސް ވައިރަސް (Herpes simplex virus)ގެ ސަބަބުން ޖެހޭ ބައްޔެކެވެ. މިވައިރަސްގެ ދެވައްތަރެއް ވެއެވެ. އާންމުކޮށް މިބަލި ޖެހެނީ ދެވަނަ ވައްތަރުގެ ވައިރަސްގެ ސަބަބުންނެވެ. މިބަލި ޖެހެނީ ބަލި ޖެހިފައިވާ މީހަކާއި އެއްވެސް ސިފައެއްގައި ޖިންސީގުޅުން ހިންގުމުންނެވެ. އަންހެނުންނަަށް މިބަލި ޖެހޭ ނިސްބަތް އިތުރުކަމަށް ވެސް ފާހަގަކުރެވިފައި ވެއެވެ.\n| ޚިޔާލުދެއްވާ0ޚިޔާލު\nމި ބަލި ޖެހުމުން ޖިންސީ ގުނަވަނާއި އޭގެ ވަށައިގެންވާ ހިސާބުތަކުގައި އުންތަކެއް ހެންހުންނަ ހަންކޮޅުތަކެއް އުފެދެއެވެ. އާންމުގޮތެއްގައި މިހަންކޮޅުތައް އުފެދެނީ ފުރަގަސްފަރާތް އަދި ޖިންސީ ގުނަވަން ފަދަ ހޫނު ތެތްކަން އެކުލެވޭ ހިސާބުތަކުގައެވެ. މިބުނި ހަންކޮޅުތައް އެންމެ ހަންކޮޅެއް ނުވަތަ ބައިވަރު ހަންކޮޅުތަކެއްގެ ސިފައިގައި ވެސް ފާޅުވެދާނެއެވެ. ކުދިކުދި ކޮށް ނުވަތަ ބޮޑުކޮށް ހުރުމަކީ ވެސް ވެދާނެގޮތެކެވެ.\nމިއީ ޕްރޮޓޮޒޯގެ ވައްތަރެއްކަމަށްވާ ''ޓްރައިކޮމޯނަސް ވެޖައިނާލިސް''(Trichomonas vaginalis) ގެ ސަބަބުން ޖެހޭ ބައްޔެކެވެ. އަންހެނުންނާއި ފިރިހެނުންގެ ފުރަގަސްފަރާތުގައި މި އޯގަނިޒަމް ބައެއްފަހަރު އުޅެއެވެ. ބަލިޖެހިފައި ތިބޭ ފިރިހެނުންގެ ކުޑަކަމުދާހޮޅި އަދި ޕްރޮސްޓޭޓް ގްލޭންޑް ގައި އަދި އަންހެނުންގެ ޖިންސީ ގުނަވަން، ކުޑަކަމުދާހޮޅި، އަދި މަސާނާގައި މި އޯގަނިޒަމް ދިރިއުޅެއެވެ. އަންހެނުންގައި ހަށިގަނޑުގައި މިބަލީގެ އޯގަނިޒަމް ބޮޑަށް އަށަގަންނަނީ ޖިންސީ ގުނަވަން ނުވަތަ ވެޖައިނާ ގައެވެ. ފިރިހެނުންގެ ނަމަ ކުޑަކަމުދާ ހޮޅީގައެވެ.\nމޮނީލިއޭސިސް / ކެންޑިޑިއޭސިސް (Candidiasis / Moniliasis)\nއަންހެނުންގެ ޖިންސީ ގުނަވަނަށް (ވެޖައިނާ) ޖެހޭ ބަލިތަކުގެ ތެރެއިން އެންމެ އާންމުއެއްބައްޔަކީ މޮނީލިއޭސިސް އެވެ. މިއީ ފަންގަސްގެ ވައްތަރެއް ކަމުގައިވާ ''ކެންޑިޑާ އަލްބިކަންސް''(Candida albicans)ގެ ސަބަބުން ޖެހޭ ބައްޔެކެވެ. މިއީ ޖިންސީ ގުޅުމުން ވެސް ފެތުރޭ ބައްޔެކެވެ.\nއޭޑްސް ބައްޔަކީ އިންސާނީ ތާރީޚް މިހާތަނަށް ދުށް އެންމެ ނުރައްކާތެރި ބައްޔެވެ. މިޒަމާނުގެ ބޮޑުވަބާގެ ގޮތުގައި ސިފަކުރެވޭ މިބައްޔަށް އަދި މިހާތަނަށް ދާއިމީ ފަރުވާއެއް ޑޮކްޓަރުންނަށް ހޯދިފައެއް ނުވެއެވެ. އެހެން ކަމުން އެއިޑްސް ބަލީގެ އާޚިރު ނަތީޖާ އަކީ މަރުވުމެވެ.\nމިބަލި ޖެހުމުން ޖިންސީ ގުނަވަން، ކުރިމަތި ފަރާތް، ތުންފަތް، އަދި އަނގައިގެ ތެރޭގައި ފާރުކޮޅުތަކެއް އުފެދެއެވެ. ފާރުކޮޅު ހުންނަ ހިސާބުގައި ވަރަށް ގަދަޔަށް ތަދު ހުންނަ ގޮތްވެއެވެ. އުކުޅުވަޅު ގައި ގޮށްލުން އަދި ބައެއް ފަހަރު މިގޮށްތައް ފަޅައިގެން ގޮސް ދޮސް ބޭރުވާގޮތް ވެއެވެ. އާންމުގޮތެއްގައި ގޮށްލަނީ ކޮންމެ ވެސް އެއްފަރާތެއްގެ އުކުޅު ވަޅު ގައެވެ. ނަމަވެސް ދެފަރާތުގެ އުކުޅުވަޅު ގައިވެސް ގޮށްލުމަކީ ވެދާނެ ގޮތެކެވެ.\nމިއީ ''ކްލަމީޑިއާ ޓްރެކޮމެޓިސް''(Chlamydiae trachomatis) އޭ ކިޔާ އޯގަނިޒަމް އެއްގެ ސަބަބުން ޖިންސީ ގުނަވަނަން ޖެހޭ ބައްޔެކެވެ. މިބައްޔާއި މެދު ބެލެވިފައިވަނީ ''ހިމޭން'' ނުވަތަ ''މައިތިރި'' ބައްޔެއްގެ ގޮތުގައެވެ. އެއީ ބަލިޖެހޭ އަންހެނުންގެ 4ބައިކުޅަ 3ބައި އަދި ފިރިހެނުންގެ ދެބައިކުޅައެއްބައި މީހުންނަށް މިބަލީގެ އަލާމާތްތައް ނުފެނި ދާތީއެވެ. އަލާމާތްތައް ފެންނަ ނަމަ 1-3ހަފްތާގެ މުއްދަތެއްގެ ތެރޭގައި ފެންނަށް ފަށާނެއެވެ.\nލިމްފޯގްރެނިއުލޯމާ ވިނީރިއަމް (Lymphogranuloma Venereum)\nމިއީ ''ކްލަމީޑިއާ ޓްރެކޮމެޓިސް''(Chlamediae trachomatis) އޭ ކިޔާ އޯގަނިޒަމް އެއްގެ ސަބަބުން ޖިންސީ ގުނަވަނަން ޖެހޭ ބައްޔެކެވެ. ހޫނު ގަދަ ގައުމުތަކުގައި މިބަލި އާންމުކަމަށް ފާހަގަކުރެވިފައި ވެއެވެ. މިބަލި ޖެހެނީ ޖިންސީ ގުޅުމުގެ ޒަރީއާއިންނެވެ. ބަލީގެ ޖަރާސީމް ހަށިގަނޑަށް ވާސިލްވުމަށް ފަހު އޭގެ އަލާމާތްތައް ފެންނަނީ 7-12ދުވަހާއި ދެމެދުގެ މުއްދަތެއް ގައެވެ.\nގްރެނިއުލޯމާ އިންގްއައިނޭލް (Granuloma inguina)\nމިއީ ޖިންސީ ގުޅުމުގެ ޒަރީއާއިން ފެތުރޭ ބައްޔެކެވެ. އާންމުކޮށް މިބަލި ޖެހެނީ ފިރިހެނުންނަށެވެ. ޚާއްޞަކޮށް އުމުރުން 20-45 އަހަރާއި ދެމެދުގެ އެއްޖިންސުން ޖިންސީ ގުޅުން ހިންގާ ފިރިހެނުންނަށެވެ.\nފުރަގަސްފަރާތު ބައްޔަކީ ކޮބާ\n05 މޭ 2005\nފުރަގަސްފަރާތު ބައްޔޭ ބުނެވެނީ ބޮޑުކަމުދާ ދޮރު ނުވަތަ ފުރަގަސްފަރާތް ހިމެނޭ ހިސާބުގައިވާ ލޭހޮޅިތައް ނުވަތަ ލޭނާރުތައް ދެމި، ފުޅާވެ ފުއްޕުމަށް ނިސްބަތް ކޮށެވެ. ފުރަގަސްފަރާތު ބައްޔަށް ''ޕައިލްސް'' ނުވަތަ ''ހެމޮރޮއިޑްސް'' އޭ ވެސް ކިޔައި އުޅެއެވެ. މިބަލީގެ އުދަގޫ އާންމުކޮށް ކުރިމަތިވަނީ 20އަހަރާއި 50އަހަރާއި ދެމެދުގެ މީހުންނަށެވެ.\n| ޚިޔާލުދެއްވާ 1 ޚިޔާލު\nއަޔަން ޑެފިސިއެންސީ އެނީމިއާ\n28 އެޕްރީލް 2005\nއެނީމިއާގެ އެންމެ އާންމުވައްތަރަކީ މިއީއެވެ. ދުނިޔޭގެ އާބާދީގެ ގާތްގަނޑަކަށް %20 އަންހެނުންނަށް އަދި %3 ފިރިހެނުންނަށް ދަނގަޑު މަދުވުމުގެ މައްސަލަ ކުރިމަތިވެއެވެ. ހަށިގަނޑުގެ އެކިބައިތަކަށް އޮކްސިޖަން އުފުލާ ''ހީމޯގްލޯބިން'' ގެ އުފެދުމަށް ދަގަނޑަކީ މުހިއްމު އެއްޗެކެވެ. ހަށިގަނޑަށް ދަނގަޑު ލިބެނީ ބޭނުންކުރާ ކާނާގެ ތެރެއިންނެވެ. ދަނގަޑާނުލައި އޮކްސިޖަން ޓިޝޫތަކަށް ވާސިލްވުމަށް ދަތިވެއެވެ. އޮކްސިޖަން އަކީ ހަށިގަނޑުގެ ހުރިހާ ހަތާތަކެއް ފުރިހަމަ ގޮތުގައި މަސައްކުރުމަށް ބޭނުންވާ މާއްދާއެކެވެ.\nމަދިރި އަދި މަދިރީގެ ސަބަބުން ފެތުރޭ ބަލިތައް\nއާންމުގޮތެއްގައި 3ވައްތަރެއްގެ މަދިރި އުޅެއެވެ. އެއީ ''އީދްސް އިޖިޕްޓި''، ''ކިއުލެކްސް ޕައިޕިއެންސް''، އަދި ''އެނޯފިލީންސް'' އެވެ. އެނޯފިލިންސްގެ ބާވަތްތަކުގެ ތެރޭގައި ''އެނޯފީލްސް ފެރޯއެންސިސް''، ''އެނޯފީލްސް މަލްޓިކޮލަރ''، ''އެނޯފީލްސް ސާޖެންޓީ''، އަދި ''އެނޯފީލްސް ގެމްބިއާ'' ފަދަ ބާވަތްތައް ހިމެނެއެވެ.ދުނިޔޭގެހުރިހާ ހިސާބެއްގައި ވެސް މަދިރި އުޅެއެވެ. ނަމަވެސް ހޫނު ގައުމުތަކުގައި އާދަޔާޚިލާފަށް މަދިރި ގިނަކަން ފާހަގަކުރެވެއެވެ.\nހީމަޓޫރިއާ އަކީ ކޮބާ ؟ ހީމަޓޫރިއާގެ މާނައަކީ ކުޑަކަމުދާތަކެތީގައި ލޭހުރުމެވެ. ކުޑަކަމުދާތަކެތީގެ ތެރޭގައި ލޭހުރުން މެދުވެރިކުރުވާ ވަރަށް ގިނަ ސަބަބުތަކެއް ވެއެވެ. ހީމަޓޫރިއާގެ ފަރުވާ ބިނާވެފައި އޮންނަނީ އޭގެ ސަބަބުގެ މައްޗަށެވެ. ކުޑަކަމުދާ ތަކެތީގައި ލޭހުންނަށް ދިމާވީ ކުޑަކަމުދާތަކެތި އުފައްދާ ބޭރުކުރާ ނިޒާމުގެ މައްސަލައަކާއި ގުޅިގެންކަމުގައި ވާނަމަ އެކަމަށް ޚާއްޞަ އެންޓިބަޔޮޓިކް ބޭނުންކުރެވިދާނެއެވެ.\nޖުމްލަ ޞަފްޙާ5ގެ 6\nބައިގެން ގޮސްފައިވާ މީހަކު އަލުން ބަލިވެ އިނުމުގައި އުދަގުލަކާއި ކުރިމަތި ވެދާނެތަ؟\nތިމާވެއްޓާއި މަސައްކަތުގެ މާޙައުލުގެ ޞިއްޙަތު\nއަލްޒައިމާ ބަލި: ބައްޔަށް މަގުފަހިކުރާ ކަންތައްތައް


Kuruvaahaka: Kotharu Koshi - Vaguthu\nއަހަރެންގެ މައިފުނަ ގޭގައި ހުންނަ ކޮތަރުކޮށިން މިއަދު ވެސް ޅަކޮތަރު ފެނޭތޯ ކަޅި ޖަހާ ނުލާ ބަލަން ހުރީމެވެ. އެތެރެ ފެންނަ ގޮތެއް ނުވިއެވެ. ކޮތަރު ކޮށި ހުންނަނީ އަތްފޯރާ ފަށަކުނޫނެވެ. އަދި ގޮނޑިއަކަށް ނުވަތަ ހަރުގަނޑަކަށް އަރައިގެން ނޫނީ ނުފެންނާނެއެވެ. ކޮތަރު ކޮށްޓަކީ އާދައިގެ ދޫނިކޮށްޓާ ތަފާތު ކޮށްޓެކެވެ. ހުންނަނީ ވަތްގަނޑު ގަނޑަށް ހަދާފައެވެ. ކޮތަރުތައް އޭގެ ތެރޭގައި ދިރިއުޅޭ ގޮތާ މެދު އަހަރެން ފިކުރުކުރަމެވެ.\nއަހަރެންގެ ނިދާ އެނދު ހުންނަނީ ފަޑިލާފައެވެ. އާރާމު ކަފަ ގޮދަޑިއެއްގައި ނިދާއިރު ކޮތަރުތައް ނިދަނީ ކުޑަ ކުޑަ ކޮށްޓެއްގެ ތެރޭގައެވެ. އަދި އެކި ވަތްގަނޑު ތަކުގައެވެ. މުޅި ކޮށީގެ ބޭރުގައާއި އެތެރޭގައި ވެސް ފެންނަން އޮންނަނީ އޭގެ ނަޖިހެވެ. އެކަމަކު އަހަރެން ހައިރާން ވަނީ އެ ސޮރުމެން އުޅޭ އެކުވެރި ކަމެވެ. ހުރިހާ ކޮތަރުތަކަށް ޖާގަ ދީގެން އުޅޭ އުޅުމެވެ. ބިސް އަޅާ އަދި އެބިސް ފީކޮށް ވިއްސައެވެ.\nއަހަރެންގެ އުމުރުން އޭރު ވާނީ އަށެއްކަ އަހަރެވެ. އަހަރެން ކާފައާ ސުވާލު ކުރަމެވެ. ކޮތަރުތައް އެހާ ކުޑަތަންކޮޅެއްގައި އުޅޭ ގޮތާ ބެހޭގޮތުންނެވެ. ކާފަގެ ޖަވާބަކީ އެއީ އެމީހުންގެ ގެއެވެ. އަހަރެމެން ފަދައިން އެމީހުން ވެސް އުޅެނީ އުފަލުގައެވެ. އުދުހެވެ. އެކަމަކު މާދުރަކަށް ނުދެއެވެ. ކޮށީގައި ތިބޭ ކޮތަރަށް ގަޑިން ގަޑިއަށް ކާން ލިބެއެވެ.\nކާފަ ހިންގާ ސައި ހޮޓާ ހުންނަނީ އޯކިޑް މަގުގައެވެ. އެތާނގެ ފުރާޅު ދަށުގައާއި އެހިސާބުގެ އިމާރާތްތަކުގެ ފުރާޅުތަކުގެ ދަށުގައި އެސޮރުމެން ދިރިއުޅެއެވެ. ހާލި ހަދައިގެން ބިސް އަޅައެވެ. ބިންމައްޗަށް ފައިބައި ކައިހަދައެވެ. އެންމެ އަޖާއިބު ވާ ކަމަކީ ހުރިހާ ކޮތަރެއް ވެސް ބައިބައި ގަނޑަށް އުދުހޭތީއެވެ. މަދު ފަހަރެއްގައި އެކަނި އުދުހޭ ކޮތަރެއް ފެނުނަސް އެކުގައި އެއް އާއިލާއެއް ހެން އެސޮރުމެން އުޅެއެވެ. ގޭގައި ހުރި ކޮށީގައި އުޅޭ ކޮތަރުތަކުގެ ފިޔަ ކޮށާފައި ހުއްޓަސް އެތާ އުޅޭ ކޮތަރުތައް މިނިވަން ކަމާ އެކުގައި އުދުހި އުޅެނީއެވެ. ވަރަށް މައްޗަށް ވެސް އުދުހި އުޅެއެވެ. އަހަރެންގެ ހިތުގައި ސުވާލު އުފެދެއެވެ.\nވެރިރަށް މާލޭގެ ދިރިއުޅުން ބަދަލު ވަމުން ދިޔައީ ހީނުކުރާހާ އަވަހަށެވެ. އަހަރެމެންގެ ގޭގައި ކުރިން ހުރި ގިފިލިތައް ފާޚާނާއަށް ބަދުވިއެވެ. ދޮރު މަތީގައި އޮތް ހުސްތަނުގައި ހުރި ބޮޑު ހިރުނދުގަސް ކަނޑާލިއެވެ. ޒަމާނީ ފެންވަރަށް އެއްބުރިއަށް ގެ ހެދުމަށެވެ. ޖޯލި ފަތިތަކާއި ކޮތަރު ކޮށްޓާއި ވައްލަ ކޮށި ވެސް ނަގައިފިއެވެ. ދޫނި ގެންގުޅުމާއި ގޯތި ތެރޭގައި ގަސްއިންދުމަށް ނިމުމެއް އައެވެ. ކާފައާއި މާމަ ވެސް ނިޔާވެއްޖެއެވެ. އެއްގެއެއްގައި ތަނަވަސް ކަމާ އެކު އުޅުނު މީހުންގެ ދިރިއުޅުން ބަދަލު ވާންފެށިއެވެ. މައްސަލަތައް ކުރިމަތިވެ އާއިލީ ގުޅުން ތަކަށް ބުރޫ އަރަން ފެށިއެވެ.\n30 އަހަރު ފަސް\nގޯތި ބައި ކުރެވުނީ ވެސް ދިހަ އަހަރުންނެވެ. ކޯޓްގައި މައްސަލަ ދިގުލައިގެން ގޮސް އާއިލީ މީހުން ފޫހިވީ ފަހުންނެވެ. އަހަރެންގެ މަންމައަށް ލިބުނު ކުޑަތަންކޮޅުގައި އަހަރެންނާއި އެއްބަޑު އެއްބަފާ ފަސް ކުދިން ދިރިއުޅެން ޖެހުނީއެވެ. ކޮތަރު ކޮށްޓެއްހެން ވަތްގަނޑު ތަކަށް ހަދާލަން ޖެހުނީއެވެ. ލިބުނު ތަންކޮޅުގައި ހެދެނީ ދެކޮޓަރިއެވެ. އެއީ ފުދޭވަރެއް ނޫނެވެ. މަންމައާއި ބައްޕަ އޮންނަނީ ކުޑަ ކުޑަ ކޮޓަރިއެއްގައެވެ. އެއީ ކޮޓަރިއެކޭ ނުކިޔާނެއެވެ. ހަތަރުފޫޓް ހަފޫޓްގެ އެނދެއް ބެހެއްޓުމުންކޮޓަރި އޮންނަނީ ފުރިފައެވެ. ބޮޑުކޮޓަރީގައި އަހަރެމެން އެންމެނެވެ. އެންމެ ފާޚާނާއެކެވެ. އަންހެން ކުދިންގެ ތެރޭގައި ނިދުމީ އަހަރެންނަށް ފަސޭހަ ކަމެއް ނޫނެވެ. އަހަރެން ނިދަނީ ސިޓިންގރޫމޭ ކިޔާ ތަނުގައެވެ. އެތަނުގައި ކާމޭޒާ ދޮންނަ މެޝިނާ އުނދުނެއް ހުރެއެވެ. އެއީ ވެސް ކުޑަ ގޮޅިއެކެވެ. ކާން ހުންނަ މޭޒު ފަތްޖަހާލީމާ ގޮދަޑިއެއް ބާއްވާލެވެއެވެ. ދެން އިތުރު ޖާގައެއް ނޯވެއެވެ.\nއާއިލީ މައްސަލަތައް ބޮޑުވާން ފެށިއެވެ. އަހަރެންނާއި އަންހެން ދެކޮއްކޮ ފިޔަވާ ދެންތިބި ދެކުދިން އުޅެނީ އަބަދުވެސް ބޭރުގައެވެ. ކިޔެވުމަކަށް ފަރުވާލެއް ނުހުރެއެވެ. ފާސްވާ ފަހަރާއި ނުވާފަހެރެވެ. ގޭތެރެ ހޫނު ކަމުންނޭ ބުނެ އެމީހުން ތިބެނީ މަގުމަތީގައެވެ. އުޅުމާއި ގުޅުމަށް ބަދަލު އަންނަން ފެށިއެވެ. އެކުދިންގެ ބަސްމަގު ވެސް ބަދަލުވާން ފެށިއެވެ. ނިދަން ގެއަށް ނުވަދެ ގޭދޮށުގައި އުޅޭ ވިޔާނުދާ ކުދިންނާ ގުޅިގެން އުޅެން ފެށިއެވެ.\nދިރިއުޅުން މުޅިން އެފުށް މިފުށަށް ޖެހިއްޖެއެވެ. މިއަދު ކުރެވެނީ ގޭގައި ހުރި ކޮތަރު ކޮށީގައި ކޮތަރުތައް އުޅުނު ގޮތުގެ ހަނދާނެވެ. ފާޚާނާ ކުރިއަސް ނިދިއަޔަސް ކެއަސް ހަމަ އެތަނެވެ. ގޯއްޗެއް ފްލެޓެއް ލިބޭތޯ މަންމައާއި ބައްޕަ ކުރި މަސައްކަތް ވީ ބޭކާރެވެ. އަހަރެންގެ ޚިޔާލަށް މިފަދަ ދުވަހެއް އަތުވެދާނެއޭ ހިތަކަށް ނާރައެވެ. އަހަރެން ކައިވެންޏެއް ކޮށްގެން ވަންނާނެ ތަނެއް ނެތެވެ.\nލިބޭ ފައިސާ ކޮޅުން މަންމަ އާއި ބައްޕަ އަދި ގޭގެ ޚަރަދު ބަރަދު ބަލަހައްޓަން ޖެހެވެ. ބައްޕަ މިހާރު އަދާކުރަނީ ތަނެއްގެ ވޮޗަރު ކަމެވެ. އެތަނުންލިބޭ ފައިސާކޮޅުން ގޭގެ ކަރަންޓާއި ފެން އަދި އެހެނިހެން ބިލް ދައްކާލެވެއެވެ. މަންމަމެންގެ ކުދި ކުދި ޚަރަދު އެއިން ފުއްދާލެވެއެވެ.\nޒަމާން ވަނީ ބަދަލުވެފައެވެ. ފޯނާ އިންޓަރ ނެޓާ ނުލާ ކޮއްކޮމެންނަށް ކިޔެވޭކަން ނެތެވެ. އެހުރިހާ ޚަރަދަށް ވެސް އަހަރެން ފުއްދާދެމެވެ. ނަމަވެސް މަސްނިމޭއިރު އަތުގައި ފޮރުވާނެ ފައިސާއެއް ނުހުރެއެވެ. ގޭގައި ހުންނަ ދޮންނަ މެޝިން ހަލާކުވިއަސް ޖެހެނީ މުސާރައިން ކަނޑާގޮތަށް ކޮންމެވެސް ސްކީމަކުން ދަރަންޏަށް މެޝިން ހޯދާށެވެ. މިއީ ހާދަހާވާ ހިތްދަތި ދިރިއުޅުމެކެވެ. އުފަލެއް އަރާމެއް ނެތް ދިރިއުޅުމެކެވެ.\nއަހަރެންގެ ރަހުމަތްތެރި ވަލީދާ ބައްދަލު ނުވާތީ ފޯން ކޮށްލީމެވެ. ފޯނަކުން ނުގުޅެއެވެ. އޭގެ ދެދުވަސް ފަހުން އަނެއްކާ ގުޅާލީމެވެ. ދިމާވެއްޖެއެވެ. އޭނާގެ ދިރިއުޅުން މުޅިން ބަދަލުކޮށްލި ޚަބަރު ދިނެވެ. މާލޭގައި ދަތިކަމާއި ވޭނުގައި ދިރިއުޅެން ބޭނުން ނުވެގެން އުފަން ރަށަށް ބަދަލުވީއެވެ. ވަލީދަކީ މޮޅު ދިވެހި ޓީޗަރެކެވެ. އެތައް ކުދިނެއްގެ އުސްތާޛެކެވެ. ލިޔުންތެރިއެކެވެ. ބަހުގެ އެކަޑަމީ އަށް ބޭނުންތެރި މުފައްކިރެކެވެ. އެތާނގެ މުބާރާތްތަކުގައި ފަނޑިޔާރުކަން ކުރާ މޮޅު މީހެކެވެ. ޅެންވެރިންގެ ދުވަހާއި ބަހުގެ ދުވަސްތައް ފާހަގަކުރާއިރު ވަލީދު ނެތިއްޔާ ފޯރިއެއް ނުހުނާނާނެއޭ އެތަނުގެ މުވައްޒަފުން އަބަދު ވެސް ބުނެ އުޅެއެވެ. އަހަރެންނާ ވަލީދު ކިޔެވީ އެކު އެކީގައެވެ. އަހަރެންނަކީ ވެސް ދިވެހި މުދައްރިސެކެވެ. ދެމީހުންގެ ޚިޔާލާ މިޒާޖުވެސް އެއްގޮތެވެ.\nވަލީދު ގެ ދިރިއުޅުން މިފަދަ ބޮޑު ބަދަލަކާއި ދިމާއަށް ދަތުރުކުރިގޮތް ވަރަށް ތަފްސީލުކޮށް ކިޔައިދިނެވެ. ވަލީދަކީ އުތުރުގެ މަސްވެރި ރަށެއްގެ ފޯރާ އާއިލާއެއްގެ މީހެކެވެ. ވަލީދުގެ ބައްޕަގެ ރަންޒަމާނުގައި ދުއްވި މަސްއޮޑިތައް ނުދުއްވި ހަލާކު ވެގެން ދިޔައީ ބައްޕަ ބަލިވުމުން އެތަކެތި ބަލަހައްޓާނެ މީހަކު ރަށުގައި ނެތުމުންނެވެ. ވަލީދުގެ އެއްބަޑު އެއްބަފާ ހުރިހާ ކުދިން ދިރިއުޅުން މާލެއަށް ބަދަލު ކުރީއެވެ. ހަމަ ވަލީދު ފަދައިންނެވެ. ވަލީދުގެ ދިރިއުޅުން ފޯރާ ފޮތިން ފޫގަޅައިގެން އުޅުނީ ބައްޕަގެ އެހީތެރިކަމާ އެކުގައެވެ. މާލޭގައި ދިރިއުޅޭ ތަނަށް ކުލި ދައްކާދިނުމަށް ބައްޕަ އޭރު އެހީ ވިއެވެ. ފަހުން އެކަން ނުވެގެން ވަލީދަށް ލިބޭ މުސާރައިން ދެކުދިންނާއި އަނބިމީހާ ބެލެހެއްޓޭ ގޮތް ނުވީއެވެ.\nއަހަރެން ކައިވެނި ނުކޮށް ހުންނާތީ ވަލީދު ވަރަށް ވާހަކަ ދައްކައެވެ. ވަލީދަށް ވުރެ އަހަރެން އުފުލަން ޖެހޭ ބުރަ ބޮޑެވެ. ބައްޕައާއި މަންމަގެ އިތުރުން ކޮއްކޮމެން ބެލެހެއްޓުމެވެ.\nއަހަރެންގެ ބައްޕަގެ ގޯއްޗެއް ގދ. ހޯނޑެއްދޫގައި އޮވެއެވެ. އެތަން މިހާރު ހުރީ ފަޅަށެވެ. އެއީ ކާފަގެ ފަރާތުން ވާރުތަވީ ތަނެކެވެ. އަހަރެންނަށް މިއަދު ވިސްނެނީ އެގޯތީގައި ހުރި އިމާރާތް މަރާމާތު ކޮށްގެން ރަށަށް ބަދަލުވާށެވެ. މީގެ ދެއަހަރު ކުރިން އަހަރެން އެރަށަށް ދިޔައީމެވެ. އޭރު ގޯތީގައި ހުރި ގޭގެ ފުރާޅުގެ ޓިނުތައް ދަބަރަށްވެ ވަނީ ހަލާކުވެފައެވެ. ނަމަވެސް ފާރުތައް ރަނގަޅެވެ. ގޭގެ އެތެރޭގައި ހުރީ ސިމެންތި ޖަހާފައެވެ. ގޯތި ނުލާހިކު ބޮޑެވެ. ކާފަ ނިޔާވުމުގެ ކުރިން ހުރީ ވަށާފާރު ވެސް ރާނާފައެވެ. އެއީ ހިތްވަރު ގަދަ މީހެކެވެ.\nއާއިލީ ބައްދަލު ވުމަކަށް އަހަރެން އެދުނީމެވެ. ހަތަރު ކޮއްކޮ އާއި އަހަރެންނާއި ބައްޕައާއި މަންމަ އެވެ. ރޭގަނޑުގެ ވަގުތެވެ. ކައި ނިމިގެން ގޭ ކާމޭޒު ދޮށަށް ހުރިހާ ކުދިން އެއްކުރީމެވެ. އެ ކުޑަކުޑަ މޭޒުގައި އެއްފަހަރާ ތިބެވެނީ ތިންމީހުންނަށެވެ. ދެން އެގޮތް މިގޮތަށް އެކި ތަންތަނުގައި އިށީދެގެން ތިބީއެވެ. އަހަރެން ވަރަށް އަސަރާއެކު ވާހަކަ ދައްކަން ފެށީމެވެ. އަހަރެން މަންމަ ފަރާތު ކާފަ ކައިރީ އެދުވަހު ކުރި ސުވާލުން ފެށީމެވެ. ހުރިހާ ކޮތަރުތައް އެއް ކޮއްޓެއްގައި ދިރިއުޅެނީ ކިހިނެއް ހެއްޔެވެ؟ މިއަދު އަހަރެމެން މިވަނީ އެފަދަ ކޮށްޓެއްގައި ދިރި އުޅެން ޖެހިފައެވެ. އަހަރެންގެ ޚިޔާލު ހިއްސާ ކުރީމެވެ. މިކުޑަތަންކޮޅު ކުއްޔަށް ދީފައި ބައްޕަގެ ރަށަށް ހޯޑެއްދޫއަށް ބަދަލުވާށެވެ. ހުރިހާ ކުދިން އެއް ފަހަރާ ބުންޏެވެ. އެތާނގައި އުޅޭނީ ކިހިނެއް ހެއްޔެވެ؟ ކުރާނީ ކޮން މަސައްކަތެއް ހެއްޔެވެ؟ އެއީ ދިރުމެއް ނުވާ ތަނެކެވެ. އެކުދިން މާލެ ދޫކޮށް ރަށަށް ބަދަލުވާކަށް ބޭނުމެއް ނުވެއެވެ. މާލޭގައި ތިބި އެކުވެރިންނާއި ރައްޓެހިން ދޫކުރަން ބޭނުން ނުވަނީއެވެ. މާލޭގެ ރެސްޓޯރެންޓްތަކާއި ފިހާރަތައް ފެނި ރަށަށް ދާހިތް ނުވަނީއެވެ. ނަމަވެސް ބައްޕައާއި މަންމަ ތިބީ އަހަރެންނާއެކު ދާން ތައްޔާރަށެވެ.\nއަހަރެން އެކުދިންނަށް ވިސްނާދިނީމެވެ. ބޭބެ ޓީޗަރުކަން ކުރަމުން ދަނޑު ހައްދާނަމެވެ. އިތުރު ވަގުތު ޓިއުޝަން ދޭން ކުޑަ ތަންކޮޅެއް ހަދާނީއެވެ. ކޮއްކޮމެންނަށް ކުޑަކުދިންނަށް ޓިއުޝަން ދެވިދާނެއެވެ. މަންމަ ވަނީ ގާރީ ކޯސް ހަދާފައެވެ. ބައްޕައަށް ދަނޑުތައް ބެލެހެއްޓިދާނެ އެވެ. މިއަނދިރި ހޫނުގަދަ އަރާމެއް އުފަލެއް ނެތް ދިރިއުޅުން އަބަދަކު ނޫޅެވޭނެއެވެ. ކޮއްކޮ މެން ވިސްނާލާށެވެ. ބޭބެ ވެސް މިހާރު އުމުރުން ސާޅީހާ ގާތް ކުރަނީއެވެ. ދިރިއުޅުމެއް ނުފެށި މިގޮތަށް މިހުރީ ހަމަ ކޮއްކޮމެންގެ ހައްގުގައެވެ. ހޯޑެއްދޫގައި ވެސް މިހާރު އޯލެވެލަށް ކިޔަވާދެއެވެ. ރަށްރަށުގެ ކުދިން ވެސް މަތީ ޘާނަވީން މޮޅު ނަތީޖާ ހޯދައެވެ. ކިޔެވުމަކީ ކޮންމެ ތަނެއްގައި ތިބެގެން ވެސް މިޒަމާނުގައި ކުރެވިދާނެކަމެކެވެ. މިހާރު ގިނަ ކުދިން ކިޔަވަނީ އޮންލައިން ކޮށެވެ. އިތުރަށް ކިޔަވަންޏާ ތިނަދޫ ކެމްޕަސް އެހެރީއެވެ. އެތަނަށް ވެސް ދެވިދާނެއެވެ.\nބޭބެ މިގޮތް ޚިޔާރު މިކުރީ ދެން އިތުރު ގޮތެއް ނެތުނީމައެވެ. ތިޔަ ކުދިންގެ މުސްތަގުބަލަށްޓަކައެވެ. މިއީ ދިރިއުޅުމެއް ނޫނެވެ. ކޮތަރު ތަކެއް ހެން އަހަރެމެން އިންސާނުންނަކަށް ދިރިއެއް ނޫޅެވޭނެއެވެ. އެސޮރުމެން ކޮށީގައި އަދި އަސްކަނިތައް ދަށުގައި އެސޮރުމެންގެ ގެދޮރު ބިނާކުރެއެވެ. ބޭނުން ވަގުތަކު ޖައްވުގައި އުދުހި އުފާ ހޯދައެވެ. ހޫނާއި ފިނީގެ ދިރިއުޅުން އެސޮރުމެން ތަހައްމަލު ކުރަނީ އުފަލާއެކުގައެވެ.\nއަހަރެމެންނަށް މިފަދަ ދަތިހާލުގައި ނޫޅެވޭނެއެވެ. ޞިއްޙީ އިޖުތިމާއީ އެތައް ކަމެއް މިދަނީ ފެންމަތި ވަމުންނެވެ. ކޮއްކޮމެން ވެސް ހަޔާތެއް ފަށަން ވާނެއެވެ. މިނޫން ގޮތެއް ހޯދާން ޖެހެއެވެ. ބޭބެ ހަމަ ޔަގީނުން ވެސް ބޭނުމީ ރަށަށް ބަދަލު ވާށެވެ. އަހަރެންމެންގެ ކާފައާއި މާމަ އުޅުނު ހިތްގައިމު ދިރިއުޅުން އުޅޭށެވެ.\nކަނޑުގެ ސާފުވައިލިބޭހެން އިންޖީނުގެ ދުމާއި ގެދަބުޅިން ސަލާމަތްވެ ތާޒާކަމާ އެކު މަހާއި ތަރުކާރި ކާލައިގެން އާ ދިރިއުޅުމެއް ފަށާށެވެ. މާދަމާއަށް ވިސްނާށެވެ. މާދަމާ ހޭލާއިރު ކޮންމެ ކަމެއްވެސް ބަދަލު ވެދާނެއެވެ. މި ކޮތަރުކޮށްޓެއް ވަރުގެ ތަންކޮޅުން ނުކުމެ ހަމަ ނޭވާލާށެވެ.\nއޭޕްރީލް 26, 2021 10:56\nއޭޕްރީލް 26, 2021 10:57\nވަރަށް ރީތި ކުރު ވާހަކަ އެއް. ސާބަސް.\nއައްޑޫ ޝަކުވާ ބޯޓް\nއޭޕްރީލް 26, 2021 12:09


ގޭގައި ސޯލާ ކަރަންޓް އުފައްދާފައި ފެނަކައަށް ވިއްކޭނެތަ؟ – Mikal News\nނެޓްމީޓަރިން - ހަކަތަ އުފެއްދުން\nއަމިއްލަ ގޭގައި ސޯލާ (އިރުގެ ހަކަތައިން) ކަރަންޓް އުފައްދާފައި ފެނަކައަށް ވިއްކޭނެ ހެއްޔެވެ؟ މިއީ ދުވަހެއް ދުވަހަކަށް ބޮޑުވަމުން އަންނަ ގޭގެ ކަރަންޓް ބިލުން މީހާގެ ފިކުރުތަކަށް ލުޔެއް ލިބިދެވޭނެ ކަމެކެވެ. މިކަމަށް ނެޓްމީޓަރިން އޭ ކިޔައެވެ.\nނެޓްމީޓަރިން އާއި ގުޅޭ ފަންނީ މައުލޫމާތު އާއްމުންނަށް ދިނުމަށް ފެނަކަ-ފުވައްމުލައް އިން މިރޭ ބާއްވާ ސެޝަނެއް ބޭއްވުމަށް ތާވަލް ކޮށްފިއެވެ.\nމިރޭގެ ބައްދަލވުން ބާއްވަނީ ފުވައްމުލައް ސިޓީގެ އިދާރާ ގެ ޖަލްސާ ކުރާ މާލަން، ކުރުންދުމާ މާލަމުގައި މިރޭ 8:30 ގައެވެ. މިބައްދަލުވުމުގައި ބައިވެރިވުމުން ޝައުގުވެރިވާ އެންމެންނަށް ފަރާތްތަކަށް ވަނީ ހުޅުވާލައިގެން ދައުވަތު ދީފައެވެ.\nފެނަކައި އިން ހާމަކުރައްވާ ގޮތުގައި މިބައްދަލުވުމުގައި މައުލޫމާތު ދެއްވާނީ ފެނަކަ ކޯޕަރޭޝަންގެ ޓެކްނިކަލް ސާވިސަސް އެންޑް ގްރީން އެނަޖީ ޓީމުންނެވެ.\nއާއްމު ގެއެއްގެ ނެޓްމީޓަރިން – ހަކަތަ އުފެއްދުން\nނެޓްމީޓަރިން ނުވަތަ ނެޓް އެނަޖީ މީޓަރިން އަކީ ތިމާވެއްޓާއި ރައްޓެހި ގޮތެއްގައި ގޭބިސީތަކުން އުފައްދާ ހަކަތަ އެ މުޖުތަމައެއްގައި ބޭނުންކުރާ މައިގަނޑު ކަރަންޓް ނެތް ވޯކަށް ވިއްކައިގެން ނަފާހޯދާ ނިޒާމެކެވެ. މިނިޒާމުގައި އެންމެ އާމުކޮށް ބޭނުންކުރާނި ސޯލާ ނެނާރޖީ، ނުވަތަ އިރުގެ އަލިން އުފައްދާ ހަކަތަ އާއި ވައިން (ވިންޑް ޓާބަިއން) އުފައްދާ ހަކަތައެވެ.\nރާއްޖެގައި އެންމެ އާއްމި ސޯލާ ހަކަތައެވެ. ގޭގެ ފުރާޅުގައި ސޯލާ ސިސްޓަމެއް ބަހައްތައިގެން އުފައްދާ ހަކަތަ އަމިއްލަ ގޭގައި ބޭނުންކުރާ ކަރަންޓަށް ބޭނުންކުރުމަށްފަހު އިތުރުވާ ބައި ރަށުގެ މައި ކަރަންޓް ނެޓްވޯކަށް ދޫކޮށޮލައިގެން އިތުރު އާމްދަނީވެސް ހޯދިދާނެއެވެ. ނޫންނަމަ ގޭގެ ކަރަންޓް ބިލަށް ދައްކާ ފައިސާ ގެ އަދަދު ކުދަކުރެވިދާނެއެވެ.\nއިރުގެ ހަކަތަ ބޭނުންކޮށްގެން އުފައްދާ ހަކަތަ އަކީ ވަގުތުން ބޭނުންކުރަން ޖެހޭ ހަކަތައަަކަށް ވާއިރު އެގޮތުން އުފައްދާ ހަކަތަ މައިކަރަންޓް ނެޓްވޯކަށް ފޮނުވާލުމުން ފެނަކައިން ތެޔޮ އަންދައިގެން އުފައްދަން ޖެހޭ ކަރަންޓް ކުޑަކުރެވި ފެނަކައިގެ ޚަރަދުތައްވެސް ކުޑަކުރެވި، ދެ ފަރާތަށްވެސް ފައިދާ ލިބިގެންދާނެއެވެ. ސޯޯލާ އެނަޖީގެ ގޮތުގައި އުފައްދާ ހަކަތަ ފަހުން ބޭނުންކުރުމަށް ރައްކާކުރުމަކީ ޚަރަދު ބޯޑު ގޮތެއްކަމުން އެއިގެ ބަދަލުގައި ކަރަންޓް އުފައްދާ ވަގުތުން ފެށުގެން އެހަކަތަ ބޭނުންކުރެވޭ ގޮތް ވެއްޖެ ނަމަ އެކަމުގެ ފައިދާ ބޮޑު ކަމަށް މާހިރުން ދެކެއެވެ.\nމިއީ މިހާރު ދުނިޔޭގައި އަޖުމަބެލި ފައިދާ ކުރަނިވި ގޮތެއްކަން ވަނި ސާބިތު ކުރެވިފައެވެ. އަދި ދުނިޔޭގެ ވަރަށް ގިނަގައުމުތަކުން މިފަދަ ގޮތްގޮތުން އިޔާދަކުރަނިވި ހަކަތަ ބޭނުންކުރުމުގެ މަސައްކަތް އަންނަނީ ކުރަމުންނެވެ.\nމިފަދަ ޕޮރޮޖެކްޓެއގެ ދަށުން ފުވައްމުލައް ސިޓީ އެއާޕޯޓް ސަރަހައްދުގައި،2މެގަވޯ ގެ ސޯޅާ އެނާޖީ އުފެއްދުމުގެ ޕްރޮޖެކްޓެއްގެ މަސައްކަތް ވެސް އަންނަނީ ކުރަމުންނެވެ.\nގުޅުންހުރި މައުލޫތައް:އިއާދަކުރަނިވި ހަކަތަ, ފެނަކަ ފުވައްމުލައް\nސޯލާ ހަކަތައިން މަސްޖިދުލް އިނާރާ އޭސީ ކުރަނީ


Moosa gefaanaai Hisru gefaanuge vaahaka: kahaf soorathun\nކަހަފު ސޫރަތުގައި އައިސްފައިވާ ތިންވަނަ ވާހަކައަކީ މާތްﷲ ގެ ރަސޫލާ މޫސާ ޢަލައިހިއްސަލާމް އާއި ގުޅޭ ވާހަކައެކެވެ. މޫސާ ގެފާނަކީ މާތްﷲ ގެ ރަޙްމަތުން ޢިލްމު ލިބިވަޑައިގެން ހުންނެވި ބޭކަލެކެވެ. މޫސާ ގެފާނަށް އެކަލޭގެފާނަށްވުރެ ޢިލްމުގެ ގޮތުން ކުރިއަރައިފައިވާ މީހަކު ނެތްކަމަށް ހީކުރެވުނު ހިނދު، މާތްﷲ އެކަލޭގެފާން އިމްތިޙާން ކުރެއްވިއެވެ.\nމޫސާ ގެފާނު މާތްﷲ އެންގެވި ގޮތުގެ މަތިން ދެ ކަނޑު ގުޅޭ ހިސާބަށް ދިޔުމަށް ދަތުރު ފެއްޓެވިއެވެ. ދަތުރުގައި މާތްﷲ ގެ އެންގެވުމަށް މަހެއް ގެންދެވުނެވެ. އެމަސް ކަނޑަށް އަމިއްލައަށް ދާންދެންނެވެ. އެހިސާބުން މާތްﷲ ގެ އަޅުންގެ ތެރެއިން ޚާއްސަ އަޅަކާއި މޫސާ ގެފާނާއި ބައްދަލުވިއެވެ. އެބޭކަލަކަށް މާތްﷲ ގެ ރަޙްމަތުން ޚާއްސަ ޢިލްމެއް އުނގަންނަވައި ދެއްވާފައިވެއެވެ.\nއެއީ ޙިޟްރު ގެފާނެވެ. މޫސާ ގެފާނު ޙިޟްރު ގެފާނަށް ދެންނެވިއެވެ. ކަލޭގެފާނަށް ލިބިފައިވާ ޢިލްމުން އުނގެނުމަށް، ތިމަން ކަލޭގެފާނު ކަލޭގެފާނާ ތަބަޢަވެ ހުންނަންތޯއެވެ؟ އެހިނދު ޙިޟްރު ގެފާނު ދެންނެވިއެވެ. ކަލޭގެފާނަށް އެކަމެއްގެ ޙަޤީޤަތް ނޭނގޭ ކަންކަމުގެ މައްޗަށް ކެތް ކުރެވޭނީ ކިހިނަކުންތޯއެވެ؟ މޫސާ ގެފާނު ވިދާޅުވިއެވެ. ﷲ އިރާދަކުރެއްވިއްޔާ ތިމަންކަލޭގެފާނަކީ ކެތްތެރިއެއް ކަމުގައި ވާނަމެވެ. އަދި ނުކިޔަމަންތެރިވެ ވަޑައެއް ނުގަންނަވާނަމެވެ. ޙިޟްރު ގެފާނު ދެންނެވިއެވެ. ކަލޭގެފާނު ތިމަންކަލޭގެފާނާއެކު ވަޑައިގަންނަވަނީނަމަ، އެކަމެއްގެ ހަގީގަތް ބަޔާންކޮށް ދެއްވުމަށް ދާންދެން އެއްވެސް ސުވާލެއް ތިމަންކަލޭގެފާނާ ނުކުރައްވާށެވެ.\nއެ ދެބޭކަލުން ނަވަކަށް އަރައިވަޑައިގެންނެވިއެވެ. ނައު ދަތުރު ކުރަމުން ދަނިކޮށް ޙިޟްރު ގެފާނު އެ ނައު ފޫދުއްވާލައިފިއެވެ. މޫސާ ގެފާން އެކަމާއި ގުޅިގެން ދެންނެވިއެވެ. ކަލޭގެފާނު މި ނައު ފޫދުއްވާލީ މީގެ އަހުލުވެރިން ޣަރަޤު ކުރައްވަންތޯ އެވެ؟ ހަމަކަށަވަރުން ތިޔަ ކުރެއްވީ ބޮޑު ނުބައިކަމެކެވެ. ޙިޟްރު ގެފާނު ދެންނެވިއެވެ. ތިމަންކަލޭގެފާނާއެކު ކެތްކުރައްވަން ކަލޭގެފާނަށް ކުޅަދާނައެއް ނުވާނޭ ނުދަންނަވަމުތޯއެވެ؟ މޫސާ ގެފާނު ދެންނެވިއެވެ. ތިމަންކަލޭގެފާނު ހަނދުމަފުޅު ނެތުން ކަމަކަށް ނުހައްދަވާށެވެ.\nދެން އެދެބޭކަލުންނާ ދިމާވީ ކުޑަ ފިރިހެން ކުއްޖަކާއެވެ. ޙިޟްރު ގެފާނު އެކުޑަ ކުއްޖާ ޤަތުލު ކުރައްވާފިއެވެ. އެއްވެސް ކުށެއް ނުކުރާ މައުސޫމް ކުއްޖެއް މަރާލުމުން އެކަމާއި ސުވާލުނުކޮށް ހުރުމަށް މޫސާ ގެފާނަށް ފަސޭހައެއް ނުވިއެވެ. ޙިޟްރު ގެފާނު އަނެއްކާވެސް މޫސާ ގެފާނަށް ދެންނެވިއެވެ. ތިމަންކަލޭގެފާނާއި އެކުގައި ކެތްކުރެއްވުމަށް އުނދަގޫވާނޭ ނުދަންނަވަންތޯއެވެ؟ މޫސާ ގެފާނު ދެންނެވިއެވެ. މީގެ ފަހުން ކަލޭގެފާނާއި އެއްވެސް ކަމަކާމެދު ސުވާލު ކުރައްވައިފިނަމަ، ކަލޭގެފާނާއެކު ތިމަންކަލޭގެފާނު ނުގެންދަވާށެވެ.\nއެބޭކަލުން ކުރިއަށް ވަޑައިގަންނަވަމުން ރަށެއްގެ އަހުލުވެރި ބަޔަކާ ދިމާވިއެވެ. ކާއެތިކޮޅަކަށް އެދެބޭކަލުން އެރަށު މީހުން ގާތު އެދުމުން އެރަށުގެ މީހުން އެދެބޭކަލުންނަށް މެހުމާންދާރީ އަދާކުރެއްވުމަށް އިންކާރު ކުރިއެވެ. އެރަށުން ވެއްޓެން ކައިރިވެފައިވާ ފާރެއް ފެނުނެވެ. އެދެބޭކަލުން އެފާރު ތެދުކުރެއްވިއެވެ. އެހިނދު މޫސާ ގެފާނު ޙިޟްރު ގެފާނަށް ދެންނެވިއެވެ. ކަލޭގެފާނު ބޭނުންފުޅުނަމަ މިކަމުން އުޖޫރައަކަށް އެދެވިދާނެއެވެ. އެހާ ހިސާބުން ޙިޟްރު ގެފާނު ދެންނެވިއެވެ. މިއީ ތިމަންކަލޭގެފާނާއި ކަލޭގެފާނާ ވަކިވުމެވެ.\nކަލޭގެފާނަށް އެކަންކަމާ ކެތްކުރުމަށް ކުޅަދާނަ ވަޑައިނުގެންނެވުނު ކަންކަމުގެ ތަފުސީރު ކިޔައިދެއްވާނަމެވެ. އެންމެ ފުރަތަމަ ހާދީސާގައިވީ ނަވަކީ ކަނޑުގައި މަސައްކަތްކޮށްއުޅޭ މިސްކީނު ބައެއްގެ ނަވެކެވެ. ތިމަންކަލޭގެފާނު އެނައު ހަލާކުކޮށްލަން ގަސްދުކުރެއްވީ، ސަލާމަތުންވާ ކޮންމެ ނަވެއް ފޭރެމުންދާ ރަސްކަލެއް އެނައުގެ ފަހަތުން ވާތީއެވެ. ދެވަނަ ހާދިސާގައި މަރާލެވުނު ކުޑަ ކުއްޖާއާ މެދު ދަންނާށެވެ. އެކުއްޖާގެ މައިންބަފައިންނަކީ ހެޔޮލަފާ މުއުމިނުންނެވެ. އެކުއްޖާގެ ސަބަބުން އެދެމީހުން އުރެދި ކާފިރުވެދާނެ ކަމަށް ތިމަންކަލޭގެފާނަށް ބިރުގަތުމުން، އެކުއްޖާ މަރާލީއެވެ.\nތިމަންކަލޭގެފާނު އެދިވަޑައިގަތީ މާތްﷲ އެކުއްޖާއަށްވުރެ ރަނގަޅު ޞާލިޙު އޯގާތެރި ކުއްޖެއް އެދެމީހުންނަށް ދެއްވުމަށެވެ. އަދި އެންމެ ފަހު ހާދިސާގައިވީ ފާރާއި މެދު ދަންނާށެވެ. އެ ފާރަކީ އެރަށުގައި އުޅޭ ޔަތީމު ދެކުއްޖެއްގެ ފާރެކެވެ. އެފާރުގެ ދަށުގައި އެދެކުދިންނަށްވީ ޚަޒާނާއެއްވެއެވެ. ފަހެ މާތްﷲ އިރާދަކުރެއްވީ އެދެކުދިން ބޮޑުވުމުން، އެކުދިންގެ ޚަޒާނާ ދެއްކެވުމަށެވެ. އެކަލާނގެ ހަޟްރަތުން އޮތް ރަޙްމަތެއްގެ ގޮތުގައެވެ. މިއީ ކަލޭގެފާނަށް ކެތްކުރައްވަން ކުޅަދާނަ ވަޑައިނުގެންނެވުނު ކަންތައްތަކުގެ ތަފްސީރެވެ.\nމިވާހަކައިން ލިބިދޭ ޢިބުރަތްތަކުގެ ތެރޭގައި ޢިލްމަކީ މާތްﷲ ގެ ޙަޟްރަތުން ދެއްވާ އެއްޗެއްކަމާ، ކިތަންމެ މައްޗަށް ތިމާ ކިޔެވިޔަސް، ތިމަންނައަށްވުރެ ޢިލްމީ ގޮތުން މޮޅު މީހުންވާނެކަން ދަންނަންޖެހޭކަން އެނގެއެވެ. ބޮޑާވެ ނުގަތުމާ، ހިތްތިރި ކަމާއެކު އުޅެން ދަސްކުރަންޖެހޭކަން އެނގެއެވެ.


SunOnline: #SUN VAAHAKA: Magey Haggei - Episode 2\nމަގޭ ޙައްޤެއް - 2\nމަރިޔަމް ހިމްނާ (ހިމީ) 07 Apr 2021, 09:23\nއެތެރޭގައި އޮތް އެނދުގައި އޮތް މެދު އުމުރުގެ ފިރިހެންމީހާގެ ތުންފަތް މަަށްޗަށް ސަޖަލް ފެނި ހިނިތުންވުމެއް ވެރިވިއެވެ. ސަޖަލްވެސް ހިނިތުންވެލަމުން އައިސް އެނދުކައިރީގައި މަޑުކޮށްލިއެވެ.\n"ބައްޕާ..." ސަޖަލް އެމީހާއަށް ގޮވައިލިއެވެ.\n"ދަރިފުޅު ނައިސްގެން އިނދެއިނދެފަ ޖަލިއްތަ ވެސް ހަމަ ދެންމެ ކުޑަކަމެއް ޖެހިގެން އެ ދިޔައީ..."\n"އެހެންތަ؟ ބިޒީކޮށް އުޅުނީމަ ލަސްވީ..." ސަޖަލްއަށް ބުނެވުނެވެ.\n"ދަރިފުޅު ނިތްކުރި މައްޗަށް ކިހިނެއްވެފަ؟" ކުއްލިއަކަށް ރަޝާދުގެ ނަޒަރު ހުއްޓުނީ ސަޖަލްގެ ނިތްކުރިމަތީގައި އަޅާފައިއިން މަލަން ކޮޅަށެވެ.\n"ވެއްޓި ޖެހިފަ..." ސަޖަލް ބުނެލިއެވެ. އޭނާ ހަމަޖެހިލައިގެން ހުރެ ޖަވާބު ދިނީ ރަޝާދަށް ޝައްކުކުރާނޭ އެއްވެސް ޖާގައެއް ނުލިބޭފަދަ ގޮތަކަށެވެ. އޭނާ މޫނު އަނބުރައިލީ އެމޫނަށް އަރާ ފައިބަމުންދިޔަ ކުލަވަރު ރަޝާދަށް ފަހުމް ވެދާނެތީއެވެ.\n"އެހެންވީމައޭ ދަރިފުޅު ކައިރީ ބުނަނީ ބަލައިގެން އުޅޭށޭ!" ރަޝާދު ބުނެލިއެވެ.\nރަޝާދަކީ ސަޖަލްގެ ބައްޕައެވެ. ސަޖަލްގެ މަންމަ ކާމިލާ ވަނީ ސަޖަލް ކުޑައިރު މި ދުނިޔެއާ އަލްވަދާޢު ކިޔާފައެވެ. ސަޖަލް ކުޑައިރު ބެލީ ބައްޕަ ފަރާތު ބޮޑުދައިތައެއް ކަމުގައިވާ ޖަލީލާއެވެ. ރަޝާދަކީ ލޭގެ ކެންސަރާ ހަންގުރާމަކުރަމުންދާ މީހެކެވެ. އޭނާ ހޮސްޕިޓަލުގައި ބޭއްވީ މީގެ ދެދުވަހެއް ކުރިން ހާލު ބޮޑުވެގެންނެވެ. ސަޖަލް ރަޝާދު ދެކެ އިންތިހާ ލޯބިވިއެވެ. ޖަލީލާވެސް ފުރަތަމަ އިންމީހާ މަރުވުމުން އެހެންމީހަކާ އިންނަންދެން އުޅުނީ ސަޖަލްމެން ގޭގައެވެ. އެހެންނަމަވެސް ދެވަނަ ކައިވެންޏެއް ކުރުމަށްފަހު، އޭނާ ވެސް ފިރިމީހާ ގެއަށް ބަދަލުވީއެވެ.\n"ޑޮކްޓަރު ބަލާފަ ބުނި ރަނގަޅިއްޔާ މާދަމާ ގެއަށް ދޫކޮށްލާ ވާހަކަ..." ކޮތަޅުން ކާއެއްޗެހި އަޅާފައި ހުރި ތަށިތައް ނަގަމުންދިޔަ ސަޖަލްއަށް ބަލައިލަމުން ރަޝާދު ވާހަކަދެއްކިއެވެ.\n"ޑޮކްޓަރު ބުނި ބޭސް ބަދަލުކުރާ ވާހަކަ ވެސް ... މިއަދު ރައުންޑަށް އައިސް ބޭސް ސިޓީ ލިޔެދިންތަ؟"\n"އާނ... ކަބަޑުތެރޭގަ އިންނާނެ ބޭސް ސިޓީ... ދަރިފުޅު ދެން ބޭރަށް ގޮސްފަ އަންނައިރު ބޭސްތައް ނަގައިގެން އަންނާތި އިނގޭ" ރަޝާދު ބުނެލުމާއެކު ސަޖަލް ބޭސް ސިޓީ ބަލައިލިއެވެ. އެއަށްފަހު އާއެކޭ ބުނެލިއެވެ.\nއެތައް ވާހަކައެއް ދެކެވުނު ނަމަވެސް، ސަޖަލް އޭނާ ވަޒީފާއިން ވަކިކުރި ވާހަކައެއް ރަޝާދު ކައިރީ ނުބުނެއެވެ. އެ ވާހަކަ ބުނެގެން ރަޝާދު ކަންބޮޑުވާކަށް ސަޖަލް ނޭދެއެވެ. އެރޭ ސަޖަލް ގެއަށް ދާން ނުކުތީ އެގާރަ ޖެހިފަހުން ބޮޑުދައިތަ ޖަލީލާ އައުމުންނެވެ.\nހޮސްޕިޓަލުން ނުކުމެގެން އޭނާ ހިނގައިގަތީ ހޮސްޕިޓަލުގެ ޕާކިން އޭރިޔާއާ ދިމާލަށެވެ. ރޭގައި ވާރޭ ވެހޭތީ ކޯޓު ނުގެނެވޭތީ އޭނާ ޓެކްސީގައި ގެއަށް ދިޔައީ ސައިކަލު އެތަނުގައި ބަހައްޓާފައެވެ. ސައިކަލަށް އަރަމުން ދިޔައިރު އޭނާގެ ފަހަތުން މީހަކު އަންނަމުން ދިޔަކަމެއް ސަޖަލްއަކަށް ނޭނގެއެވެ. ޕާކިން އޭރިޔާއަށް ވަންނަ ދިމާ އެއްފަރާތުގައި ހުރި ގަސްތަކު ކައިރިއަށް އާދެވުނު ތަނާ، ކޮންމެވެސް މީހަކު އޭނާގެ އަނގަމަތީގައި އަތްއަޅާ، ގަސްތަކު ތެރެއަށް ވައްދައިފިއެވެ. ސަޖަލް ހަޅޭއްލަވަން ކުރި މަސައްކަތް ބޭކާރުވިއެވެ. އޭނާ ގަދަހަދަމުން ދިޔައީ، އެމީހަކުގެ ކިބައިން ސަލާމަތްވާށެވެ. އެތަނުގައި ހުރި ލައިޓްވެސް އަނދާފައި ހުރުމުގެ ސަބަބުން ތަނަށް ވެރިވެފައިވަނީ އަނދިރިކަމެވެ.\n"ސަޖޫ..." ސަޖަލްގެ ކަންފަތް ދޮށުގައި އެމީހަކު ބުނެލުމާއެކު، ސަޖަލްއަށް ދެލޯ ބޮޑުކޮށްލެވުނެވެ. އެއީ ރިއުމާންގެ އަޑެވެ.\n"ރި...އު... މާ... ން...." ސަޖަލް އުނދަގުލުން ބުނެލިއެވެ. އޭނާ ހަޅޭއްލަވަން މަސައްކަތް ކުރިއެވެ.\n"ހަޅޭއްލަވަންޏާ އަހަރެން ސަޖޫ ދުލެއްނުކުރާނަން... ހަޅޭއްނުލަވާނެކަމަށް ވަޢުދުވޭ..." ރިއުމާން އޭރުވެސް ހުރީ ސަޖަލްގެ ފުރަގަހުން ސަޖަލްގެ ގައިގައި ބައްދާލައިގެންނެވެ. އޭނާ ތުންފަތް ސަޖަލްގެ ކަންފަތާ ކައިރިކޮށްލުމުން ރިއުމާންގެ ހޫނު ނޭވާ ސަޖަލްގެ ކަނދުރާއަށް އެޅެންފެށިއެވެ. އެއާއެކު ސަޖަލްގެ ގައިން ހީބިހިނަގައިގެން ދިޔައެވެ. ރިއުމާން އޭރުވެސް ހުރީ އޭނާގެ، އެއް އަތުން ސަޖަލްގެ އަނގަމަތީގައި ހިފައްޓާލައިގެންނެވެ. އެ އަނދިރިގަނޑުގައި އެގޮތަށް ހުންނަންވުމުން ސަޖަލް ކަންބޮޑުވިއެވެ. އޭނާގެ ނޭވާ އަވަސްވެ މީހާ ދާހިތްލަން ފެށިއެވެ. ރިއުމާން އަނެއްކާވެސް ވާހަކަ ދެއްކިއެވެ.\n"އެއްބަސްތަ؟" ރިއުމާން ބުނެލިއެވެ.\nސަޖަލް ބޯ ޖަހައިލިއެވެ. އޭނާ ގަދަހަދަން މަސައްކަތް ކުރިނަމަވެސް، ރިއުމާންގެ ކިބައިން އޭނާއަށް ސަލާމަތެއް ނުވެވޭނެކަން އޭނާއަށް އެނގެއެވެ.\nރިއުމާން މަޑުމަޑުން ސަޖަލްގެ އަނގަމަތިން އަތް ދޫކޮށްލިއެވެ. އެއަށްފަހު އޭނާގެ އަތް ވެސް ސަޖަލްގެ އުނަގަނޑުން ދޫކޮށްލިއެވެ. ރިއުމާން އަތް ދޫކޮށްލިހެން ހީނުވެ ސަޖަލް ހަޅޭއްލަވައިގަތެވެ. އެއާއެކު ރިއުމާން އަނެއްކާވެސް ސަޖަލް ކައިރިއަށް ޖެހިލާ ސަޖަލްގެ އަނގަމަތީގައި އަތް އަޅައިލިއެވެ.\n"އަހަރެން ބުނީމެއްނު ހަޅޭއްނުލަވާށޭ... ސަޖޫއަށް އަޑެއް ނީވޭތަ؟" ރިއުމާން ބުނެލިއެވެ.\n"ދޫ... ކޮ...ށް... ލާ..." ސަޖަލް ބުނެލިއެވެ.\n"އަދިވެސް އަހަރެން ސަޖޫއަށް ފުރުސަތެއް ދޭނަން.ހަޅޭއްނުލަވާތި!" ރިއުމާން އަމުރު ކޮށްލިއެވެ. އަދި އޭނާ ސަޖަލް ދޫކޮށްލިއެވެ.\n"ރިއުމާން ކިހިނެއްވެގެންތަ ތިއުޅެނީ؟ އަހަރެން ފަހަތުން ފާރަލައިގެން މިތަނަށް ވެސް އައީތަ؟ ރިއުމާން މޮޔަވީތަ؟" ސަޖަލްއަށް ބުނެވުނެވެ. އެ އަޑުގައި ހަރުކަށިކަންވިއެވެ.\n"އާނ... އަހަރެން މޮޔަވެއްޖެ! ސަޖޫއަށް ނޭނގުނަސް އަހަރެން ސަޖޫދެކެ ވަރަށް ލޯބިވޭ..." ރިއުމާން ބުނެލިއެވެ.\n"ލޯބި... މީތަ ތިކިޔާ ލޯތްބަކީ... ބުނެބަލަ! މީތަ ތި ކިޔާ ލޯތްބަކީ؟ " ސަޖަލް އޭނާގެ ނިތުގައި އަޅާފައިވާ މަލަންކޮޅު ދައްކައިލަމުން ބުނެލިއެވެ.\n"އަހަރެން ކިތައް ފަހަރު މާފަށް އެދެފިންތަ؟ އެއީ އަހަރެން ގަސްތުގަ ކުރިކަމެއް ނޫންކަން ސަޖޫއަށް ވެސް އެނގޭނެ. ސަޖޫއަށް އެނގޭނެ އަހަރެން ސަޖޫއަށް ގަސްތުގަ ގެއްލުމެއް ނުދޭނެކަން... އެއަށްވުރެ ބޮޑަށް އަހަރެން ސަޖޫދެކެ ލޯބިވޭ..." ރިއުމާން ބުނެލިއެވެ.\n"ތީ ލޯތްބެއް ނޫން ރިއުމާން... ތިއަކަށް ނުކިޔާނެ ލޯތްބެއް... އެޓްލީސްޓް އަހަންނަށް ހަމަޖެހިލަން ފުރުސަތެއް ދީބަލަ! އަހަރެން ފަހަތުން ފާރަލައިގެން އަހަރެން އައި ތަނަކަށް އައިސް މިހާރު ތިޖަހަނީ ކޮންސަކަރާތެއް؟ ތީތަ ތިކިޔާ ލޯތްބަކީ؟" ސަޖަލް ގާތަށް ވެސް ރުޅި އަތުވެއްޖެއެވެ. އޭނާއަށް ވާހަކަ ދެއްކުނީވެސް ބާރަށެވެ. ސަޖަލް ފަސް އެނބުރުމާއެކު، ރިއުމާން އައިސް ސަޖަލްގެ ކުރި ބެއްދިއެވެ. އަދި އޭނާ ސަޖަލްގެ އަތުގައި ހިފައިލިއެވެ. ސަޖަލް ރިއުމާންގެ އަތް ފޮޅުވައިލިއެވެ. އެއަށްފަހު އޭނާ ވާހަކަ ދެއްކިއެވެ.\n"އަހަރެންގެ ގަޔަށް އަތް ނުލިޔަސް ރިއުމާންއަށް ވާހަކަ ދެއްކޭނެ!" ސަޖަލް ބުނެލިއެވެ.\n"މީ ލޯބި ނޫން ކޯންޗެއް ސަޖޫ؟ އަހަރެން ލޯބިވޭ ސަޖޫދެކެ. ވަރަށް ބޮޑަށް ލޯބިވޭ... ކީއްވެތަ ތިހެން ތިކަންތައް ކުރަނީ؟" ރިއުމާން ސަޖަލްގެ އަތުން ދޫކޮށްލަމުން ބުނެލިއެވެ. އޭރު އެ އަޑަށް ހިސާބެއްގެ މަޑުމޮޅިކަމެއް ވެރިވެއްޖެއެވެ.\n"ތީ... ތިއަށް ކިޔައީ އޮބްސެޝަން ރިއުމާން!. ތީ ލޯތްބެއް ނޫން...އަޑު އިވިއްޖެތަ؟ ތީ ތީ ލޯތްބެއް ނޫނޭ!" ސަޖަލް ބާރަށް ބުނެލިއެވެ. އެއަށްފަހު، އޭނާ ރިއުމާން އާ ދުރަށް ހިނގައިގަތެވެ. ރިއުމާންގެ މޫނުމަތީގައި ކުލަވަރުތައް ބަލާކަށް ސަޖަލް އެތަނުގައި ހުންނާކަށް ބޭނުމެއްނުވިއެވެ.\n"އަހަރެން މި ލޯބި ވާވަރަށް އެހެން އެއްވެސް މީހަކަށް ސަޖޫދެކެ ލޯތްބެއް ނުވެވޭނެ..." ރިއުމާން ހުރިތާ ހުރެފައި ބުނެލިއެވެ. އައި ރުޅީގައި އޭނާއަށް އަތުން އެތަނުގައި ހުރި ގަހުގައި ވެސް ޖަހައިލެވުނެވެ. އަތަށް ތަދުވިނަމަވެސް އޭނާ އެކަމަކަށް މާ ބޮޑު ސަމާލުކަމެއް ނުދިނެވެ. ސަޖަލްއަކީ ހަމައެކަނި އޭނާގެމީހެކެވެ. އޭނާގެ ޙައްޤެކެވެ.\nޖެހެމުންދިޔަ ތެތްފިނި ވައިރޯޅިތައް ސަޖަލްގެ ފަންއިސްތަށިގަނޑާ ސަމާސާކުރަމުން ދިޔައެވެ. ސައިކަލަށް އަރަމުން ސަޖަލް އޭނާގެ އިސްތަށިގަނޑު ކަންފަތް ދޮށަށް ލައްވައިލިއެވެ. އެއަށްފަހު، އޭނާ ސައިކަލު ސްޓާރޓް ކޮށްލިއެވެ. ލީ ފުންނޭވާއާއެކު، ސަޖަލް ބޭނުންވީ އޭނާގެ އެ ނުތަނަވަސްކަމެއް ކޮންމެވެސް ވަރެއްގެ ލުޔެއް ހޯދައިލަދިނުމަށެވެ. ސައިކަލުގައި ސަޖަލްއަށް ގެއަށް ދެވުނުއިރު އެގާރަ ގަޑި ބައިވަނީއެވެ.\nފެންވަރާލައިގެން ނުކުމެ ސަޖަލް އޭނާގެ ކޮޓަރީގައި ހުރި ސްޓަޑީ ޓޭބަލްގެ ކައިރީގައި ހުރި ގޮނޑީގައި އިށީނދެލިއެވެ. އެއަށްފަހު އޭނާ ލެޕްޓޮޕް ހުޅުވައިލިއެވެ. ވަޒީފާއަށް އިއުލާންކޮށްފައި ހުރި ތަންތަނާ އެތަންތަނުގެ ނަންބަރުތައް އޭނާ އެތަނުން ނޯޓު ފޮތެއް ނަގާ ނޯޓްކޮށްލިއެވެ. އެ މަސައްކަތުގައި ރޭގަނޑުގެ އެތައް ދަމެއް ސަޖަލް ހޭދަކުރިއެވެ.\nޖެހިގެން އައި ދުވަހު ހެނދުނު ސަޖަލް ހޮސްޕިޓަލަށް ދިޔުމުން އެކަމާ ބެހޭގޮތުން ރަޝާދު ސަޖަލްއާ ސުވާލުކުރިއެވެ.\n"ސަޖަލް ދަރިފުޅާ މިއަދު އޮފީހަށް ނުދަނީތަ؟"\n"ލައްޕަ ބައްޕާ... ބައްޕަ ކައިރީގައި މަޑުކޮށްލަން ބޭނުމީ..." ސަޖަލް ބުނެލިއެވެ. އޭނާ ބެލީ ލުއި ހިނިތުންވުމެއް އޭނާގެ ތުންފަތް މައްޗަށް ވެރިކޮށްލެވޭތޯއެވެ. ރަޝާދަށް ކިތަންމެ ސިއްރުކުރަން ބޭނުންވިޔަސް ސަޖަލްގެ މޫނުގެ ކުލަ އޮއްސިފައިވާތީ އެކަން ރަޝާދަށް ފާހަގަކުރެވުނެވެ. އެކަމާ ބެހޭގޮތުން ސުވާލުކުރަން އުޅެފައިވެސް ރަޝާދު އަޅައިނުލީ، އެ ދަރިފުޅު ބޭނުންވެއްޖެނަމަ އެކަމާ ބެހޭގޮތުން އަމިއްލައަށް ވާހަކަ ދައްކާނޭކަމަށް އޭނާއަށް ޤަބޫލުކުރެވޭތީއެވެ. އެ ދަރިފުޅު ބޮޑުވެފައިވުމުން އަމިއްލައަށް ވިސްނަންޖެހޭ ކަންތައްތައް ހުންނާނޭ ކަމަށް ރަޝާދު ޤަބޫލުކުރެއެވެ. ސަޖަލްއަކީ އަޚުލާޤު ރަނގަޅު ކުއްޖެއްކަން އޭނާއަށް އެނގެއެވެ. ވުމާއެކު ސަޖަލް ގޯސްމަގަކުން ނުދާނޭ ކަމުގެ ފުރިހަމަ ޔަޤީންކަން އޭނާއަށް އޮވެއެވެ. އެ ދުވަހު މެންދުރަށް އެއްޗެއް ކައްކައިލަން ސަޖަލްގެއަށް ގޮސްލިއެވެ.\nކައްކަން އުދާފައި އޭނާ މޭޒުކައިރީގައި ހުރި ގޮނޑީގައި އިށީނދެލިއެވެ. ފޯނަށް މެެސެޖެއް އައުމާއެކު، ސަޖަލްއަށް އެ މެސެޖް ހުޅުވައިލެވުނެވެ. އެ މެސެޖުގައި ލިޔެފައި އޮތް އެއްޗެއް ކިޔައިލި ސަޖަލްގެ ދެ ބުމަ ގާތްވިއެވެ. އޭނާއަށް ދޫކޮށްލެވުނީ ފުންނޭވާއެކެވެ.


SunOnline: Anna aharu ves 20,000 bidheyseen fonuvaalumuge amaazu\nއަންނަ އަހަރުވެސް 20،000 ބިދޭސީން ފޮނުވާލުމުގެ އަމާޒު\n09 Nov 2020, 22:32\nޖުލައި 19، 2020: ބިދޭސީން އަނބުރާ ގައުމަށް ފުރުވާލުން -- ސަން ފޮޓޯ/ ފަޔާޒު މޫސާ\nރާއްޖޭގައި އުޅޭ ބިދޭސިންގެ ތެރެއިން ގަވައިދާ ހިލާފަށް އުޅޭ 20،000 ބިދޭސީން ފޮނުވާލުމަކީ އަމާޒު ކަމަށް އިކޮނޮމިކް މިނިސްޓަރު ފައްޔާޒު އިސްމާއިލް ވިދާޅުވެއްޖެއެވެ.\nޕީއެސްއެމްގެ ރާއްޖެ މިއަދު ޕްރޮގްރާމުގައި ވާހަކަ ދައްކަވަމުން މިނިސްޓަރު ފައްޔާޒު ވިދާޅުވީ ގަވާއިދާ ހިލާފަށް އުޅޭ ބިދޭސީން ފޮނުވާލުމުގެ މަސައްކަތް ބިދޭސީންގެ މައްސަލަ ހައްލުވަންދެން މަސައްކަތް ކުރައްވާނެ ކަމަށެވެ.\nމިއަހަރުވެސް 20،000 ބިދޭސިން ފޮނުވާލުމަށް އަމާޒު ކުރި ނަމަވެސް އެ އަމާޒު ހާސިލް ނުވި ކަމަށް މިނިސްޓަރު ފާހަގަ ކުރެއްވިއެވެ. މި އަަހަރުގެ މިހާތަނަށް ގަވައިދާ ހިލާފަށް އުޅޭ 7،000 އެއްހައި ބިދޭސީން ފޮނުވާލެވިފައިވާ ކަމަށާއި އަހަރު ނިމޭއިރު 10،000 ބިދޭސީން ފޮނުވާލެވޭނެެ ކަމަށް މިނިސްޓަރު ވިދާޅުވިއެވެ.\n"އަޅުގަނޑުމެން މި ކަން މިކުރަނީ ބަންގްލަދޭޝް ސަރުކާރުގެ ހުއްދަތައް ހޯދައިގެން. މިހާރު މި އޮންނަނީ ހަފްތާއަކު އެއް [ރެޕަޓްރިއޭޝަން ] ފްލައިޓަށް ހުއްދަ،" މިނިސްޓަރު ވިދާޅުވިއެވެ.\nމި ދަތުރުތައް އިތުރުކުރަން ބަންގްލަދޭޝް ހައިކޮމިޝަނާއެކު މަސައްކަތް ކުރަމުންދާ ކަމަށް މިނިސްޓަރު ވިދާޅުވިއެވެ.\nސައްހަ ލިޔެކިޔުންނެތި ރާއްޖޭގައި އުޅޭ ބިދޭސީންގެ ތެރެއިން ގިނަ ބަޔަކު އެނބުރި ގައުމަށްދާން އެދޭކަމަށައި ނަމަވެސް މީހުން ފޮނުވާލެވެނީ ޕާސްޕޯޓު ހެދޭ މިންވަރަކުން ކަން މިނިސްޓަރު ފާހަގަ ކުރެއްވިއެވެ.\nމިނިސްޓަރު ވިދާޅުވީ ރާއްޖޭގައި ބަންގްލަދޭޝްގެ 150،000 އަށްވުރެ ގިނަ މީހުން އުޅެމުން ދަނިކޮށް އެ ގައުމުން އަން ސްކިލްޑް ލޭބަރުން ގެނައުން 2019 ވަނަ އަހަރު މެދުކަނޑާލި ކަމަށެވެ. އޭގެ ތެރެއިން 60،000 އާއި 80،000 އާއި ދެމެދުގެ މީހުންނަކީ ސައްހަ ލިޔެކިޔުން ނެތް މީހުން ކަމަށް ވިދާޅުވިއެވެ.\nމިނިސްޓަރު ވިދާޅުވީ މިއަހަރު މިހާތަނަށް ބަންގްލަދޭޝް މީހުންގެ ތެރެއިން ސައްހަ ލިޔެކިޔުން ނެތް 7000 އަށްވުރެ ގިނަ މީހުންނާއި ސައްހަ ލިޔެކިޔުން އޮތް މީހުންގެ ތެރެއިންވެސް 8000 މީހުން އެނބުރި ގައުމަށް ގޮސްފައިވާކަމަށެވެ.\nޖުމްލަ 13،000 އަށްވުރެ ގިނަ ބަންގްލަދޭޝް މީހުން ގައުމަށް ދިޔައިރު އަލަށް ރާއްޖެ އައީ ބަންގްލަދޭޝްގެ 2،000 މީހުން ކަމަށް ވެސް މިނިސްޓަރު ވިދާޅުވިއެވެ.\nބިދޭސީން އަނބުރާ ފޮނުވާލުމަށް ކުރެވުނު މަސައްކަތާމެެދު ހިތްހަމަޖެހިވަޑައިގަންނަވާކަން ފާހަގަ ކުރައްވާ މިނިސްޓަރު ވިދާޅުވީ ބައިނަލްއަގުވާމީ ފަރާތްތަކުންވެސް އެކަން ބަލައިގެންފައިވާ ކަމަށެވެ.\nލިޔެކިޔުން ނެތް ބިދޭސީންނަށް ވެކްސިން ދޭން ފަށައިފި\nގެއްލުނު ފަތުރުވެރިޔާ ވަގަށް ނެގިކަމުގެ ތުހުމަތު


Marakaai heelathun faisaa hoadhun: Samaalu nuvejje nama bodu gehllumeh - vNews.mv\nމަކަރާއި ހީލަތުން ފައިސާ ހޯދުން: ސަމާލު ނުވެއްޖެނަމަ އެތަށް ގެއްލުމެއް!\nމުހައްމަދު ހަފީޒް 05 March 2022, 17:11\nނުދަންނަ ނަންބަރުތަކުންނާއި ފޭސްބޫކް އެކައުންޓްތައް ހެކް ކޮށްގެން ރައްޓެއްސެއް ނުވަތަ އާއިލާ މެންބަރެއް ކަމަށް ބުނެ އޮޅުވާލައިގެން ކުރާ ފޯން ކޯލުތަކަށް އިތުރަށް ސަމާލުވާން މިހާރު މިވަނީ ޖެހިފައެވެ. މިކަންކަމަށް ސަމާލުވަނީ ކޮންބައެއް ތޯ؟. މީގެއިތުރުންވެސް "ކުއިކްޕޭ" މެދުވެރިކޮށް ފައިސާ ފޮނުވުމުގެ ކުރިން އެކައުންޓްގެ ވެރިފަރާތް ޔަގީންކުރަނީ އަޅުގަނޑުމެން ތެރެއިން ކިތެށް މީހުން ތޯ؟\nރާއްޖެގައި މިހާރު އާންމު ކަމަށްކަަށްވެފައިވާ، މަކަރާއި ހީލަތުން މީހުންގެ އަތުން ބޮޑެތި އަދަދުތަކުން ފައިސާ ހޯދާ މައްސަލަތައް މިއީ މިފަހަކަށް އައިސް ކޮންމެ ދުވަހަކުވެސް ފެންމަތިވާ މައްސަލަތަކެކެވެ. މިފަދަ މައްސަލަތަކަށް ބަލާއިރު އޮންނަނީ ކޮންމެހެން ކުރަން ނުޖެހޭ ފައިސާގެ މުއާމަލާތެއް ކުރުމުގެ ސަބަބުން އުފެދޭ މައްސަލައެއް ތަކެވެ.\nބޭންކް އޮފް މޯލްޑިވްސް އަބަދުވެސް އިލްތިމާސް ކުރާ އެއް ކަމަކީ މިފަދަ މައްސަލަތަކަަށް ސަމަލުވުމެވެ. މި ވާހަކަ ފަހަކަށް އައިސް އާންމުވެފައިވާއިރު، ތަފާތު އެކި ޕްރޮމޯޝަންތަކުގެ ނަމުގައާއި ނުވަތަ ހިލޭ ސާބަހަށް މަސައްކަތްކުރާ ޖަމިއްޔާ ޖަމާއަތްތަކަށް އެހީތެރިވުމަށްކަމަށް ބުނެ ނޫނީ އެހެންވެސް ގޮތަކުން މާލީ މަންފާ ލިބޭނެކަމަށް ދައްކައިގެން މީސް މީހުންގެ އަތުން މަކަރާއި ހީލަތުން ފައިސާ ހޯދުމަކީ ވަރަށް ފަސޭހައިން މީހުން ހައްލައިގެން ކުރާ ކަންކަމެވެ.\nމަކަރާއި ހީލަތުން އެކި ގޮތްގޮތުން ފައިސާ ހޯދަން ދިވެހިންގެ ތެރެއިން ބަޔަކު ކުރަމުންދާ މަސައްކަތުގައި މިވަނީ އަނެއްކާވެސް އައު ގޮތްތަކެއް ހޯދައި އެގޮތަށް ރޭވުންތައް ރާވައި ފައިސާ ހޯދަން ފަށާފައެވެ. އެހެންކަމުން މިކަމަކީ ދިވެހިން ހޭލުންތެރިވެ ތިބެންޖެހޭ ކަންކަމެވެ. މަކަރާއި ހީލަތުން އޮޅުވާލައިގެން ފައިސާ ހޯދަން ބައެއް މީހުން މަސައްކަތްކޮށް، މީގެ ކުރިން ވަނީ ރީލޯޑް ކުރުވައިގެންނާއި ރާސްޓަސް ކޮށްގެން ފައިސާ ހޯދާފައެވެ. އަދި މީގެ އިތުރުން އެކި މީސްމީހުންގެ ބެންކު އެކައުންޓްގެ މަޢުލޫމާތު ހޯދައިގެން އެމީހުންގެ އެކައުންޓްތަކުން ބޮޑެތި އަދަދުތަކުން މީހުންނަށް އޮޅުވާލައިގެން ފައިސާ ހޯދާފައިވެއެވެ.\nމިއީ ހަމައެކަނި ރަށްރަށުގައި ހިނގާ ކަންކަމެއް ނޫނެވެ. މިއީ މިހާރު މާލެގައިވެސް އާންމު ކަމަށްކަށްވެފަ އޮތްކަމެކެވެ. މަކަރުން ފައިސާ ހޯދުން އެކަނި އެއް ނޫނެވެ. ފިހާރަތަކުން މުދާ ގަތުމަށްފަހު ސައްހަނޫން ޓްރާންސްފަރ ސްލިޕް ހަދައި ވައިބަރކޮށް އޮޅުވާލައި މަކަރާއި ހީލަތުން މުދާ ހޯދަމުންދާ މައްސަލަތައް ވެސް މިވަނީ އިތުރުވެފައެވެ.\nފިހާރައެއްގެ ސޭޓަކާ ހަވާލާދީ ފުލުހުން ހިއްސާކުރި ހާދިސާއެއް\n"އެއްދުވަހު ފިހާރައަށް އެއްޗެއް ގަންނަންއައި މީހެއް. މި ފިހާރައަކީ އޮންލައިންކޮށް ފައިސާ ޓްރާންސްފަރ ކުރެވޭގޮތަށް އެކައުންޓް ނަންބަރާއި ވައިބަރ ނަންބަރު ކައުންޓަރުގައި ހަަރުކޮށްފައި ހުންނަ ފިހާރައެއް. އެ މިހާ ހުރީ ވަރަށް ސްމާޓްކޮށް. ވައްކަމެއް ކޮށްފާނެ ފަދަ އެއްވެސް ސިފައެއް ނުފެނެ. އޭނާ ފިހާރައަށް ވަދެ 350 ރުފިޔާގެ ސާމާނު ނެގި. އަދި އެތަކެއްޗަށްވާ ފައިސާ ޓްރާންސްފަރ ކުރުމަށްފަހު މި ފިހާރައިގެ ނަންބަރަށް ސްލިޕް ވައިބަރ ކުރި. އެހެންކަމުން ސްލިޕް ލިބުނުތޯ އަޅުގަނޑު ފޯނު ޗެކްކޮށްލުމަށްފަހު ސްލިޕް ލިބިފައި އޮތުމުން ފައިސާ ދެއްކީ ކަމަށް އަޅުގަންޑު ގަބޫލު ކުރީ. އެހެންވެ ދެން އަޅުގަނޑު ސްލިޕް ލިބިފައި އިން ކަމަށް ބުނުމުން، އެމީހާ ގަތް މުދާކޮޅު ހިފައިގެން އެ މީހާ ފިހާރައިން ނިކުތް" ފިހާރެއްގެ ސޭޓް\nމި ކަހަލަށް ކަންކަމީ އަޅުގަންޑުމެން އެންމެ ވެސް ސަމާލުކަންދޭވީ ކަންތަކެވެ. ބީއެމްއެލް އިން ވަރުބަލިކަމެށް ނެތި އެ ބުނަނީ މި ފަދަށް ކަންކަމަށް ސަމާލުވާށެވެ. އެގޮތަށް ފައިސާ ހޯދާ މީހުން ތިބާގެ އަތުން މަކަރުން ހޯދަނީ އެންމެ ލާރިއެއް ދެލާރިއެއް ނޫނެވެ. ލައްކައިން ބައި ލައްކައިންވެސް މިފަދައިން ލާރި ހޯދައެެވެ.\nއަޅުގަނޑުމެން ތަރައްގީކުރަންވީ އަތުގައި އޮންނަ ފޯނާއި، ގަޔަށް ލާ އަންނައުނެއް ނޫނުވެ. ސިކުނޑިއާއި، ވިސްނުންވެސް ތަރައްގީވާން އެބަޖެހެެއެވެ. މަކަރާއި ހީލަތުން އެކި ގޮތްގޮތުން ފައިސާ ހޯދާ މަކަރުވެރިންގެ ދަލުގައި ނުޖެހި ސަލާމަތްވެވޭނީ އޭރުންނެވެ.\nބޭންކް އޮފް މޯލްޑިވްސް ރާއްޖެ ރިޕޯޓް


TAYDE Ge Aharee Dhuvahaai Gulhigen Khaassa Anhenunge Futsal Match Fashaigen Kuriyah ޓޭޑްގެ އަހަރީ ދުވަހާއި ގުޅިގެން ޚާއްސަ އަންހެނުންގެ ފުޓްސަލް މެޗު ފަށައިގެން ކުރިޔަށް – Huvadhoo News TAYDE Ge Aharee Dhuvahaai Gulhigen Khaassa Anhenunge Futsal Match Fashaigen Kuriyah Huvadhoo News\nޓޭޑްގެ އަހަރީ ދުވަހާއި ގުޅިގެން ޚާއްސަ އަންހެނުންގެ ފުޓްސަލް މެޗު ފަށައިގެން ކުރިޔަށް\nޓޭޑް ޖަމިއްޔާއަށް ދެ އަހަރު ފުރުމާއި ގުޅިގެން ތިނަދޫގެ އަންހެން2ޓީމެއްގެ މެދުގައި އެކުވެރި ކަމުގެ ކުޅޭ ފުޓްސަލް މެޗެ ފަށައިފިއެވެ.\nތިނަދޫ އާރުއަވަށު ޓާރފް ދަނޑުގައި މިއަދު ހަވީރު 5:00 ޖެހި ކުޅެން ފެށުނު މެޗްގެ ޝަރަފްވެރި މެހުމާނަކީ ތިނަދޫ ޑަބްލިއުޑީސީގެ ރައީސާ ޖީޒާ ހަސަން އެވެ.\nތިނަދޫގައި އެންމެ ފަހުން ބޭއްވި އަންހެން ފުޓްސަލް މުބާރާތުގެ ފައިނަލުގައި ވާދަ ކުރި ދެޓީމް ގެ ކޯޗުންނަކީވެސް ތިނަދޫގެ މަޝްހޫރު ފުޓް ބޯޅަ ކުޅުންތެރިން ކަމަށް ވާ އާޒިިމްހުސެއިން އެންޑީ އަދި އިބްރާހިމް އަޒުވަރު ކައިންޑޭއެވެ.\nއަދި ދެޓީމަށް ނަންދީފައިވަނީ ޓީމް އެންޑީ އަދި ޓީމް ކައިންޑޭގެ ނަމުންނެވެ. މިދެޓީމްގެ ކުޅުން ކުރިއަށް ފެށިގެންދާއިރު މިހާތަނަށް ދެޓީމުންވެސް ރަނގަޅު ކުޅުމެއް ކުޅެމުންދާކަން ފާހަނގަ ކޮށްލެވެއެވެ.\nޓޭޑްގެ އަހަރީ ދުވަހަކީ9ސެޕްޓެމްބަރެވެ. ތަފާތު އެކި ސަބަބުތަކާހެދި އަހަރީ ދުވަހާއި ގުޅިގެން ކުރިއަށް ގެންދަން ހަމަޖެހިފައިވާ ހަރަކާތްތައް ވަނީ ލަސްކުރެވިފައެވެ. މިގޮތުންއަހަރީ ދުވަހާއި ގުޅުވާގެން ޓޭޑްގެ އޮފީސް ވަނީ ރަސްމީކޮށް ހުޅުވާފައެވެ.


Ali Waheed ge Jaaminu episode June ge fahun | Mihaaru\nރިޕޯޓް / އަލީ ވަހީދު ފުރުވާލުން\nއަލީ ވަހީދު ސީރީޒްގެ "ޖާމިނު" އެޕިސޯޑް ޖޫންގެ ފަހުން\nއަލީ ވަހީދު ފުރުވާލުމަކީ އޭނާ ސަލާމަތްކޮށްދޭން ނިޒާމުގެ ތެރެއިން ރޭވިގެން ހިންގި ޑްރާމާއެއް ކަމަށް ގަބޫލުކުރާ މީހުން ގިނަ. ކޮންމެ ދިމާލަކުން ވެސް ފެންނަނީ ޒިންމާއިން ރެކި އަނެއް ބަޔަކު ކުށްވެރިކުރާތަން.\nއަލީ ވަހީދު (ވ) އަދި އޭނާ އަށް ޖާމިނުވި އަސްހަދު\n08 އެޕްރީލް 2021 - 07:53\nމުވައްޒަފުންނަށް ޖިންސީ ފުރައްސާކުރި ކަމުގެ ހުތުރު ތުހުމަތުތަކާ އެކު ޓޫރިޒަމް މިނިސްޓަރުކަމުން ވަކިކުރި އަލީ ވަހީދުގެ މައްޗަށް ސީރިއަސް ދައުވާތަކެއް އުފުލާފައި ވަނިކޮށް، އެއިން ސަލާމަތްވެވޭ ގޮތަށް ރާއްޖޭން ބޭރަށް ފޮނުވާލަން ނެރުނު އަމުރު ސިފަ ވަނީ ބޮޑު ޑްރާމައެއްގެ ގޮތުގަަ އެވެ. އެކަމާ ގުޅޭ ގޮތުން މިހާރު މި ފެންނަނީ މީގެ "ޑައިރެކްޝަނު"ގައި ބައިވެރިވިކަމުގެ ތުހުމަތު އޮތް ފަރާތްތަކުން އެކަމުން ރެކެން ކުރާ މަސައްކަތް ކަމަށް ގަބޫލުކުރަންޖެހޭ އެތައް ސަބަބެއް އެބަހުއްޓެވެ.\nއަލީ ވަހީދުގެ ޕާސްޕޯޓް ދޫކޮށްލުމާ އެކު އޭނާ ގެއްލުމުން އާންމުންގެ ފަރާތުން ކުރިމަތިވި ޕްރެޝަރުތަކުން ސަލާމަތްވާން މި ކުރާ އެއްވެސް ކަމަކީ ގާނޫނީ ގޮތުން ބަލާއިރު ނަތީޖާއެއް ނުކުންނާނެ ކަންކަން ނޫން ކަމަށް ގާނޫނީ އެތައް ބަޔަކު ބުނެ އެވެ. ޕީޖީން ދިފާއުގައި ކޮންމެ ވާހަކައެއް ދައްކާފައި ވިޔަސް ޕީޖީން ވެސް އަދި ކޯޓުން ވެސް އަލީ ވަހީދުގެ މައްސަލާގައި ކަން ކޮށްފައިވަނީ އާންމުކޮށް ކަންކުރާ އުސޫލުން ނޫން ކަމަށް ވެސް ދެކެ އެވެ.\nޕާސްޕޯޓް ދޫކޮށްލަން ކުރި އަމުރުގެ އިސްތިއުނާފު މައްސަލައިން ހާމަވި ގޮތުގައި އަލީ ވަހީދު ރާއްޖޭން ބޭރަށް ފޮނުވުގެ ކުރިން ބަލަންޖެހޭ އެއްވެސް ކަމެއް ހަރުދަނާ ގޮތެއްގައި ކަށަވަރުކޮށްފައެއް ވެސް ނުވެ އެވެ.\nއަލީ ވަހީދުގެ ޕާސްޕޯޓް ދޫކޮށްލަން ކުރި އަމުރު އިސްތިއުނާފުކުރުމުން އެ މައްސަލައިގެ ދައުވާ ފޯމު ހައި ކޯޓުން އިއްޔެ ބާތިލްކުރީ އޭނާ މާލޭގައި އުޅޭ ކަމަށް ދީފައިވާ އެޑްރެހަށް ޗިޓް ފޮނުވައިގެންނާއި ދީފައިވާ ފޯނު ނަންބަރުތަކާއި އީމެއިލް މެދުވެރިކޮށް ވެސް މުއާމަލާތް ނުކުރެވުމުންނެވެ. އަލީ ވަހީދު ރާއްޖޭން ބޭރަށް ދިއުމުގައި ޖާމިނުވި އޭނާގެ އެކުވެރި އަސްހަދު އަލީ ވެސް ހައި ކޯޓަށް ބުނެފައިވަނީ އަލީ ވަހީދު މިހާރު އުޅޭ ތަނެއް ނޭނގޭ ކަމަށެވެ. އަލީ ވަހީދު އުޅޭ ތަނެއް ހޯދަން ދައުލަތަށް ދިން އެއް ދުވަހުގެ މުއްދަތުގައި ދައުލަތަށް ވެސް އެކަން ނުވީ އެވެ.\nޖިނާއީ ދައުވާއެއް އުފުލައި އެ ދައުވާއާ ގުޅިގެން ނިންމާ އެއްވެސް ނިންމުމެއްގެ އިސްތިއުނާފު އަޑުއެހުން، އިސްތިއުނާފު ރައްދުވާ ފަރާތުގެ ޣައިރު ހާޒިރުގައި ހިންގައި މައްސަލަ ނިންމޭނެ އުސޫލެއް ޖިނާއީ އިޖުރާއާތުގެ ގާނޫނަކު ނެތެވެ. އެކަން ސުޕްރީމް ކޯޓުގެ ހުކުމެއްގައި ވެސް ބަޔާންކޮށްފައިވެ އެވެ. އެހެންވެ އަލީ ވަހީދުގެ ޣައިރު ހާޒިރުގައި މައްސަލަ ކުރިއަށް ގެންދަން ދައުލަތުން އެދުނު ކަމުގައި ވިޔަސް އެކަން ކުރުމުގެ ބާރެއް ހައި ކޯޓަކަށް ވެސް ނެތެވެ. އެހެންވެ އޮތް ހަމައެކަނި ގޮތަކީ އަލީ ވަހީދު ހޯދާފައި، ދައުލަތުން އެކަން ހައި ކޯޓަށް އަންގައި އަލުން މައްސަލަ ހިންގުމެވެ.\nއެ ހިސާބަށް އެ އޮތީ މަންޒަރު ހުއްޓިފަ އެވެ.\nޝަރީއަތް ފެށުމަށް ފަހު ޖާމިނުކުރީ ކޮން ހަމަޔަކުން؟\nރައްޔިތުންނަށް ނުވަތަ ދައުލަތަށް ފައިދާއެއް ލިބެން އޮތް ކަމެއްގައި އެ ނޫން ގޮތަކަށް އަމަލުކުރުމުގެ ދައުވާ އުފުލާފައިވާ ކުރީގެ ނައިބު ރައީސް އަބްދުﷲ ޖިހާދު ރާއްޖޭން ބޭރަށް ވަޑައިގަތުމަށް ޕާސްޕޯޓް ދޫކުރުމުގެ ހުއްދަ އަށް އެދި ހުށަހެޅުމުން ކްރިމިނަލް ކޯޓުން އެގޮތަށް އަމުރު ނުދިން މައްސަލައާ އަލީ ވަހީދު ފުރުވާލި މައްސަލައާ އަޅާކިޔަން އެތައް ކަމެއް އެބަހުއްޓެވެ.\nއަލީ ވަހީދާ ދެކޮޅަށް އުފުލާފައިވާ ދައުވާތަކަށް ވުރެ ކުޑަ ދައުވާއެއް އޮތް ޖިހާދު ބޭސްފަރުވާ ހޯއްދެވުމަށާއި ދަރިންނާ ބައްދަލުކުރެއްވުމަށް ރާއްޖޭން ބޭރަށް ވަޑައިގަތުމަށް، އޮންނަ އުސޫލުގެ ތެރެއިން ކޯޓުގެ ހުއްދަ އަށް އެދިވަޑައިގަތުމުން، އެކަމާ ގޮތެއް ނިންމުގެ ކުރިން ޕީޖީގެ އެދުމަށް ކްރިމިނަލް ކޯޓުން އަޑުއެހުމެއް ބޭއްވި އެވެ. ޖިހާދު ރާއްޖޭން ބޭރަށް ވަޑައިގަންނަވަން ބޭނުން ކަމަށް ކޯޓަށް އަންގާފައި ވަނިކޮށް ޕީޖީން ކޯޓުގައި ބުނީ ޖިހާދު ފިއްލަވަން އުޅޭ ކަމަށެވެ. ހެއްކެއް ކަމަށް ހުށަހެޅީ ރާއްޖޭން ބޭރަށް ވަޑައިގަތުމަށް ނަންގަވާފައިވާ ޓިކެޓްގެ ކޮޕީއެކެވެ. އެއީ ފިލަން އުޅޭ ކަމުގެ ހެއްކެއް ކަމަށް ޕީޖީން ބުނި އިރު ޖިހާދު އޮތީ އޭގެ ކުރިން ވެސް މި ދަތުރުގެ ވާހަކަ ކޯޓަށް އަންގަވައިފަ އެވެ. އެކަމަކު ޕީޖީގެ ބަހަށް ޖިހާދު ހިފެހެއްޓީ އެވެ.\nޖިހާދު ފިއްލަވަން ނޫޅުއްވާ ކަމަށާއި ބޭނުން ނަމަ ޖިހާދުގެ ބަދަލުގައި މީހަކު ޖާމިނުކޮށްދީފާނެ ކަމަށް ވެސް ކްރިމިނަލް ކޯޓުގައި އޭނާ ވިދާޅުވި އެވެ. އެކަމަކު ޖިހާދުގެ މައްސަލާގައި، އަލީ ވަހީދަށް ދިން ގޮތަށް، މީހަކު ޖާމިނުކުރުމުގެ ފުރުސަތެއް ނުދެ އެވެ. ހަގީގަތަކީ އެގޮތަށް މީހަކު ޖާމިނުކުރުމަކީ ކުށެއްގެ ތުހުމަތުގައި ބަންދުކޮށްގައި ހުންނަ މީހަކު ބަންދުން ދޫކޮށްލާއިރު އޮންނަ ގޮތެއް ކަމެވެ.\n"ކަފާލާތުގެ ދަށުން މީހުން ދޫކުރުން" ބަޔާންކުރާ ޖިނާއީ އިޖުރާއާތުގެ ހަތް ވަނަ ބާބުގައި މިކަން ސާފުކޮށް އެނގެން އޮވެ އެވެ. އެ ބާބުގައި، 64 ވަނަ މާއްދާގައި އޮންނަނީ "މީހަކު ޖާމިނުވުމުން ބަންދުން ދޫކުރުން" އޮންނަ ގޮތެވެ. އެ މާއްދާގައި ވަރަށް ސާފުކޮށް ބުނެފައި އޮންނަނީ އެއީ "ބަންދުގައި ހުރި މީހަކަށް" ޖާމިނުވުން ކަމަށެވެ. އެއީ ދައުވާ އުފުލައި ޝަރީއަތް ހިންގަން ފެށުމަށް ފަހު، ދައުވާ ލިބޭ މީހަކަށް އެހެން މީހަކު ޖާމިނުވާ ވާހަކައެއް ނޫނެވެ. އެކަމަކު ކުށުގެ ތުހުމަތަށް ބަންދުކޮށްފައިވާ މީހަކަށް ޖާމިނުވެ ދޫކޮށްލާ ފަހުން އޭނާ ފިލައިފި ނަމަ، އެ މީހަކު ޝަރީއަތަށް ހާޒިރުކޮށްދިނުމަކީ ޖާމިނުވާ މީހާ އަށް ލާޒިމު ކަމެކެވެ.\nދައުވާ އުފުލިފައިވާ މީހުންނަށް އެހެން މީހުން ޖާމިނުކޮށް "ފިލަން" ފުރުސަތު ދޭ ނަމަ ކޮންމެ މީހަކު ވެސް އެހެން މީހަކު ޖާމިނުކޮށްފައި ބޮޑެތި އަދަބުތަކުން ސަލާމަތްވާންވީ އެވެ.\nޖާމިނުވި މީހާގެ އެޕިސޯޑް ފެށޭނީ ޖޫންގެ ފަހުން\nއަލީ ވަހީދުގެ ޕާސްޕޯޓް ދޫކޮށްލީ ހަތަރު މަސް ދުވަހަށެވެ. އަލީ ވަހީދަށް ޖާމިނުވި އޭނާގެ އެކުވެރި ޔޫތު މިނިސްޓްރީގެ ސްޓޭޓް މިނިސްޓަރު އަސްހަދު އަލީ ކްރިމިނަލް ކޯޓުގައި އިގުރާރުވެފައި ވަނީ އެ މުއްދަތަށް ފަހު އަލީ ވަހީދު ކޯޓަށް ހާޒިރު ނުވެއްޖެ ނަމަ ޒިންމާވާނެ ކަމަށެވެ.\nއަލީ ވަހީދަށް އުފުލާފައިވަނީ ޖިނާއީ ހަތް ދައުވާ އަށް ވެފައި އެ ދައުވާތަކާ ގުޅޭ އިސްތިއުނާފީ އެއްވެސް މައްސަލައެއް ހިންގޭނީ ދައުވާ ލިބޭ މީހާ ހައި ކޯޓަށް ހާޒިރުކޮށްގެން ކަމަށް އޮތް އޮތުން ސުޕްރީމް ކޯޓުގެ ހުކުމަކުން ބަދަލު ނުވާހާ ހިނދަކު ނުވަތަ އަލީ ވަހީދު ހޯދައި ހައި ކޯޓުން އަލުން މައްސަލަ ނުބަލާހާ ހިނދަކު ދެން ޖެހޭނީ ކްރިމިނަލް ކޯޓުން ދިން ހަތަރު މަސް ދުވަހުގެ މުއްދަތު ހަމަވަންދެން ތިބޭށެވެ. އެ މުއްދަތު މި އަހަރުގެ ޖޫން މަހުގެ ކުރީކޮޅު ހަމަވާނެ އެވެ. މުއްދަތު ހަމަވުމަށް ފަހު އަސްހަދު ޖަވާބުދާރީވާން ޖެހޭނީ އަލީ ވަހީދު ހާޒިރު ނުވެއްޖެ ނަމަ އެވެ.\nއަލީ ވަހީދު ކޯޓަށް ހާޒިރު ނުކުރެއްވިއްޖެ ނަމަ، ޖާމިނުވި މީހާ އަށް ކުރެވޭނެ ހުކުމްތަކަކީ، ގިނަވެގެން އެއް އަހަރަށް ޖަލަށް ލުން، ގިނަވެގެން ދެ އަހަރަށް ގޭ ބަންދުކުރުން، 15،000ރ. އަށް ވުރެ ބޮޑު ނޫން އަދަދަކުން ޖޫރިމަނާކުރުމެވެ. ދެން އޮތީ އަދަބަކަށް ވެސް ނުވާ ކަމެކެވެ. އެއީ ދެން މީގެ ފަހުން އެހެން މީހަކަށް ޖާމިނުވުން ވަކި މުއްދަތަކަށް މަނާކުރުމަށެވެ.\nއެކަމަކު މި ހުރިހާ ކަމަކަށް ވުރެ ބޮޑު އަދަބެއް ދެވޭނެ އިހްތިޔާރެއް ވެސް އެބަ އޮތެވެ. އެއީ ޖާމިނުވި މީހާ އޭނާގެ އިގުރާރާ ޚިލާފުވެއްޖެ ނަމަ، ނުވަތަ ބަންދުން ދޫކުރެވިފައިވާ މީހާ ފިލައިފި ނަމަ، ބަންދުން ދޫކުރެވިފައިވާ މީހާ ހައްޔަރުކުރުމުގެ އަމުރެއް ކޯޓުން ނެރެ އޭނާ ހައްޔަރުކުރެވުމުން، މައްސަލަ ވަކި ގޮތަކަށް ނިމެންދެން އޭނާ ބަންދުގައި ބެހެއްޓުމަށް އަމުރުކުރުމަށް ފަނޑިޔާރަށް އޮންނަ އިހްތިޔާރެވެ.\nޣައިރު ހާޒިރުގައި ހުކުމްކުރުން\nއަލީ ވަހީދަށް ޖާމިނުވި މީހާ އޭނާ އެއްބަސްވި ގޮތަށް ކަންތައް ނުކޮށްފި ނަމަ ދެން ޖެހޭނީ އަލީ ވަހީދުގެ ޣައިރު ހާޒިރުގައި ޝަރީއަތް ހިންގާށެވެ. އެއީ ކުރެވިދާނެ ކަމެކެވެ. އެކަމަކު އެއީ އަލީ ވަހީދުގެ މައްޗަށް ކުށް ސާބިތުވެއްޖެ ނަމަ ހުކުމް ތަންފީޒު ކުރެވޭނެ ކަމުގެ ގެރެންޓީއެއް ނޫނެވެ.\nކޯޓަށް މީހުން ހާޒިރުކުރުމުގައި އަމަލުކުރާނެ ގޮތުގެ ގަވައިދުގައި އޮންނަނީ ޖިނާއީ މައްސަލަތަކުގައި، އެ ގަވައިދުގައި ބުނާ ހާލަތްތަކުގައި، ޣައިރު ހާޒިރުގައި މައްސަލަ ހިންގައި ނިންމުމުގެ ބާރު ކޯޓަށް ލިބިގެންވާ ކަމަށެވެ.\nއެއީ މައްސަލައެއް ބަލަން ފެށުމަށް ފަހު ނުވަތަ މައްސަލައެއް ހިންގުމަށްޓަކައި ހާޒިރުކުރަންޖެހޭ މީހާ ދީފައިވާ އެޑްރެހުގައި ނެތި، އެ މީހާ ވީތަނެއް ނޭނގޭ ނަމަ ނުވަތަ އެ މީހަކު ވީ ރާއްޖޭން ބޭރުގައި ކަމަށްވާ ނަމަ، ޣައިރު ހާޒިރުގައި މައްސަލަ ހިންގޭނެކަން އެނގޭ ގޮތަށް އެ މީހާ ހޯދުމަށް ރޭޑިއޯ އިން ނުވަތަ ޓީވީން ނުވަތަ އެ ނޫން ވެސް ޚަބަރު ފަތުރާ ވަސީލަތަކުން އިއުލާނުކުރުމަށް ފަހު އިއުލާނުގައިވާ ތާރީހުގައި ތާރީހާއި ގަޑިއަށް ހާޒިރު ނުވެއްޖެ ނަމަ، ކޯޓަށް ހާޒިރުވުމަށް އެންގުނީ ކަމަށް ބަލައި އެ މީހެއްގެ ޣައިރު ހާޒިރުގައި މައްސަލަ ނިންމުމެވެ.\nއަނެއް ހާލަތަކީ މައްސަލައެއްގެ އަޑުއެހުން ނިންމުމަށް ފަހު، މައްސަލަ ނިންމުމަށްޓަކައި ހާޒިރުވުމަށް އެންގުމުން މަގުބޫލު އުޒުރެއް ނެތި ކޯޓަށް ހާޒިރު ނުވެއްޖެ ނަމަ އޭނާގެ ޣައިރު ހާޒިރުގައި މައްސަލައިގެ ހުކުމް އިއްވުމެވެ.\nޣައިރު ހާޒިރުގައި މައްސަލަ ނިންމާ ނަމަ، ހުކުމް ކުރާތާ ހަތް ދުވަހުގެ ތެރޭގައި، ހުކުމް ކުރެވުނުކަން އެނގޭނެ ލިޔުމެއް، ހަތް ދުވަހުގެ މުއްދަތަށް އެ ކޯޓެއްގެ ނޯޓިސް ބޯޑުގައި ބަހައްޓަން ޖެހޭނެ ކަމަށް ގަވައިދުގައި އޮވެ އެވެ.\nހުކުމެއް އަތުވެއްޖެ ނަމަ އަލީ ވަހީދު ރާއްޖޭން ބޭރުގައި ހުންނަންވީ އެވެ. ދައުވާތައް ސާބިތު ނުވެއްޖެ ނަމަ އެނބުރި އަންނަންވީ އެވެ. ޖާމިނުވި މީހާ، ނިސްބަތުން މާ ކުޑަ އަދަބަކުން ފުއްދާލާނީ އެވެ. އެ ހިސާބުން ޑްރާމާ ނިމުނީ އެވެ.\nޕްރޮސެކިއުޓާ ޖެނެރަލް ކްރިމިނަލް ކޯޓް ހައި ކޯޓް އަލީ ވަހީދު، ކުރީގެ ޓޫރިޒަމް މިނިސްޓަރު އަލީ ވަހީދު ފުރުވާލުން\n27 ކޮމެންޓް, 28 ރިއެކްޝަންސް\nބުނެއުޅޭ އަޑު އަހަމެވެ، ވަޅެއް ނުތެޅޭނެއެވެ، ތެޅޭނީ ދާންޏެވެ. ތާއަބަދު އަޅުގަނޑުމެންގެ މި މުޖުތަމައުން މި ފެންނަނީ މޮޅުމީހާއަށް މޮޅުގޮތް ނުވަތަ ވެރިކަމުގެ ބާރާއިނުފޫޒު އޮންނަ ފަރާތްތަށް ބޭނުންވީމާ ބޭނުންގޮތެއް ހަދަމުންދާތަނެވެ. ނަމަވެސް ހިތާމައަކީ ސިޔާސީ އޮއިވަރުގާޖެހި އަމިއްލަ ދިރުއުޅުންވެސް އާންމުމީހާ ނަގާލާތީއެވެ.\nސިޔާސީ އޮއިވަުގައި ޖެހި އަނގަ ގަދަކޮށް އެއުޅެނީ އަލީވަހިދުމެން ހިނގިމަގުން ހިގަން ފުރުސަތުހޯދައި ބާރުހުރިމަޤާމުތަކަށް އައިސް ނާޗަރަންގީއާއި ރައްޔިތުންގެ ފައިސާގައި ހުރިރާހަތެއް ބަލާލަން އޭގެދަހިވެތިކަމުގައި ތިބި ބަޔެކެވެ.މި ޕޮލިޓިކްސް އޭ ކިޔާވަރަށް ވުރެ ހުތުރުކަންބޮޑު ޖަންގަލީވިސްނުމުގައިތިބިބަޔެއް ކުރިއަށް ނެރެފައިއޮތްސިސްޓަމެކެވެ.ޖެހުނުއެއްޗެއް ކަނީއެވެ\nވެރިން ރައްޔިތުންނައްދައްކާ ދިރިއުޅުމަކީ މިއީބާ ނޫނޭވާ ސަޅި މިކަހަލަ ފަތިސްދޯ ރައްޔިތުން ބޭނުމީ ލޮލައްފެންނަންހުރި މަންޒަރު މިހިރީ\nމިއީ ކޮންބާރެއް ކާކުނުދީގެން އިންޑިޔާ މީހުންކުޅެޒާތު ފެކުޑުރާމާ ކުޅޭބައެއްތަ ތިޔައިގެން ނިކުންނަނީ ތީގަހުރިއެއްޗެއް ކައުންސިލެއްނޫން ކޮންމެ އެއްޗެއް ދިނަސް މުޅިއޮޑީގަ ހަސަނުދެފައި މިހާރުއޮތީ ވާކަމެއްހަރާން ހދ އަތޮޅު ފަތުރުވެރިކަން ނުފެށި އޮތީ މަޖިލިސްނުލިބިގެން މަސްނުކިރިހަމައަގު ނުލިބެނީ ޔާމިނު ހުރިމަ މިނިމަމްވޭޖު ނުލިބެނީ ވެރިކަން ނުލިބެތީ މަރުތަކައް އިންސާފު ނުލިބެނީ ކޯޓުތައް ނުލިބޭތީ މިކަހަލަ ފޮނިކެނދިބައެއްތީ\nއެންމެން ކުރިމަތީ ހިންގާ ޖަރީމާ. ބޮޑުމީހާ އަށް ބޮޑުގޮތް. މިކަމުގައި ޝާމިލްވާ އެންމެން އިންސާފުގެ ކުރިމައްޗަށް ހާޒިރު ކުރަންޖެހޭ. ފިލައިގެން އުޅޭނަމަ ރެޑް ނޯޓިސް ނެރެންޖެހޭ. މިފަދަ ޖަރީމާތަކަށް ވަރިހަމަވާ ބަޔަކަށް އަހަރެމެން ރައްޔިތުން ވެގެން ނުވާނެ.\nތިއޮއް ޝުރުޚީއެއް! މަހީހީ ދެކަމު ހާލިތަށް ދެވިއްޖެ!\nއަބްލާޑާއި ހިލޮއިސްގެ ދިވެހި ވާޝަންގެ ބަތަލާއަކީ ޖާ މިނު ހެއްޔެވެ\nދެކޮޅަށް ކުޅޭ ކުއްޖަކަށް މިއުޅެނީ ޖާ މިނު ހެއްޔެވެ\nއަހަރެން އެދެނީ ޖާ މިނުގެ ލޯބީގެ ކަންކަން ދުޅަހެޔޮވުމެވެ\nވަރސްކޭސް ސިނާރިއޯ އަކަށް ވާނީ އަލީ ވަހީދު ނައިސްގެން އަޑުބަރޭ އަށް އެއްއަހަރުގެ ޖަލު ހުކުމެއް އައުން. އެކަމު އެއީ ވެސް މައްސަލައެއްް ނޫން. ދެތިން މަސް ފަހުން އަޑުބަރޭއަށް ޖަލުގައި ނިދަން އުނދަގޫވެ ގައިގައި ރިއްސައި، ނޭވާ ނުލެވި ގުގުރި ދެމޭތީ މެޝިނެއްގެ އެހީ ހޯދަން އަޑުބަރޭގެ ލަގްޒަރީ އެޕާޓްމަންޓަށް ބަދަލުކުރާނީ. ދެން އަހަރެމެން މުސަރަ ދީފައި އެ އެޕާޓްމަންޓު ދޮށުގައި ފޯރިއަށް މީހަކު ބަހައްޓާނީ. ރައްޔިތުން ގުނބޯކަން މަތީ އަބަދަށް.\nކޮންގުބޯއެކޭ ކިޔާކަން ތިޔަހެނެއްނުކިޔޭނެ-ފަލާހު\nޔާމީން ސަރުކާރުން ކުރީ ލާރީގެ ވައްކަމާ ސިޔާސީމީހުންނަށް ނުހައްގު ލިބުމުގެ ވައްކަން.މި ސަރުކާރުން މިހާރު ލާރީގެ ވައްކަންތަށް ކޮއްފި (އެއް މިސާލި ވެންޓިލޭޓަރު) އަދި ކުރިއަށް ވުރެ މާ ނުބައި، ކުރީ ސަރުކާރުން ވައްކަން ކުރިމީހުން މިސަރުކާރުން ފޭކު އުޒުރެއްދައްކާފައި އެމީހުން ގޭގައި ބައިތިއްބާ(އަދީބު އަށް ޖަލުގަ ނިދަން އުނދަގޫވާ ސަބަބު)، އަދި ރައްޔިތުން ރޭޕު ކުރި ސިޔާސީމީހުން ދޫކޮއްލާ، ރައްޔިތުންގެ ހައްގުތަށް ނިގުޅައިގަންނަތަން މިފެންނަނީ!